text:
བགོད་རྩིས་ནི་གྲངས་འབོར་ཞིག་མཚུངས་པའི་ཆ་ཤས་སུ་དུམ་བུར་གཏོང་བའམ་ཡང་ན་ཆ་སྙོམས་ཀྱིས་ཚོ་རུ་བགོ་བཤའ་རྒྱག་པ་ཞིག་ཡིན།
དཔེར་བརྗོད། ཅོག་ལེ་ཊི་ 12 ཡོད་པ་གྲོགས་པོ་ 3 ལ་སྙོམས་པོར་བགོ་བཤའ་རྒྱག་པ།
གོང་གསལ་གྲངས་ཀྱིས་མཚོན་པར་བྱས་ན་ 12 ÷ 3 = 4 ཡིན།
དོན་དངོས་སུ་རྩིས་འདི་རུ་སྡོམ་འཐེན་སྒྱུར་བགོས་སོ་སོའི་ཐད་ནས་བཤད་རྒྱུ་ཡོད།
- སྡོམ་རྩིས། 12 ནི་ 4 ཡིན་པ་ 3 ལས་གྲུབ་པས་ 12 = 4 + 4 + 4 ཡོད།
- སྒྱུར་རྩིས། 12 ནི་ 4 ཡིན་པ་ 3 ལས་གྲུབ་པས་ 12 = 4 × 3 ཡོད།
- འཐེན་རྩིས། 12 ནི་ 4 ཡིན་པ་ 3 ལས་གྲུབ་པས་ 12 – 4 – 4 – 4 = 0 ཡོད།
- བགོད་རྩིས། 12 ནི་ 4 ཡིན་པ་ 3 ལས་གྲུབ་པས་ 12 ÷ 3 = 4 ཡོད།
འཕྲེད་དང་གཞུང་གཉིས་ནས་ལྟ་བ།
གོང་གི་གནས་ཚུལ་བཞི་པོ་གྲངས་ཀྱིས་མཚོན་པ་གཤམ་གསལ་ལྟར་ཡིན།
- 3 × 5 = 15
- 15 ÷ 3 = 5
- 5 × 3 = 15
- 15 ÷ 5 = 3
ཡང་ཕྱོགས་གཞན་ཞིག་ནས་བསམ་བློ་གཏོང་བ།
15 ÷ 3 ནི་ 15 ཡི་ནང་དུ་ 3 ཡིན་པ་ག་ཚོད་ཡོད་པ་རྩི་བ་ཡིན།
15 ཡི་ནང་དུ་ 3 ཡིན་པ་ 5 ཡོད་པས་ 15 ÷ 3 = 5 ཡིན།
15 ÷ 5 ནི་ 15 ཡི་ནང་དུ་ 5 ཡིན་པ་ག་ཚོད་ཡོད་པ་རྩི་བ་ཡིན།
15 ཡི་ནང་དུ་ 5 ཡིན་པ་ 3 ཡོད་པས་ 15 ÷ 5 = 3 ཡིན།
འདིར་སྟབས་བདེ་དང་འགྲོ་གྲོན་ལ་བསམ་བློ་བཏང་ནས་ཐད་ཀར་པར་རིས་དེ་དག་དྲ་ཐོག་ནས་བེད་སྤྱད་པ་ཡིན། དོན་དངོས་སུ་སྡོམ་འཐེན་སྒྱུར་བགོད་ཀྱི་སློབ་སྦྱོང་བྱེད་དུས་ང་ཚོར་རྡེལ་དང་ཤིང་དུམ་སོགས་ཉེ་འཁོར་གྱི་དངོས་དཔེ་མང་དག་ཅིག་ཡོད། དེ་ཚོ་བེད་སྤྱོད་བྱས་ན་གཞི་ནས་དགེ་སློབ་ཚང་མས་མིག་མཐོང་ལག་ཟིན་གྱི་ཐོག་ནས་ལྟ་ཕྱོགས་མི་འདྲ་བ་དང་བསམ་བློ་མི་འདྲ་བར་ཉམས་ལེན་བྱེད་ཐུབ་པས་རྩིས་ལ་གོ་བ་གཏིང་ཟབ་ལེན་ཐུབ་མ་ཟད་ཡིད་ཆེས་ཀྱང་ཐོབ་ཐུབ།
གཤམ་དུ་རྩིས་རིག་བལྟས་ནས་སྦྱོང་བ་ཞེས་པའི་དྲ་ཚིགས་ལས་ཧྲིལ་གྲངས་བགོད་རྩིས་ཀྱི་འབྲེལ་ཡོད་ནང་དོན་མཐུད་སྦྲེལ་བརྒྱུད་ངོ་སྤྲོད་བྱས་ཡོད།
http://www.seemath.com/#/Menu”Dividing-(whole-numbers)/
- Dividing ནི་བགོ་བ་ཟེར་ཞིང་དེའི་འོག་ཏུ་གདམ་བྱ་གསུམ་ཡོད་པ་ལས་གང་རུང་ཞིག་བལྟས་ཆོག། གལ་ཏེ་གདམ་བྱའི་གདམ་བྱ་ཡོད་ན་མུ་མཐུད་གདམ་པས་ཆོག།
- གདམ་བྱའི་མིང་དབྱིན་ཡིག་མ་ཤེས་ཀྱང་སྐྱོན་མེད། དེ་ནི་བལྟས་ནས་སྦྱོང་བ་ཡིན་པས་བལྟས་པས་ཆོག།
- རྒན་ལགས་ཀྱིས་གཟིགས་དང་གདམ་བྱ་འགའ་རྗེས་སུ་སྤྱད་ན་འཚམ་པོ་ཡོད།
- ལྟོས་དང་ཡིད་དབང་འཕྲོག་པའི་བལྟས་མོ་ཞིག་མཐོང་ཡོང་།
Thanks mathisfun and seemath!
༢༠༡༥ ལོའི་ཟླ་བ་ ༨ པའི་ཚེས་ ༢༠ ཉིན།
བོད་ལྗོངས་སློབ་གྲྭ་ཆེན་མོའི་རྩིས་རིག་ཚན་ཁག།
ལྷག་པ་ཚེ་རིང་གི་རྩོམ་སྒྱུར་བྱས།


c: text/html

text:
བོད་གནའ་རབས་ཡིག་གཟུགས་ལས་འདྲ་གཟུགས་ཡི་གེའི་བྱུང་འཕེལ་གྱི་ལོ་རྒྱུས་དང་དེའི་ཁྱད་ཆོས།
གཙོས་ཤེས་རབ་རྒྱ་མཚོས།
དང་པོ། བོད་ཀྱི་འདྲ་གཟུགས་ཡི་གེའི་བྱུང་རབས་དང་མཚོན་དོན།
དེ་ཡང་ཉེ་དུས་ཀྱི་སྨྲ་བའི་ཁྱུ་མཆོག་ལོ་ཙཱ་བ་དགེ་འདུན་ཆོས་འཕེལ་གྱིས། རང་རེའི་སྲིད་པའི་ཕྱག་རྒྱ་དང་། གཞན་ཡང་བསྲུང་བའི་བྱང་བུ་མང་བོ་ཞིག་གི་སྟེང་ན་ཐོ་བརྩེགས་སུ་ཡོད་པའི་གཟུགས་རིས་སྣ་ཚོགས་ཤིག་ཡོད་པ་འདི་དག་ཀྱང་གནའ་དུས་ཀྱི་ཡི་གེའམ་སྔགས་ཀྱི་གཟུགས་ལ་སོགས་པ་ཡིན་ནམ་སྙམ། ཞེས་བོད་ལ་གནའ་དུས་དངོས་པོའི་གཟུགས་རིས་བྲིས་ཏེ་དོན་དེ་མཚོན་བྱེད་ཀྱི་ཡི་གེ་རྙིང་བ་ཞིག་དར་བར་གསུངས་པ་ནི་འདྲ་གཟུགས་ཡི་གེ་དར་བར་བཞེད་པའི་གཏམ་རྩ་བོ་ཆེ་ཞིག་ཡིན། འཛམ་གླིང་མི་རིགས་གང་ལ་མཚོན་ན་ཡང་ཐོག་མར་སྒྱུ་རྩལ་གྱི་ཐོག་མའི་རྣམ་པ་ལྟ་བུའི་སྟབས་བདེའི་ལད་འབྲིའི་རི་མོ་བྱུང་ཞིང་དེ་ནས་རིམ་གྱིས་དེ་དག་མཚོན་བྱེད་ཀྱི་ཡི་གེ་དར་བར་གྱུར་བ་ནི་ཀུན་གྱི་སྤྱི་ཆོས་སུ་གྱུར་འདུག ལོ་ཉིས་ཁྲིའི་གོང་གི་གནའ་རབས་རྒྱ་གར་གྱི་འདྲ་གཟུགས་ཡི་གེ་དེ་ཕྱིས་ཀྱི་འཕགས་ཡུལ་སྒྲ་སྦྱོར་ཡི་གེ་འཕེལ་བའི་མཐུན་རྐྱེན་དུ་གྱུར་ཡོད་ལ། དེ་བཞིན་གནའ་བོའི་ཨེ་ལྗིབ་དང་སཱོ་མེའར། ཀྲུང་གོ། འཇང་མི་རིགས། གནའ་བོའི་ཨ་ཧྥི་གྷ་ན་སི་ཐན་བཅས་ཀྱི་འདྲ་གཟུགས་ཡི་གེ་དེ་དག་གིས་ཀྱང་ཕྱི་དར་ཤར་ནུབ་ཀུན་གྱི་ཡི་གེ་ལ་དངོས་ཤུགས་ཅི་རིགས་ཀྱི་ཤན་ཞུགས་ཐེབས་ཡོད། དེ་དང་མཚུངས་པར་རང་རེའི་བོད་གནའ་རབས་སུ་གདོན་མི་ཟ་བར་དངོས་པོ་ལད་འབྲིའི་རི་མོ་སྟབས་བདེ་འབྲི་ཤེས་པར་གྱུར་བ་ལས་མཚོན་དོན་དེ་ལྡན་གྱི་གནའ་བོའི་ཡི་གེ་ཞིག་དར་ཡོད་པ་ནི། དཔེར་ན། མ་ཕམ་གཡུ་མཚོའི་འགྲམ་ནས་རྙེད་པའི་འཁར་བའི་དངོས་ཆས་ཀྱི་དཀྱིལ་དབུས་ཀྱི"བུམ་པའི་དབྱིབས་ཅན"གྱི་རི་མོ་དེ་འདྲ་མངའ་རིས་ས་ཁུལ་ནས་མང་བོ་ཐོན་ཡོད་པ་དང་། མདུད་པའི་གཟུགས་རིས་ལ་བཀྲ་ཤིས་རྟགས་བརྒྱད་ཀྱི་ནང་གསེས་སུ་འབྲི་བཞིན་པའི་རིས་དབྱིབས་དང་མི་མཚུངས་པར་གཤམ་འོག་ཟླུམ་དབྱིབས་དང་། སྟེང་ན་ཐ་གུའི་སྣེ་གཉིས་ཀྱི་རི་མོ་ཡོད་པ་འདི་བོད་ཀྱི་ཐུན་མོང་མ་ཡིན་པའི་འབྲི་སྲོལ་ཡིན་ལ། བོན་གྱི་དཔེ་ཆ་མདོ་གཟེར་མིག་ལས། གཏོ་ཡི་བཀའ་སྒྲོ་བདུད་ཀྱིས་ཞུགས་ལ་བསྲེགས། ཞེས་སྲིད་པ་འབུམ་ཁྲིའི་ཐུགས་བཅུད་ཀྱི་ཡིག་འབྲུ་ཁྲི་འབུམ་དེ་ཡང་དོན་དངོས་སུ"གཡུང་དྲུང་ལྟ་བུ་རི་མོར་བཀོད་པའི་བརྡ་རྟགས་ཙམ་ཡིན"པར་གྲོང་ཁ་ཚེ་རིང་ཆོས་རྒྱལ་གྱིས་བཞེད་པ་ལ་རྒྱུ་མཚན་དང་ལྡན་ནོ། ། གཞན་མེ་མཚོན་བྱེད་ལ་མེ་རི་དང་དབྱིབས་ཟུར་གསུམ། ཆུ་མཚོན་བྱེད་ལ་ཆུ་རིས་དང་དབྱིབས་ཟླུམ་པོ། ས་མཚོན་བྱེད་ལ་ས་དཀྱིལ་གྲུ་བཞི། རླུང་མཚོན་བྱེད་ལ་གཞུ་དབྱིབས་ཐིག་ལེ་ཅན། དེ་ནས་ཉི་མ་དང་ཟླ་བ་མཚོན་བྱེད་ལ་ནོར་བུ། མེ་རི་བཅས་ཀྱི་མཚོན་བྱེད་ཀྱི་རི་མོ་དེ་དེང་སང་གི་བར་གཏོར་མའི་བཅའ་བཟོའི་ཕྱག་རྒྱུན་ཁྲོད་དུ་ལག་ལེན་དུ་བསྟར་བཞིན་པ་དང་། གཞན་བཻཌཱུརྱ་དཀར་བོའི་གཡའ་སེལ་དུ། རྣམ་ཤེས་སྒྲིབ་བྲལ་ཆོས་དབྱིངས་ཡེ་ཤེས་ཀྱི་རང་བཞིན་དབུས་སུ་ཁོག་པ་ཨ་ཡིག"གྲི་གུག"གི་རྣམ་པ་ཅན། ཚོར་བ་སྒྲིབ་བྲལ་མཉམ་ཉིད་ཡེ་ཤེས་ཀྱི་རང་བཞིན་ཟླ་ཕྱེད་ཀྱི་རྀ་ཡིག"ཚེག་དྲག"གི་རྣམ་པ་ཅན། འདུ་ཤེས་སྒྲིབ་བྲལ་སོར་རྟོག་ཡེ་ཤེས་ཀྱི་རང་བཞིན་ཨུ་ཡིག"ཐིག་ལེའི"རྣམ་པ་ཅན། འདུ་བྱེད་སྒྲིབ་བྲལ་བྱ་གྲུབ་ཡེ་ཤེས་ཀྱི་རང་བཞིན་རྐང་བ་ཨི་ཡིག"དབྱུག་པའི"རྣམ་པ་ཅན། གཟུགས་ཕུང་སྒྲིབ་བྲལ་མེ་ལོང་ཡེ་ཤེས་ཀྱི་རང་བཞིན་མགོ་བོ་ལྀ་ཡིག"ཐོང་གུག"གི་རྣམ་པ་ཅན་ཞེས་གྲི་གུག་དང་ཚེག་དྲག་ནང་ན་ཐིག་ལེ་རེ་ཡོད་པ། ཐོང་གུག་དང་དབྱུག་པ་བཅས་ཀྱི་རི་མོ་ཉམས་དང་ལྡན་པ་རེ་བྲིས་ཡོད་པ་དེ་ནི་རྒྱུད་ཆོག་སོགས་ན་ཡོད་པའི་མཚོན་དོན་རི་མོ་དང་མི་འདྲ་བས། འདི་ཡང་བོད་ཀྱི་བརྡའི་བྱེད་ལུགས་རྨད་དུ་བྱུང་བ་ཞིག་ཏུ་འཁུམས་སོ། ། ཞེས་བརྡ་སྤྲོད་སྨྲ་བ་ལྕགས་ཐར་རྒྱལ་ལགས་ཀྱིས་བཞེད་པ་ལ་རྒྱུ་མཚན་ཆེའོ། །
གཞན་ཡང་ཡིག་རྙིང་རྣམས་སུ་ཉི་ཟླ་སོགས་ཀྱི་མཚོན་བྱེད་ལ་གོང་ཞུས་ལྟར་དང་། ཤེས་རབ་མཚོན་བྱེད་ཟུར་གསུམ་རྩེ་གཅིག་ཁ་ཡར་བསྟན་པ། གཡུང་དྲུང་ལ་མཚོན་དོན་བཤད་ཚུལ་མི་མཐུན་པ་མང་མོད་ཉི་མ་དང་མེ་དཀྱིལ་མཚོན་པ་རྒྱུགས་ཆེ་ལ། གཟའ་མིག་དམར་མཚོན་བྱེད་ལ་མིག་གི་རི་མོ། ལྷག་པ་མཚོན་བྱེད་ལ་ལག་པ། ཕུར་བུ་མཚོན་བྱེད་ལ་ཕུར་གཟུགས། པ་སངས་མཚོན་བྱེད་ལ་མདེའུ་མགོ། སྤེན་པ་མཚོན་བྱེད་ཕྱགས་མ། སྒྲ་གཅན་མཚོན་བྱེད་ལ་དེ་ཕོའི་མགོ། སྤྱིར་སྐར་མར་བརྟག་པའི་རིག་པ་ནི་རྒྱལ་རབས་གསལ་བའི་མེ་ལོང་དུ་སྤུ་དེ་གུང་རྒྱལ་གྱི་དུས་ནས་དར་བར་གསུངས་པས་ན་གཟའ་དང་རྒྱུ་སྐར་མཚོན་བྱེད་ཀྱི་རི་མོ་འདི་དག་ཀྱང་དེ་དུས་ནས་ཡོད་པར་དཔོག་ཐུབ་པོ། །སྲིད་པའི་ཕྱག་རྒྱ་རྣམས་སུ་ས་བདག་ལ་རུས་སྦལ་དང་། གཞན་ཡང་མདོས་དང་ཡས་སྟགས་སུ་རི་མོ་མི་འདྲ་བ་དུ་མ་འབྲི་བ་དེ་དག་དང་། ནམ་མཁའ་དང་རྒྱང་བུ། མདའ་དང་འཕང་གི་རི་མོ། རི་མོ་འདི་དག་ནི་གཡང་གི་རྟེན་ཙམ་མ་ཡིན་པར་བཀྲ་ཤིས་པ་དང་དཔའ་བོའི་སྟོབས་དང་བུད་མེད་ཀྱི་བློ་གྲོས་མཚོན་པ། གཞན་ས་ཆེན་བསོད་ནམས་རྩེ་མོའི་ཞལ་ནས། སེངྒེ་འདྲ་དང་བརྒྱ་བྱིན་མིག །གླང་སྣ་འོད་མ་འགྲེང་འདྲ་དང་། །ཐང་གུག་དཔེ་ལྔས་བསྟན་པས་ན། །སྟོང་ཆེན་ཡི་གེ་ལྔ་ཞེས་བྱ། །ཞེས་པའི་སྟོང་ཆེན་ཡི་གེ་ལྔ་ཡང་སེངྒེ་སོགས་སོ་སོའི་རི་མོ་རྐྱང་བའི་ལམ་ནས་མཚོན་ཡོད་ལ། བོད་ཀྱི་ཨང་ཡིག་འདི་ཡང་འདྲ་གཟུགས་ཡིན་པར་གསོ་རིག་སྨྲ་བའི་དབང་བོ་སྐུ་ཞབས་བྱམས་པ་འཕྲིན་ལས་ཀྱིས་བཞེད་དེ། 《 བོད་ཀྱི་གནམ་རིག་སྐར་རྩིས་ཀྱི་འབྱུང་ཚུལ་དང་འཕེལ་རིམ་སྐོར་གླེང་བ》 ཞེས་པར། ༡༽ནི་མགོ་བོའི་སྤྱི་གཙུག་གི་སྒོར་འཁྱིལ་འདྲ་བ། ༢༽ནི་སྤྱི་གཙུག་གི་དབྱིབས་དེ་ལ་དཔྲལ་བའི་སྒོར་གཅིག་འཐེན་པ། ༣༽ནི་དཔྲལ་སྒོར་མིག་གི་དབྱིབས་འདྲ་གཅིག་འཐེན་པ་དེ་ལ་གསུམ་ཚོགས་ཟེར། དེ་བཞིན་རྣ་བའི་དབྱིབས་འདྲ་བྲིས་པ༤། སྣ་ཁུག་གི་དབྱིབས་འདྲ་བྲིས་པ་ལ༥། ཁའི་དབྱིབས་འདྲ་གཅིག་བྲིས་པ་ལ་ལན་མོ་དྲུག་ཟེར། མ་ནེའི་དབྱིབས་འདྲ་བྲིས་པ་ལ༧ སྐེའི་དབྱིབས་འདྲ་གཅིག་བྲིས་པ་ལ༨། མཇུག་མའམ་ཕོ་མཚན་གྱི་དབྱིབས་འདྲ་གཅིག་བྲིས་པ་ལ་མཁས་པ༩ཟེར་ཞེས་གསུངས་པ་འདི་ཡང་དེ་སྔ་བོད་དུ་འདྲ་གཟུགས་ཡི་གེ་དར་བའི་མཚོན་བྱེད་རྨད་དུ་བྱུང་བའོ། །
ཡང་བོན་གྱི་དཔའ་བོ་འབྲུ་ལྔའི་ཡི་གེ་ཡང་ཆེས་ཐོག་མར་འདྲ་གཟུགས་ཡི་གེའི་རྣམ་པར་ཡོད་པར་གསལ་བ་ལས་དུས་ཕྱིས་ཡི་གེ་ལྔ་བོ་གཞིར་བྱས་ཏེ་དུས་རབས་འོས་མཚམས་ཤིག་ལ་བོན་ཆོས་ཁོ་ནར་སྤྱོད་པའི་ཞང་ཞུང་གི་ཡི་གེ་ཞིག་བཟོས་ཡོད་པ་དེ་ངོ་བོའི་ཆ་ནས་འདྲ་གཟུགས་ཡི་གེའི་རྣམ་པ་མ་འགྱུར་བའི་ཡོངས་ཁྱབ་མ་ཡིན་པའི་གནའ་བོའི་ཡིག་རིགས་ཤིག་ཡིན་ཞེས་ཀྱང་ཆོག་གོ།
གཞན་ཡང་ཆོ་ག་རྙིང་བ་རྣམས་སུ་སྲོག་ཀླུང་གི་རྟེན་ལ་བུམ་པ་དངོས་དང་རི་མོ་གང་རུང་འཇོག་པ་ལས་བུམ་གཟུགས་ཀྱི་རི་མོ་འདི་ནི་བོད་ཀྱི་གནའ་བོའི་ཡི་གེ་རྙིང་བའི་གྲས་ཡིན་ཏེ། དེང་སང་གའུ་ཞེས་པ་ཕོ་མོ་གཉིས་ཀས་གདོན་དང་མཚོན་ཆ་སོགས་སྲུང་བྱེད་ཀྱི་རྟེན་རྫས་བྱིན་ཅན་འཇུག་སྣོད་ཀྱི་དབྱིབས་འདི་བུམ་གཟུགས་རང་ཡིན་ཞིང་། འདི་ཡང་སྲོག་དང་བླ་བརྟན་ཞིང་མི་འགྱུར་བའི་མཚོན་དོན་ཅན་གྱི་ཆེས་གནའ་བོའི་བོད་ཡིག་ཅིག་ཡིན་ནོ། །ཨི་ཐ་ལིའི་བོད་རིག་པ་མཁས་ཅན་ཏུའུ་ཆིས་བརྩམས་པའི《 བོད་ཀྱི་གནའ་རྫས་རྟོག་ཞིབ》 ཅེས་པའི་དེབ་ཀྱི་ནང་བཀོད་པའི་པར་རིས་དང་བོ་དང་བཞི་བའི་ནང་གི་དཀྱིལ་དབུས་ཀྱི་རི་མོ་གཙོ་བོ་ནི་བུམ་པའི་དབྱིབས་ཡིན་ལ། རི་མོ་དེ་དང་གནའ་བོའི་ཨོ་རྒྱན་གྱི་བུམ་པའི་གཟུགས་ཀྱི་ཡི་གེ་གཉིས་སྟེང་གི་འཕྲེད་ཐིག་ཡོད་མེད་ཙམ་ལས་ཧ་ལམ་འདྲ་བས་ན་ཐུན་མོང་བ་འབྱུང་རྩིས་ཁོ་ནའི་སྟེང་ནས་གོ་བ་ལེན་པར་མི་བྱའོ། །
སྤྱིར་གནའ་རབས་སུ་བོད་ལ་དངོས་པོའི་གཟུགས་རིས་འབྲི་བའི་རི་མོའི་ཡི་གེ་ཇི་སྙེད་ཅིག་བྱུང་བ་ལས་ཡང་སྙིང་ཡིག་གྲངས་ག་ཚོད་ཡོད་མེད་ད་སྔ་དཔྱད་དཀའ་ཞིང་དཔྱད་ཐབས་བྲལ་བ་ཞིག་ཡིན། མིག་སྔར་མཐོང་ཟིན་པའི་དཔྱད་གཞི་དག་ལས་བྱུང་བར་དཔག་ན་ཉུང་མཐར་ཡང་ཉིས་བརྒྱར་ཉེ་བ་ཙམ་ཡོད་པས་འདི་ཕྱོགས་ལ་དཔྱོད་འདོད་ཡོད་པ་དག་གིས་ད་དུང་མང་དུ་འཚོལ་བར་རིགས་སོ། ། འཇང་མི་རིགས་ཀྱི་ཡི་གེ་འདི་ད་ལྟ་གསོན་བཞིན་པའི་འདྲ་གཟུགས་ཡི་གེ་ཡིན་ཞིང་། འདི་ལ་ཁོ་ཚོས"སྟོན་པའི་ཡི་གེ"ཞེས་བརྗོད་པ་ཡང་དོན་ལ་བོད་གནའ་རབས་ཀྱི་ཡི་གེའི་བྱེད་པོ་སྟོན་པ་གཤེན་རབས་ཀྱི་མཚན་ཟུར་ལས་ཐོགས་པར་གྲགས་པས་ན། ཡི་གེ་འདི་དང་ཡི་གེ་འདི་གང་ལས་བྱུང་བའི་གཞི་གཉིས་ཀྱི་བར་ལྟོས་བཅས་ཀྱི་འབྲེལ་བ་ཡོད་ངེས་པ་ནི་བཤད་མ་དགོས་སོ། ། སཱོ་མེའར་གྱི་གནའ་བོའི་འཛེར་དབྱིབས་ཡི་གེ་དེ་ཐོག་མར་ལི་ཆས་སྤྱོད་པའི་དུས་རབས་ཀྱི་དུས་མགོ་ཙམ་ལ་ཡི་གེ་ཆིག་སྟོང་ཉེ་ཙམ་ཡོད་མོད་ལི་ཆས་སྤྱོད་པའི་དུས་རབས་ཀྱི་དུས་མཇུག་ཙམ་ལ་སླེབས་དུས་ཉུང་ངུར་འཕྲི་སྟེ་བཞི་བརྒྱ་ཙམ་ལས་མེད་ཅིང་། སྤྱི་ཚོགས་སུ་བཀོལ་རྒྱ་ཧ་ཅང་ཆེ་ཞིང་ལྷག་པར་ཚོང་ལས་ཕྱོགས་ལ་བཀོལ་བ་མང་བ་དང་། འཇང་གི་འདྲ་གཟུགས་ཡི་གེ་ལ་ད་སྔའི་བར་ཡི་གེ1600ཙམ་མེད་པས་འཛམ་གླིང་གི་འདྲ་གཟུགས་ཡི་གེའི་ཡིག་གྲངས་ལ་མང་ཉུང་སྣ་ཚོགས་ཡོད་མོད་བརྗོད་བྱ་དེ་ལྡན་གྱི་དོན་རེ་སྟོན་ཐུབ་པ་ལ་ཁྱད་པར་མེད་པས་དེ་ཕྱིར་བོད་གནའ་རབས་སུ་འདྲ་གཟུགས་ཅན་གྱི་རི་མོ་མང་བོ་ཡོད་པ་དེ་དག་ལ་བརྗོད་བྱ་གང་ཞིག་གསལ་བར་སྟོན་པའི་ནུས་པ་ལྡན་ཞིང་དུས་ཚོད་ངེས་ཅན་ཞིག་ལ་སྤྱི་ཚོགས་ལ་ཞབས་འདེགས་ཀྱང་གང་ལ་གང་འཚམས་བསྒྲུབས་ཡོད་པ་ནི་བསྙོན་དུ་མེད་པའི་དོན་དངོས་ཡིན་པར་གཟུར་གནས་རྣམས་ཀྱིས་རྟོགས་པར་བྱའོ། །
གཉིས། འདྲ་གཟུགས་ཡི་གེ་ཉམས་པའི་རྒྱུ་རྐྱེན།
འཇིག་རྟེན་གྱི་བྱ་དངོས་གང་ཡིན་ཡང་སྐྱེ་གནས་འཇིག་གསུམ་བརྒྱུད་དགོས་པ་ནི་ཆོས་ཉིད་ཡིན་པས་བོད་ཀྱི་འདྲ་གཟུགས་ཡི་གེ་ཡང་ཐོག་མར་བྱུང་བ། བར་དུ་གནས་པ། མཐར་འཇིག་པའི་རིམ་པ་གསུམ་བརྒྱུད་ཡོད། སྤྱི་ཚོགས་ཀྱི་འཚོ་བ་ཉིན་རེར་འཕེལ་རྒྱས་སུ་འགྲོ་བ་དང་མི་རྣམས་རྒྱུན་མི་ཆད་པར་བྱ་དངོས་གསར་བ་ལ་འཕྲད་པའི་དབང་གིས་བརྡ་དང་ཐ་སྙད་སྣ་ཚོགས་འདོགས་དགོས་ཤིང་། དེ་ཡང་ལྐོག་གྱུར་གྱི་ཤེས་བྱ་མང་བོ་ཞིག་རི་མོའི་ལམ་ནས་ཇི་བཞིན་མཚོན་དཀའ་བས་འདྲ་གཟུགས་ཡི་གེའི་བཀོལ་སྤྱོད་ཀྱི་ནུས་པ་ཆུང་དུ་འགྲོ་རྒྱུ་ཡིན་པ་གདོན་མི་ཟ་ཞིང་། སྤྱི་ཚོགས་ཀྱི་མི་ཁ་ཤས་ཀྱིས་དེ་ཡང་ཐ་གུའི་ཡི་གེ་དང་འདྲ་བར་རིམ་གྱིས་རིག་ཚན་བྱེ་བྲག་པའི་སྒེར་ཆས་སུ་ཉར་བས་སྤྱི་ཚོགས་ཡོངས་ཁྱབ་ཀྱི་རིན་ཐང་ཤོར་བར་གྱུར། མ་ཟད་འདྲ་གཟུགས་ཡི་གེ་རང་སྟེང་ནས་བརྡ་སྤྲོད་ཀྱི་ཞན་ཆ་མང་བོ་ལྷགས་ཡོད་པ་བཅས་རྒྱུ་རྐྱེན་མང་བོ་ཞིག་གིས་འདྲ་གཟུགས་ཡི་གེ་དེ་ད་ལྟ་གཏོ་ཆོག་རྩིས་གསུམ་གྱི་ཟུར་ཁ་ན་ཉམ་ཆུང་ཙམ་ལས་ལུས་མེད་པར་ཉམས་པར་གྱུར་ཏོ། ། གཤམ་ནས་དེང་གི་ཞིབ་འཇུག་པ་རྣམས་ཀྱིས་འདྲ་གཟུགས་ཡི་གེ་ཉམས་པའི་རྐྱེན་འགའ་ལ་དབྱེ་ཞིབ་བྱས་ཡོད་པ་ལས་ཚབ་མཚོན་དང་ལྡན་པ་འགའ་བརྗོད་པར་བྱའོ། །
1. བྲི་བཀླག་དཀའ་ཞིང་ཤེས་མི་སྐྱེན་པ།
འཇིག་རྟེན་གྱི་དངོས་པོ་ཐམས་ཅད་འདྲ་གཟུགས་ཡི་གེས་མཚོན་དཀའ་ཞིང་། བརྗོད་བྱའི་དངོས་པོའི་འདྲ་གཟུགས་ཀྱི་ཡི་གེ་དེར་གཏན་ཆགས་ཀྱི་བཀླག་སྟངས་མེད་པ། རི་མོའི་ལམ་མང་བོས་མཚོན་དགོས་པ་རྣམས་བྲི་དཀའ་ཞིང་བྲིས་པ་རྣམས་ཀྱིས་དོན་བམ་སྤྱི་ཙམ་ལས་ཏན་ཏན་ཐིག་ཐིག་ཅིག་མཚོན་དཀའ་བས་འཆད་ཉན་ཇི་བཞིན་བྱེད་ཐབས་མེད་པ་རེད།
2. བརྡ་སྤྲོད་ཀྱི་གནས་ལུགས་ལ་གཏན་སྲོལ་མེད་པ།
འདྲ་གཟུགས་ཡི་གེ་ལ་བརྗོད་བྱ་གང་ཞིག་མཚོན་བྱེད་རི་མོ་ཙམ་ལས་ཚིག་ཕྲད་ལོགས་སུ་མེད་པས་ཕྲད་དང་ཡི་གེ་གཅིག་ཏུ་འཁྲུལ་ནས་རྙོག་དྲ་འབྱུང་ཞིང་། ཁྱད་པར་དུ་བྱ་བ་ལ་དུས་ཀྱི་དབྱེ་བ་ཡོད་པ་བཞིན་མཚོན་བྱེད་ལ་ཡང་དེ་བཞིན་ཡོད་དགོས་པ་ལ་འདྲ་གཟུགས་ཡི་གེ་ཕལ་ཆེ་བར་ལས་ཚིག་གི་ཁྱད་པར་མི་གསལ་བས་གཏན་ཆགས་ཀྱི་སྒྲའི་གཞུང་ལུགས་བྱེད་དཀའ་བའོ། །
3.སྐད་ཀྱི་གདངས་རྣམས་དབྱངས་གསལ་གྱི་ཡི་གེ་ཉུང་ངུའི་ནང་དུ་བསྡུ་ཐབས་མེད་པ།
འདྲ་གཟུགས་ཡི་གེའི་གཟུགས་རིས་དང་གདངས་ཀྱི་བར་འབྲེལ་བ་དམ་པོ་མེད་ཅིང་གདངས་ཀྱི་རང་བཞིན་ལ་གཏན་ཆགས་ཀྱི་རྣམ་པ་གསལ་བོ་མེད་པ་ནི་འདྲ་གཟུགས་ཡི་གེ་ཉམས་པའི་དངོས་རྒྱུ་ལྟ་བུ་ཡིན། འདྲ་གཟུགས་ཡི་གེ་ནི་བརྗོད་བྱའི་དངོས་པོའི་གཟུགས་རིས་གཙོ་བོར་བྱས་པ་ལས་གདངས་ལ་ངེས་གཏན་ཆེར་མེད་པས་རྩ་བའི་གདགས་བྱའི་དངོས་པོ་དེ་ལས་གྱེས་པའི་དངོས་པོ་གསར་བ་ཇི་སྙེད་ཅིག་ལ་བརྡ་ཡང་དེ་སྙེད་འདོགས་དགོས་པས་དེ་ལ་མ་གཞིའི་སྒྲ་གདངས་ཤིག་མེད་ན་མཐའ་ཡས་པའི་ཡི་གེ་དེ་དག་ཡི་གེའི་ཕྱི་མོ་ཉུང་ངུ་ཞིག་གི་ནང་དུ་བསྡུ་མི་ཐུབ་པས་མི་རྣམས་ཀྱིས་དོན་སྟོན་པ་ལ་འཁྲུགས་ཤིང་རྨོངས་པར་འགྱུར་རོ། ། འདི་ལས་བོད་ལ་འདྲ་གཟུགས་ཡི་གེ་ཡོད་པའི་མཚོན་རྟགས་གསོན་པོ་ཞིག་ཡོད་པ་ནི། སྒྲ་སྦྱོར་གྱི་ཡི་གེ་དར་བའི་དུས་སྐབས་ཀྱི་མགོ་ཙམ་ལ་ད་དུང་མིང་ཚིག་གི་མིང་གཞིའི་སྒྲ་གདངས་ལ་ངེས་གཏན་མེད་པར་སྡེ་བ་ནང་ཕན་ཚུན་བརྗེ་བའི་གོམས་སྲོལ་ཡོད་པ་དེས་ཤེས་ལ། དེ་ནི་འདྲ་གཟུགས་ཡི་གེའི་སྒྲ་གདངས་ལ་ངེས་གཏན་མེད་ཅིང་ཡུལ་གྲུ་སོ་སོས་བརྗོད་སྟངས་དེ་ཡི་གེའི་ལམ་ནས་གཅིག་གྱུར་བྱེད་མ་ཐུབ་པས་མིང་གཞིའི་སྒྲ་གདངས་ལ་རྒྱའི"སྒྲ་མང་ཡི་གེ"དང་གཅིག་མཚུངས་ཀྱི་གནད་དོན་ལྷགས་པ་དང་། དེ་འདྲ་བརྡ་སྤྲོད་ཀྱི་ནུས་ཚད་ཆེན་པོར་སོན་པའི་སྒྲ་སྦྱོར་གྱི་ཡི་གེའི་ནང་དུ་མཐོང་དཀའ་བའམ་ཡོང་མི་སྲིད་པ་ཡིན། དེ་ལྟར་སྤྱི་ཚོགས་ཀྱི་འཚོ་བ་ནི་ཉིན་རེ་ནས་ཉིན་རེར་གོང་དུ་འཕེལ་བའི་བོད་ལ་མཚོན་ན་འདྲ་གཟུགས་ཙམ་གྱིས་བརྗོད་བྱ་གང་ཞིག"བསླབ་པ་དང་། འཛིན་པ། འབྲི་བ། སྤྱོད་པ་བཞིའི" སྒོ་ནས་རྒྱུན་འཛིན་ཆ་ཚང་བྱེད་ཐབས་བྲལ་བས་བརྡ་སྤྲོད་ཀྱི་ནུས་པ་ཆེ་བའི་ཡི་གེ་གསར་བ་ཞིག་གསར་གཏོད་མི་བྱེད་ཐབས་མེད་ཡིན་ལ། དེ་ཡང་དེ་མ་ཐག་ནས་སྒྲ་སྦྱོར་གྱི་ཡི་གེ་ཚད་ལྡན་ཞིག་གཏན་འབེབ་བྱེད་དཀའ་བས་ན་འདྲ་གཟུགས་ཡི་གེ་དེ་ཉིད་སྒྲ་སྦྱོར་གྱི་ཡི་གེའི་ངོ་བོར་རིམ་འགྱུར་བྱས་པའི་གོ་རིམ་ཁྲོད་གཉིས་ཀའི་ཁྱད་ཆོས་ལྡན་པའི་ཆ་མི་ཚང་བའི་བར་བརྒལ་གྱི་ཡི་གེ་ཞིག་དར་བ་ནི་གནའ་བོའི་ཞང་ཞུང་གི་ཡི་གེ་ཡིན་པས་དེའི་ཚུལ་ལེའུ་ཕྱི་མར་བརྗོད་པར་བྱའོ། །

robotstxt: allowed

filter: keep


text:
སྐབས་འདིར་ཅུང་བྲེལ་བའི་ངང་དུ་ཡོད་པས་ཁྱེད་ཅག་ལ་རེ་རེ་བཞིན་ལན་བསློག་མ་ནུས་པར་དགོངས་དག་ཞུ། ཁོམ་ཞིང་དལ་བའི་སྐབས་སུ་ཁ་བརྡ་ལྷུག་པོར་གློད་ཆོག འདི་ནི་གཟིམས་མེད་སྐྱིད་པའི་མཚན་མོ་ཞིག་སྟེ། ང་རང་ལམ་བུ་འདིར་ཞུགས་ཏེ་བློ་ཕམ་ཞིང་སེམས་སྟོང་བར་གྱུར་བའི་སྐབས་སུ་ཕྲན་ལ་བློས་འགེལ་ཡིད་ཆེས་གནང་བའི་གྲོགས་པོ་དག་གིས་མཛའ་བའི་ལག་གདང་མ་ལྷོད་པར་སེམས་གཏིང་ནས་ཐུགས་རྗེ་ཆེ་ཞུ་རྒྱུ་ཡིན་ཞེས་བོད་ཀྱི་གློག་བརྙན་ཁྲབ་ཁྲིད་པ་ཟོན་ཐར་རྒྱལ་ལགས་ཀྱིས་བརྗོད་ཡོད་འདུག
དེ་ཡང་ཟླ༦་པའི་ཚེས་༢༤་ཉིན་གྱི་དགོང་མོར། སྐབས་ཉེར་གཅིག་པའི་ཧྲང་ཧེ་རྒྱལ་སྤྱིའི་གློག་བརྙན་དུས་ཆེན་གྱི་གསེར་གྱི་ཁྲུང་ཕོར་རྟགས་མའི་བྱ་དགའ་སྤྲོད་པའི་མཛད་སྒོ་ཧྲང་ཧེ་ཟློས་གར་ཁང་ཆེན་མོ་ནས་གཟབ་རྒྱས་ངང་སྤེལ་བ་དང་།་བོད་ཀྱི་འཁྲབ་ཁྲིད་པ་ཟོན་ཐར་རྒྱལ་ལགས་ཀྱིས་འཁྲབ་ཁྲིད་བྱས་པའི་གློག་བརྙན་(ང་ཡི་ཆང་གསོལ་རོགས)་ལ་གསེར་གྱི་ཁྲུང་ཕོར་རྟགས་མའི་འཁྲབ་གཞུང་རྩེ་གྲའི་རྟགས་མ་དང་དཔྱད་འདེམས་ཚོགས་པའི་བྱ་དགའ་ཆེན་མོ་ཐོབ། དེ་བཞིན་རེབ་འདིའི་ཧྲང་ཧེ་རྒྱལ་སྤྱིའི་གློག་བརྙན་དུས་ཆེན་ལ་རྒྱལ་ཁབ་དང་ས་ཁུལ་མི་འདྲ་བ་༡༠༨་ནས་ཐོན་པའི་གློག་བརྙན་བརྩམས་ཆོས་༣༤༤༧་འགྲན་ཞུགས་བྱས་ཡོད་པ་དང་། དེའི་ཁྲོད་ཀྱི་རྒྱལ་ཁབ་དང་ས་ཁུལ༧༣་གྱི་གློག་བརྙན་༥༩༠་འགྲན་བསྡུར་གཙོ་བོའི་སྡེ་ཚན་གྱི་རྣམ་གྲངས་༨་ལ་ཞུགས་ཏེ་འདེམ་བསྡུར་བྱས་པར། མཐའ་མཇུག་གློག་བརྙན་༡༣་གཟེངས་སུ་ཐོན་པ་དང་།
ཟོན་ཐར་རྒྱལ་གྱི་གློག་བརྙན(ང་ཡི་ཆང་གསོལ་རོགས།)ཞེས་པ་ཡང་གློག་བརྙན་༡༣་པོ་དེའི་ཁྲོད་ཚུད་ཡོད་པ་རེད་འདུག གློག་བརྙན་(ང་ཡི་ཆང་གསོལ་རོགས།)་ཞེས་པའི་ནང་དུ། སྐྱེས་པ་ཞིག་གིས་ཁྱད་དུ་འཕགས་པའམ་ཡང་ན་ལྗིད་ཏིག་ཏིག་གི་འགྲུལ་བཞུད་རིང་མོའི་ཁྲོད། ན་བས་གདུང་བའི་ཆུང་མའི་གསང་བར་གདོང་གཏད་པ་དང་ཁོའི་འཚོ་བའི་ཁྲོད་བྱིས་པ་ཆ་མེད་ཅིག་ཐོལ་གྱིས་ཐོན་པའི་སོམ་ཉིར་ཚུད་པའི་རྙོག་འཛིང་གི་སེམས་ཁམས། འགྲུལ་བཞུད་མཇུག་རྫོགས་མཐར་ཡང་བསྐྱར་སེམས་ཀྱི་ལམ་གསར་བ་ཞིག་མགོ་བརྩམས་ཚུལ་སོགས་བརྗོད་ཡོད། འཁྲབ་ཁྲིད་པ་ཁོང་གིས་ཧ་ཅང་ཞིབ་ཆ་ལྡན་པའི་ངང་དངོས་ཡོད་མཛེས་སྡུག་གི་མཐོང་སྣེ་བེད་སྤྱད་དེ་སྣ་མང་སྣེ་འཛིང་གི་བརྩེ་བའི་གཏམ་རྒྱུད་ཅིག་རྒྱུན་མ་ཆད་པར་བརྗོད་ཡོད་པར་མ་ཟད། བརྩེ་བ་ལ་ངེས་པར་ཡོད་འོས་པའི་རིན་ཐང་དང་མཐོ་ཚད་ལ་ཐུན་མོང་མ་ཡིན་པའི་གསལ་འགྲེལ་བྱས་ཡོད་པ་རེད།
ཟླ་ངོ་གསུམ་རིང་མདོ་དབུས་ཁམས་གསུམ་གྱི་ཡུལ་གྲུ་བརྒལ་ཏེ་ཕབ་སྐྲུན་བྱས་པའི་གློག་བརྙན་འདི་ནི། འཁྲབ་ཁྲིད་པ་ཟོན་ཐར་རྒྱལ་གྱི་གློག་བརྙན་བརྩམས་ཆོས་རིང་གྲས་གསུམ་པ་ཡིན་པ་དང་། གློག་བརྙན་གྱི་ལམ་དུ་ཐོག་མར་ཞུགས་པའི་བོད་ཀྱི་གཞས་པ་གྲགས་ཅན་གཡུང་དྲུང་རྒྱལ་དང་། ན་གཞོན་འཁྲབ་སྟོན་པ་ཉི་མ་སྲུང་སྲུང་། སྲས་མཆོག་རྒྱལ་བཅས་གསུམ་གྱིས་གཙོ་འཁྲབ་བྱས་ཤིང་། བོད་སྐད་ལས་རྒྱལ་རོང་ཡུལ་སྐད་ཀྱིས་ཕབ་སྐྲུན་བྱས་པའི་གློག་བརྙན་བརྩམས་ཆོས་ཆེས་ཐོག་མའང་ཡིན་པ་རེད། དེ་སྔ་ཟོན་ཐར་རྒྱལ་གྱི་བརྩམས་ཆོས་ཐོག་མ་(དབུས་ལམ་གྱི་ཉི་མར།)ཧྲང་ཧེ་རྒྱལ་སྤྱིའི་གློག་བརྙན་དུས་སྟོན་སྐབས་བཅུ་བཞི་བའི་ཡ་གླིང་གི་མི་སྣ་གསར་བའི་གཟེངས་རྟགས་ཐོབ་པ་དང་། བརྩམས་ཆོས་གཉིས་པ(་གཙང་བོའི།)གཙོ་འཁྲབ་པ་བུ་མོ་ཆུང་ཆུང་དབྱངས་ཅན་ལྷ་མོར་ཧྲང་ཧེ་རྒྱལ་སྤྱིའི་གློག་བརྙན་དུས་སྟོན་སྐབས་བཅོ་བརྒྱད་པའི་ཡ་གླིང་གི་མི་སྣ་གསར་བའི་གཟེངས་རྟགས་ཁྲོད་འཁྲབ་སྟོན་པ་རྩེ་གྲའི་གཟེངས་རྟགས་ཐོབ་མྱོང་འདུག བཀྲ་ཤིས་ཟླ་བ་དང་ཟོན་ཐར་རྒྱལ་གཉིས་ཀྱི་འཁྲབ་གཞུང་ལ་གསེར་གྱི་ཁྲུང་ཕོར་རྟགས་མའི་དཔྱད་འདེམས་ཚོགས་པ་ཡིས། “མིའི་རིགས་ཀྱི་སེམས་ཀྱི་འགྲུལ་བཞུད་ལ་གདན་ཞུ་གནང་མཁས་ཀྱི་གློག་བརྙན་ཞིག”ཅེས་བྱ་དགའི་ཚིག་ལ“ལམ་དུ་ཞུགས་ཐེངས་རེ་རེ་ནི་སྐྱེས་བུ་རང་ཉིད་འཚོལ་བའི་ཆེད་དུ་ཡིན་པ་དང་། ལམ་བུ་ཉིད་ནི་དམིགས་སའི་གནས་དེ་ལས་ཀྱང་གལ་ཆེ་བ་ཡིན། གལ་སྲིད་མིའི་རིགས་ཀྱིས་འདོད་སྲེད་དང་བདག་འཛིན་དོར་བ་ཡིན་ན། སྐྱེ་བོ་སུའང་ཡར་ནས་ཡར་ལ་འགྲོ་བའི་ལམ་ལ་ཞུགས་པ་མ་ཡིན་ནམ། འདིར་ངེད་ཅག་གིས་བྱ་དགའི་གསོལ་རས་འདི་ངེད་ཅག་མིའི་རིགས་ཀྱི་བསམ་པའི་ལམ་བུར་གདན་འདྲེན་མཁན་གང་དེར་བསྩལ་བར་བྱའོ”ཞེས་བྲིས་ཡོད་འདུག
དཔྱད་འདེམས་ཚོགས་པའི་བྱ་དགའ་ཆེན་མོ་སྤྲོད་དུས་སུ་དཔྱད་འདེམས་ཚོགས་པས(ང་ཡི་ཆང་གསོལ་རོགས།)ལ་གདེང་འཇོག་ཆེན་པོ་གནང་ཡོད་ཅིང་། གདེང་འཇོག་གི་ཚིག་ཏུ“གློག་བརྙན་འདི་ནི་ཀུན་སློང་གཙང་ཞིང་གཏིང་ཟབ་པ་དང་། དཔའ་གདེང་ལྡན་ཞིང་རང་ཚུགས་ཐུབ་པ་ཞིག་སྟེ། འདིར་མི་དང་མིའི་བར་གྱི་རྙོག་འཛིང་གི་འབྲེལ་བ་བརྗོད་ཡོད་པ་དང་། མི་ཚེའི་མཐར་ཐུག་གི་དཀའ་ཉོག་ལ་འཕྲད་དུས་ཀྱི་རེ་བ་དང་དེ་ལས་སྒྲོལ་བའི་དོན་ཡང་ཞིབ་ཏུ་མཚོན་འདུག”ཅེས་བྲིས་འདུག འཁྲབ་ཁྲིད་པ་ཟོན་ཐར་རྒྱལ་གློག་བརྙན་འཁྲབ་ཚན་ཚོགས་ཆུང་གི་མི་སྣ་དང་བཅས་གར་སྟེགས་སུ་བུད་ནས་བྱ་དགའ་ལེན་དུས་སུ་ཁོང་གིས་སེམས་འགུལ་ཟབ་མོ་ཐེབས་པའི་ངང“བྱ་དགའ་ཐོབ་པ་ལ་ང་རང་དགའ་ཚོར་ཆེན་པོ་བྱུང་། བྱ་དགའ་ཆེན་པོ་གཉིས་ཐོབ་པ་འདི་ཧ་ཅང་བློ་ཡུལ་ལས་འདས་པ་ཞིག་རེད” ཅེས་བརྗོད་ཡོད་པ་དང་། ཁོང་གིས(ང་ཡི་ཆང་གསོལ་རོགས།)ཀྱི་གཏམ་རྒྱུད་ལ་ར་རོའི་དྲི་མས་མ་གོས་པར་ས་ཁུལ་གྱི་རང་བཞིན་འབུར་དུ་ཐོན་ཡོད་པས། བདག་གིས་ཆེད་དུ་མ་ཡུམ་ས་གཞི་འདི་ཡིས་ཆུ་རྒྱུན་བཞིན་རྫོགས་མཐའ་མེད་པའི་གཏམ་རྒྱུད་ཀྱི་ས་བོན་གང་མང་མང་ཞིག་གནང་བ་ལ་ཐུགས་རྗེ་ཆེ་ཞུ་རྒྱུ་ཡིན”ཞེས་བརྗོད་ཡོད་པ་དང་། ཡང་སྤྱི་འབྲེལ་དྲ་ལམ་དུ་སྤེལ་བའི་ཟོན་ཐར་རྒྱལ་དྲིན་གཟོའི་གཏམ་དུ། “ཕྲན་ལ་མཚོན་ན་འདི་ནི་ལས་བསོད་ཀྱི་སྐལ་བ་སྨིན་པའི་དོན་ཞིག་གོ །
གློག་བརྙན(ང་ཡི་ཆང་གསོལ་རོགས།)ལ་དཔྱད་འདེམས་ཚོགས་པའི་བྱ་དགའི་གསོལ་རས་ལེགས་ཤོས་དང་། འཁྲབ་གཞུང་རྩེ་གྲའི་བྱ་དགའ་ཐོབ་པ་ལ་ཕྲན་ནི་དགའ་བ་འབུམ་གྱིས་མྱོས་ཡོད། འདི་ལྟ་བུའི་གྲུབ་འབྲས་ནི་གློག་བརྙན་ལས་མི་ཡོངས་ཀྱི་འབད་བརྩོན་དང་སྙིང་རུས་ལ་འབྲལ་ཐབས་མེད་ཅིང་གྲོགས་པོ་དང་དགེ་རྒན་དག་གི་བརྩེ་བས་རྗེས་སུ་བཟུང་བ་དང་ཡང་འབྲལ་ཐབས་མེད། སྐབས་འདིར་ཅུང་བྲེལ་བའི་ངང་དུ་ཡོད་པས་ཁྱེད་ཅག་ལ་རེ་རེ་བཞིན་ལན་བསློག་མ་ནུས་པར་དགོངས་དག་ཞུ། ཁོམ་ཞིང་དལ་བའི་སྐབས་སུ་ཁ་བརྡ་ལྷུག་པོར་གློད་ཆོག འདི་ནི་གཟིམས་མེད་སྐྱིད་པའི་མཚན་མོ་ཞིག་སྟེ། ང་རང་ལམ་བུ་འདིར་ཞུགས་ཏེ་བློ་ཕམ་ཞིང་སེམས་སྟོང་བར་གྱུར་བའི་སྐབས་སུ་ཕྲན་ལ་བློས་འགེལ་ཡིད་ཆེས་གནང་བའི་གྲོགས་པོ་དག་གིས་མཛའ་བའི་ལག་གདང་མ་ལྷོད་པར་སེམས་གཏིང་ནས་ཐུགས་རྗེ་ཆེ་ཞུ་རྒྱུ་ཡིན”ཞེས་བརྗོད་ཡོད་པ་རེད།
ཡོངས་ཁུངས་མཆོད་མེ་བོད་ཀྱི་རྩོམ་རིག་དྲ་བ།


text:
2015-08-25
སྙིང་གི་ཇ།
གཟའ་འཁོར་གཉིས་ཀྱི་གོང་གི་རེས་གཟའ་སྤེན་པའི་ཉིན། ངས་ནམ་རྒྱུན་བཞིན། བོད་མི་བགྲེས་སོང་ ༡༨ ཙམ་མཛེས་སྡུག་ལྡན་པའི་སྤྱི་གླིང་ཞིག་ཏུ་སྤྲོ་གསེང་ལ་འཁྲིད། ཉིན་གུང་གི་སྐབས་སུ་ཨ་མ་ལགས་གཅིག་གིས་ང་ལ་བོད་ཇ་ཕོར་པ་ཆེན་པོ་གང་གནང་བྱུང་བ་དེ་ཧ་ཅང་ཞིམ་པས་ལམ་སང་བཏུང་པ་ཡིན། དེ་འཕྲལ་ཁོང་གིས་ཡང་བསྐྱར་ཇ་དེམ་བཀྱག་སྟེ་ཨུ་ཚུགས་ཀྱིས་ཡང་བསྐྱར་ཕོར་པ་ཆེན་པོ་དེ་གང་བླུགས་བྱུང་། ངས་ཉིན་གུང་གི་ཁ་ལག་བཟའ་བཞིན་ཇ་དེ་བཏུང་པ་མ་ཟད། བགྲེས་སོང་ཚོར་ཁ་བརྡ་བྱས་པ་ཡིན།
ང་རང་སྐྱིད་པའི་རང་ཡུལ་དང་བརྩེ་བའི་ཕ་མ་བཞག་སྟེ་ལོ་མང་སོང་ཞིང་། དུས་ཡུན་དེའི་རིང་ངའི་ཕ་མ་གཉིས་འདས་གྲོངས་སོང་། ད་ལྟ་གཞན་ཡུལ་དུ་བོད་མི་བགྲེས་སོང་ཚོ་དང་མཉམ་དུ་ལོགས་སུ་འཛོམས་ཏེ་ཁོང་ཚོར་ཞབས་ཕྱི་ཕྲན་བུ་ཞུ་རྒྱུ་བྱུང་དུས་ང་རང་གི་དྲིན་ཅན་ཕ་མ་གཉིས་དྲན་སོས་འོང་བ་ནི་སྤྱིར་བཏང་གི་གནས་ཚུལ་ཞིག་རེད་ལ། ང་རང་བགྲེས་སོང་ཚོའི་མཉམ་དུ་དུས་ཚོད་གཏོང་རྒྱུར་དགའ་དོན་ཡང་དེ་རེད།
ཉིན་གུང་གི་ཁ་ལག་བཟས་ཚར་རྗེས། ཨ་མ་ལགས་དེས་ཡང་བསྐྱར་ཇ་དེམ་བཀྱག་སྟེ་ཇ་བླུགས་པར་ཡོང་བས། ངས་ཨུ་ཚུགས་ཀྱིས་ད་ནི་ཇ་དང་ཁ་ལག་གིས་གྲོད་པ་ཡོངས་སུ་ཁེངས་པས་ཇ་དེ་རྩ་བ་ནས་ཞུ་ཐུབ་པ་མི་འདུག་ཅེས་བཤད། སྐབས་དེར་ཁོང་གིས། ཇ་ཡང་བསྐྱར་གང་ཐུངས། འདི་ཁྱེད་རང་གིས་ཨ་མས་བཟོས་གནང་བ་རེད་ཅེས་ཟེར། སྐད་ཆ་དེ་གོ་དུས་ང་རང་གི་རྣ་བར་ཡང་ཡིད་མ་ཆེས་པར། མིག་ཧར་གྱིས་ཁོང་ལ་བལྟས་པ་ཡིན། ཁོང་གིས་ངའི་ལག་ནས་དཀར་ཡོལ་བླངས་ཏེ་ཇ་གང་བླུགས་ཞོར། རེད། འདི་ཁྱེད་རང་གི་ཨ་མ་ལགས་དམ་པ་དེས་བཟོས་པ་རེད། ཁྱེད་རང་གི་ཨ་མ་ལགས་དང་ང་ཧ་ཅང་ཉེ་པོ་ཡིན། ང་བོད་ཇར་དགའ་པོ་ཡོད་ཙང་། ཁྱེད་ཀྱི་ཨ་མ་ལགས་ཀྱིས་ལོ་ཤས་གོང་། ཇ་བག་སྤུས་ལེགས་ཀྱི་ཇ་ཁུ་གདུས་ཏེ་སླར་ཇ་ལོར་སིམ་དུ་བཅུག་སྟེ་གྲིབ་སྐམ་བཏང་། དེ་ནས་བོད་ནས་ང་ལ་བསྐུར་འདུག ཇ་ལོ་དེ་ནས་ཕྲན་བུ་ཞིག་ཆུ་འཁོལ་ནང་བླུགས་པ་དང་ཇ་དྭངས་ཧ་ཅང་ཞིམ་པོ་ཆགས་ཀྱི་འདུག དེ་ལ་མར་དང་ཚྭ་བཏབ་སྟེ་བསྲུབས་ན། བོད་ཇ་བསྲུབས་མ་འདི་འདྲ་བ་ཆགས་ཀྱི་རེད་ཅེས་ཟེར་བཞིན། ཇ་ཕོར་དེ་ངའི་ལག་ཏུ་སྤྲད།
ངའི་ཨ་མ་ལགས་དམ་པ་དེ་ཚེ་མ་ཟིན་པར་ལོ་གཉིས་ཙམ་སོང་ཞིང་། དེ་རིང་གཞན་ཡུལ་ས་མཐའ་འདིར་ཁོང་ངོ་མའི་ཕྱག་ནས་འོང་བའི་ཇ་ཞིག་འཐུང་རྒྱུ་བྱུང་བ་དེ་ནི་སུའི་བློ་ལ་ཡང་འཆར་མི་སྲིད་པ་ཞིག་རེད། ངས་ཇ་ཕོར་དེ་ལག་ཏུ་བླངས་ནས་ཁུགས་ཤིག་ཏུ་སོང་སྟེ་ཇ་དེར་ཡང་བསྐྱར་བལྟས་པ་ཡིན། བརྩེ་བས་སྦྲེལ་དུས་ཇ་རླངས་དང་། ཇ་དྲི་ཡང་ཧ་ཅང་དམིགས་བསལ་རེད། ཇ་ཧུབ་རེ་རེ་བྱས་ཏེ་འཐུང་དུས། ཨ་མའི་བྱམས་སྐྱོང་དང་བསླབ་བྱ་དེ་ཚོ་དྲན་ཏེ་སེམས་པ་མནན་མ་ཐུབ་པར་མིག་ཆུ་འཆོར་གྲབས་བྱས་བྱུང་། ཚུལ་དེ་ངའི་ལས་རོགས་ཕྱི་གླིང་བ་དེས་མཐོང་བས། གནས་ཚུལ་ག་རེ་བྱུང་མིན་དྲིས་བྱུང་། ངས་ག་ལེར་ཇ་དེའི་ཡོང་ཁུངས་སྐོར་བཤད་པས། ཁོང་ངུས་སོང་། ཡིན་ནའང་ངས་ད་རུང་སྡུག་རུས་བྱས་ཏེ་ངུས་མེད།། །།
Subscribe to: Post Comments (Atom)


text:
ཟུར་གསུམ་སྐར་ཚོམ་ Triangulumཟུར་གསུམ་སྐར་ཚོམ་ནི་ནམ་མཁའ་བྱང་མའི་སྐར་ཚོམ་ཚོགས་ཀྱི་གཅིག་ཡིན་པ་དང་། དེ་དྲང་སྲོང་དཔའ་བོའི་སྐར་ཚོམ་དང་ལྷ་མོའི་སྐར་ཚོམ། གཡང་དཀར་སྐར་ཚོམ། ཉ་ཟུང་སྐར་ཚོམ་བཅས་དང་འབྲེལ་ནས་ཡོད།
ཟུར་གསུམ་སྐར་ཚོམ་ནི་ནམ་མཁའ་བྱང་མའི་སྐར་ཚོམ་ཚོགས་ཀྱི་གཅིག་ཡིན་པ་དང་། དེ་དྲང་སྲོང་དཔའ་བོའི་སྐར་ཚོམ་དང་ལྷ་མོའི་སྐར་ཚོམ། གཡང་དཀར་སྐར་ཚོམ། ཉ་ཟུང་སྐར་ཚོམ་བཅས་དང་འབྲེལ་ནས་ཡོད། སྐར་ཚོམ་འདིའི་རྒྱ་ཁྱོན་ལ་ཏུའུ་གྲུ་བཞི་མ131.85ཡོད་ལ། ནམ་མཁའ་ཡོངས་ཀྱི་རྒྱ་ཁྱོན་ལས0.320%ཟིན། ནམ་མཁའ་ཡོངས་ཀྱི་སྐར་ཚོམ་བརྒྱད་ཅུ་གྱ་བརྒྱད་ཁྲོད་སྐར་ཚོམ་འདིའི་རྒྱ་ཁྱོན་ཨང་རིམ་བདུན་ཅུ་དོན་བརྒྱད་པ་ཡིན།


text:
ཤིས་ཚང་མཁྱེན་རབ་རྒྱ་མཚོ།
ཉེ་བའི་ལོ་འདི་འགར་གསར་བཤད་དང་བྱུང་རྒྱལ་དུ་སྨྲ་བར་དགའ་བ་སྐོར་ཞིག་གིས་སུམ་རྟགས་མཛད་པ་བོ་ཐོན་མི་སམ་བྷོ་ཊ་མ་ཡིན་པ་དང་། ས་པཎ་ཡར་སྔོན་དུ་སུམ་རྟགས་དང་སུམ་རྟགས་ཀྱི་འགྲེལ་བ་མེད་པར་འདོད་པ་ལ་སོགས་པའི་ཁ་ཚོན་བཅད་དེ། སྔ་ཕྱིར་དེ་འབྲེལ་གྱི་རྩོམ་ཡིག་མང་བོ་སྔ་རྗེས་སུ་བྱུང་ཡོད་ལ། དེ་དག་ལ་སྐབས་སོ་སོར་ཤེས་ནས་སྨྲ་བ་དག་གིས་དགག་སྒྲུབ་ཀྱི་སྤྲོས་པ་མང་དུ་མཛད་ཡོད་པས། དོན་གཅིག་ཡང་དང་བསྐྱར་དུ་བཟླས་དགོས་པ་མེད་མོད། འོན་ཀྱང་། ཉེ་བའི་ཆར་དྲ་ལམ་ཁག་ཏུ་ >ཞེས་པའི་རྩོམ་ཡིག་ཅིག་འཁྱར་གྱིན་པ་དང་འབྲེལ་ནས་སླར་ཡང་དེའི་སྐོར་ལ་བྱུང་རྒྱལ་དུ་སྨྲ་བ་མང་དུ་བྱུང་བར་བརྟེན། འདིར་སུམ་རྟགས་ཐོན་མིས་མཛད་པ་ཡིན་མིན་གྱི་སྤྲོས་པ་བསྐྱུངས་ཏེ། སྐབས་དོན་ས་སྐྱ་པཎ་ཆེན་ཡར་སྔོན་དུ་སུམ་རྟགས་དང་སུམ་རྟགས་ཀྱི་འགྲེལ་བ་མེད་པར་འདོད་པའི་ལོག་རྟོག་སུན་འབྱིན་པའི་ངག་གི་རིག་བྱེད་ཀྱི་བགྱི་བ་འདི་དང་དུ་བླངས་པ་ཡིན།
དང་བོ། ས་པཎ་ཡར་སྔོན་དུ་སུམ་རྟགས་མེད་པར་འདོད་པའི་ལོག་རྟོག་སུན་འབྱིན།
སྤྱིར་ས་པཎ་ཡར་སྔོན་དུ་སུམ་རྟགས་མེད་པར་འདོད་པའི་གླེང་ཕྱོགས་ཐོག་མར་བོད་ཡིག་ཏུ་སྤེལ་མཁན་ནི་མཁས་དབང་ཆབ་སྤེལ་ཚེ་བརྟན་ཕུན་ཚོགས་ཡིན་ལ། ཁོང་གིས་ཕྱི་ལོ་ ༢༠༠༦ ལོའི་ཀྲུང་གོའི་བོད་རིག་པ་དེབ་དང་བོ་རུ། བོད་ཀྱི་བརྡ་སྤྲོད་རིག་པའི་གཞུང་ལུགས་ཀྱི་འཕེལ་རིམ་འགར་ཐོག་མར་དཔྱད་པ་ཞེས་པའི་རྩོམ་ཡིག་ཅིག་སྤེལ་ཅིང་། དེར་སུམ་རྟགས་གཉིས་ནི་དུས་རབས་བདུན་པའི་བརྩམས་ཆོས་མ་ཡིན་པ་དང་། ས་པཎ་གྱི་ཡི་གེའི་སྦྱོར་བ་ལ་སུམ་རྟགས་ཀྱི་མིང་གིས་བསྙད་དེ་སློབ་དཔོན་ཐོན་མིར་ཞལ་འཕངས་བྱས་པར་འདོད་པ་སོགས་རྒྱུ་མཚན་ལྟར་སྣང་དུ་མ་བཀོད་དེ་ས་པཎ་ཡར་སྔོན་དུ་སུམ་རྟགས་མེད་པའི་མཐའ་སྡོམ་ལྟ་བུ་བཀོད་པར་བརྟེན། ཁོང་གི་སློབ་མ་ཡིན་པ་ཞབས་ཤར་ཟླ་བ་ཚེ་རིང་ལ་སོགས་པས་ཀྱང་མཁས་དབང་ཁོང་ལ་རྒྱབ་སྐྱོར་རྟིང་གནོན་གྱི་རྩོམ་ཡིག་སྔ་རྗེས་སུ་སྤེལ་ཡོད་པ་དང་། དེ་དག་ལ་སྔ་ཕྱིར་དགག་པ་རྣོ་ངར་ཅན་གྱི་རྩོམ་ཡིག་མང་དུ་སྤེལ་བའི་ཚུལ་སོགས་ཁོ་བོས་རང་གི་བརྩམས་ཆོས་ >ཞེས་པར་ཞིབ་ཏུ་གླེང་ཟིན་པས་འདིར་རྒྱས་པར་འབྲི་བའི་དགོས་པ་མ་མཆིས།
ད་ནི་སྐབས་ཀྱི་དོན་དངོས་ལ་བབ་ན། ས་སྐྱ་པཎ་ཆེན་ཡར་སྔོན་དུ་སུམ་རྟགས་མེད་ཅེས་ཁ་ཚོན་གཅོད་པ་ནི་རང་ཉིད་སྔོན་བྱོན་མཁས་པའི་རྣམ་ཐར་དང་གསུང་ལ་རྒྱུས་ཆུང་བའི་རྟགས་བསྟན་པ་ཙམ་ལས་དཔྱད་པ་ཞིབ་མོའི་ལུགས་སུ་མ་སོང་ཞིང་རྣམ་དཔྱོད་བརྡར་བའི་གྲུབ་དོན་ཞིག་ནི་ག་ལ་ཡིན་ཨང་སྙམ།
དེའང་ས་སྐྱ་པཎ་ཆེན་ནི་དུས་རབས་བཅུ་གཉིས་པའི་སྨད་ལ་བྱོན་པ་(༡༡༨༢-༡༢༥༡)ཡིན་ལ། དེའི་གོང་དུ་སུམ་རྟགས་ཡོད་པ་ནི་ལུང་དང་རིགས་པ་གཉིས་ཀྱིས་འགྲུབ་སྟེ། བོད་རབ་བྱུང་དང་བོའི་ནང་བྱོན་ཅིང་། ཇོ་བོ་རྗེ་སྐུ་ཉིད་ཀྱིས་པང་དུ་བཟུང་ནས་རྒྱ་གར་གྱི་ཨ་ཙྱར་ནག་པོ་ཞབས་ཆེན་པོ་སྤྱོད་པ་བ་དེ་ཉིད་ཚེ་འཕོས་པ་བྱིས་པ་འདི་ཡིན་ཏེ་ཞེས་[1]ལུང་བསྟན་པའི་རོང་ཟོམ་ཆོས་ཀྱི་བཟང་བོས་མཛད་པའི་རྒྱུད་རྒྱལ་གསང་བ་སྙིང་བོ་དཀོན་མཆོག་འགྲེལ་གྱི་ལེའུ་བཅུ་གསུམ་པ་གསང་བ་མན་ངག་གི་ལེའུ་ཞེས་པ་རུ། ཡང་བྱཱ་ཀ་ར་ཎའི་གཞུང་ལས། ཡི་གེའི་ཁོངས་ནས་མིང་དབྱུང་སྟེ།།མིང་གི་ཁོངས་ནས་ཚིག་བྱུང་ནས།།ཚིག་གིས་དོན་རྣམས་སྟོན་པར་བྱེད།།ཅེས་[2]སུམ་རྟགས་ཀྱི་ཚིག་དངོས་སུ་དྲངས་ཡོད་ལ།
ཡང་དུས་རབས་བཅུ་གཅིག་པའི་ནང་བྱོན་ཅིང་ཕག་གྲུ་རྡོ་རྗེ་རྒྱལ་པོ་དང་ཕ་མ་གཅིག་པའི་སྤུན་དུ་གྱུར་པ་ཀ༔ཐོག་པ་ཆེན་པོ་བདེ་གཤེགས་ཤེས་རབ་སེང་གེའམ་བླ་མ་སྤོབས་པ་མཐའ་ཡས་(༡༡༢༢-༡༢༠༤)ཀྱིས། དགུང་ལོ་”བདུན་པ་དང་བརྒྱད་པར་བཟོ་ཡི་གནས་ལྷ་འབྲི་བཞེངས་དང་། སྨན་རྒྱུད་རྒྱ་ནག་ནས་བྱུང་བ། འཕགས་པ་ཀླུའི་གསོ་བ་ཡན་ལག་བརྒྱད་པ་སོགས་དང་། སྤོར་ཐང་རྩིས་ཀྱི་གབ་རྩེ། སྨྲ་སྒོ། ཐོན་མིའི་སུམ་ཅུ་པ་དང་རྟགས་འཇུག སྨན་མདོ། སྐུ་གཟུགས་ཆགས་ཚད། ཚིག་རྒྱན་ཉི་ཤུ་པ། རང་བཞིན་དགེ་བཅུ་གཏན་འབེབས། འཇིག་རྟེན་ལུགས་ཀྱི་བསྟན་བཅོས། རྒྱལ་པོའི་ཁྲིམས་ཀྱི་ཡི་གེ་བཅས་པ་ཡབ་ཀྱི་དྲུང་ནས་སྦྱངས་”[3]པའི་ཚུལ་སོགས་ཁོང་གི་དངོས་སློབ་ཡིན་པ་དགེ་སློང་ལྡིང་པོ་པས་མཛད་པའི་ >ཞེས་པར་མངོན་པར་གསལ་ལ། རྣམ་ཐར་འདི་ཁུངས་སུ་བརྟེན་པ་ཡིན་མིན་ཅི་ཆ་སྟེ། ཕྱིས་སུ་ཀ༔ཐོག་མཁན་པོ་འཇམ་དབྱངས་རྒྱལ་མཚན་ཞེས་པས་མཛད་པའི་ >ཞེས་པ་རུའང་། “དགུང་ལོ་དྲུག་ནས་དགུའི་བར་ཡི་གེ་འབྲི་ཀློག་དང་། སྐུ་གཟུགས་ཆག་ཚད། ལྷ་འབྲི་བཟོ། གསོ་རིག་གསར་རྙིང་། རྩིས་དཀར་ནག སུམ་རྟགས་སོགས་བརྡ་དག འཇིག་རྟེན་ལུགས་ཀྱི་བསྟན་བཅོས། རྒྱལ་པོ་ལུགས་ཀྱི་ཁྲིམས་སོགས་ལ་བསླབ་སྦྱོང་མཛད་”[4] པའི་ཚུལ་རྣམ་ཐར་གོང་མ་དང་གཅིག་མཚུངས་སུ་གསལ་བ་བཅས་ཀྱིས་ས་སྐྱ་པཎ་ཆེན་མ་བྱོན་པའི་ཡར་སྔོན་དུ་ཐོན་མིའི་སུམ་རྟགས་ཡོད་པར་མ་ཟད། དེ་ལ་གསན་སྦྱོང་གནང་བའི་སྲོལ་ཀྱང་ཡོད་པ་སོགས་གོང་གི་ལུང་དེས་ཚེགས་ཆུང་ངུས་རྟོགས་སླ་བ་དེ་ག་ལགས་ལ། ཡང་རིགས་པའི་ལམ་ནས་ཀྱང་འགྲུབ་སྟེ། ལོ་ཆེན་ནམ་མཁའ་བཟང་བོའི་རྟགས་འཇུག་གི་མཇུག་བྱང་དུ། “ལེགས་བཤད་རྣམ་འབྱེད་བསྟན་བཅོས་ཆེན་པོ་འདི། །མིང་གི་མིང་ཚིག་གཏན་ལ་དབབ་པའི་ཕྱིར། །འཇམ་དབྱངས་རྣམ་འཕྲུལ་ཆེན་པོ་དེ་ཡིས་བཀོད། །ལོ་ཆེན་བློ་ལྡན་ཤེས་རབ་ཡན་ཆད་དུ། །འདི་དོན་རྟོགས་པ་ཁ་ཅིག་བྱོན་གྱུར་ཀྱང་། །འདི་ཡི་རྣམ་བཤད་འགྲེལ་པ་མ་མཛད་པས། །ཕྱི་ནས་འདི་དོན་རྟོགས་པ་མ་བྱུང་ཕྱིར། །བརྡ་རྣམས་འཁྲུགས་ཤིང་འཁྲུལ་བའི་ཕྲེང་བར་གྱུར། །ཕྲེང་བའི་རྒྱུན་འདི་རྒྱུན་དུ་མི་འཇུག་ཕྱིར། །འདི་ནི་བློ་བཟང་ནམ་མཁའ་བཟང་པོས་སྤེལ། །”[5]ཞེས་གསུངས་པ་ལས། ལོ་ཆེན་བློ་ལྡན་ཤེས་རབ་ཡན་ཆད་དུ། །འདི་དོན་རྟོགས་པ་ཁ་ཅིག་བྱོན་གྱུར་ཀྱང་།།ཞེས་པས་ལོ་ཆེན་བློ་ལྡན་ཤེས་རབ་ཡན་ཆད་དུ་སུམ་རྟགས་ཀྱི་བསྟན་བཅོས་ཡོད་པ་རིགས་པས་དཔག་ནུས་ལ། དེ་ལྟར་ན། ལོ་ཆེན་བློ་ལྡན་ཤེས་རབ་ནི་ཕྱི་ལོ་དུས་རབས་བཅུ་གཅིག་པའི་ནང་བྱོན་པ་(༡༠༥༩-༡༡༠༩)ཡིན་ཞིང་། འཁྲུངས་འདས་ལོ་ཚིགས་ལྟར་ན། ས་སྐྱ་པཎ་ཆེན་གྱིས་རྔོག་ལོ་ཙཱ་བའི་ཞབས་ཟིན་པ་ལའང་ལོ་བདུན་ཅུ་ལྷག་དགོས་པས་ན། ས་པཎ་ཡར་སྔོན་དུ་སུམ་རྟགས་མེད་པར་འདོད་པ་ནི་དཔྱད་པ་རྩིང་རགས་སུ་སོང་བའི་བྱུང་རྒྱལ་གྱི་གཏམ་ཞིག་ཡིན་པ་ནི་མངོན་པར་གསལ་ལོ།།
གཉིས་པ། ས་པཎ་ཡར་སྔོན་དུ་སུམ་རྟགས་ཀྱི་འགྲེལ་བ་མེད་པར་འདོད་པའི་ལོག་རྟོག་སུན་འབྱིན།
ཡང་འགའ་རེས། ས་པཎ་གྱིས་མཛད་པའི་ཡི་གེའི་སྦྱོར་བ་ནི་སུམ་རྟགས་ཀྱི་འགྲེལ་བ་ཐོག་མ་ཡིན་པ་ལས། དེའི་གོང་དུ་སུམ་རྟགས་ལ་འགྲེལ་བ་གཏན་ནས་མེད་པའི་ཁ་ཚོན་གཅོད་པའང་ཡོད་མོད། ས་པཎ་གྱི་ཡི་གེའི་སྦྱོར་བ་ནི་ད་ལྟར་དངོས་སུ་འོ་ཅག་གི་མཇལ་སྐལ་དུ་བཞུགས་པའི་སུམ་རྟགས་ཀྱི་འགྲེལ་བ་དག་ལས་སྔ་ཤོས་དེ་ཡིན་པར་ཁས་ལེན་ཐུབ་ཀྱང་། དེའི་ཡར་སྔོན་དུ་སུམ་རྟགས་ཀྱི་འགྲེལ་བ་གཞན་མེད་པའམ་མ་བྱུང་བར་ནི་ཁས་ལེན་མི་བཏུབ་སྟེ། གོང་དུ་བརྗོད་པའི་ཇོ་བོ་རྗེའི་སྐུ་དུས་སུ་བྱོན་པའི་རོང་ཟོམ་ཆོས་བཟང་གི་དངོས་སློབ་རོང་བ་མེ་དཔུང་གིས་ཉེ་བར་བཏུས་ཤིང་། རོང་ཟོམ་སྐུ་དངོས་ཀྱིས་ཅུང་ཟད་རྒྱས་པར་མཆན་དུ་བཏབ་ཚུལ་གསལ་བའི་རོང་ཟོམ་གྱི་གསུང་རྩོམ་ཁག་གི་རྣམ་གྲངས་ཕྱོགས་གཅིག་ཏུ་བསྡུས་པ། རྗེ་དྷརྨ་བྷ་དྲས་མཛད་པའི་ཆོས་ཀྱི་རྣམ་གྲངས་ཀྱི་ཐོ་ཡིག་ཅེས་པར། “སྒྲའི་བསྟན་བཅོས་མང་པོ་བཞུགས། སྨྲ་སྒོའི་འགྲེལ་བ། གནས་བརྒྱད་ཀྱི་འགྲེལ་བ། ཆུང་ངུའི་འགྲེལ་བ། རྟགས་འཇུག་དོན་འགྲེལ། མཚམས་སྦྱོར་རབ་དབྱེ། སྔགས་བཀླག་པ། གཞན་ཡང་ཡི་གེ་མང་དུ་ཡོད། སྒྲའི་བསྟན་བཅོས་ཀྱི་ཡི་གེ་ཕལ་ཆེར་མར་བ་ཆོས་གྲགས་ཀྱི་དོན་དུ་མཛད་གསུངས་”[6] ཞེས་པ་ལྟར་ན། རོང་ཟོམ་སྐུ་དངོས་ཀྱིས་མཛད་པའི་རྟགས་འཇུག་གི་འགྲེལ་བ་ཞིག་ཡོད་པར་གསལ་བ་དེས། ས་པཎ་ཡར་སྔོན་དུ་སུམ་རྟགས་ཀྱི་འགྲེལ་བ་མེད་པར་ཁ་ཚོན་གཅོད་མི་ནུས་པ་ནམ་ལངས་ཉི་ཤར་གྱི་ཚུལ་དུ་རྟོགས་སླ་ལ།
ཡང་རིགས་པས་དཔྱད་ན། གོང་དུ་དྲངས་པའི་ལོ་ཆེན་ནམ་བཟང་གི་སུམ་རྟགས་ཀྱི་མཇུག་ཏུ། ལོ་ཆེན་བློ་ལྡན་ཤེས་རབ་ཡན་ཆད་དུ། །འདི་དོན་རྟོགས་པ་ཁ་ཅིག་བྱོན་གྱུར་ཀྱང་། །འདི་ཡི་རྣམ་བཤད་འགྲེལ་པ་མ་མཛད་པས། །ཕྱི་ནས་འདི་དོན་རྟོགས་པ་མ་བྱུང་ཕྱིར། །ཞེས་ལོ་ཆེན་བློ་ལྡན་ཤེས་རབ་ཡན་ཆད་དུ་སུམ་རྟགས་ཀྱི་བསྟན་བཅོས་ལ་རྣམ་བཤད་དང་འགྲེལ་བ་མ་མཛད་པར་གསུངས་པ་ལས། ས་སྐྱ་པཎ་ཆེན་ཡན་ཆད་དུ་ཞེས་ས་སྐྱ་པཎ་ཆེན་གྱི་མཚམས་ནས་བཟུང་མེད་པ་དེས་ཀྱང་མ་མཐའ་ཡང་ས་པཎ་ཡར་སྔོན་དུ་སུམ་རྟགས་ཀྱི་འགྲེལ་བ་ཡོད་པར་ཤུགས་ཀྱིས་རྟོགས་ནུས་པར་འདོད་དོ།།
གསུམ་པ། མཇུག་བསྡུ་བ།
རྩོམ་ཡིག་འདི་ཐོག་མའི་འབྲི་རྐྱེན་ནི་གོང་དུ་བརྗོད་པ་ལྟར་ཉེ་བའི་ཆར་དྲ་ལམ་ཁག་ཏུ་བྱུང་རྒྱལ་དུ་སྨྲ་བའི་རྩོམ་ཡིག་ཁག་ཅིག་ཕན་ཚུན་བརྒྱུད་སྐུར་ཤུགས་ཆེན་བྱེད་པ་ལ་བརྟེན་ནས་འདི་འདྲ་ཞིག་ལོགས་སུ་བྲི་འདུན་བྱུང་ཞིང་། ཕྱིས་སུ་ཤེས་རབ་ཀྱི་ཚོམས་ཞེས་པའི་བརྡ་སྤྲོད་གླེང་ཚོམས་ཤིག་ཏུ་གྲོགས་པོ་ཞིག་གི་སྐུལ་ངོ་མ་བཟློག་པར་བརྡ་སྤྲོད་དང་འབྲེལ་བའི་སྐད་ཆ་འགའ་བཤད་པར་ཁས་ལེན་དགོས་བྱུང་སྐབས། བརྗོད་གཞི་ཁ་བྱང་འདིའི་སྟེང་ནས་གོང་གི་ལུང་ཁུངས་དེ་དག་གསལ་བར་བསྟན་ཏེ་བཤད་ཁུལ་བྱས་པ་དག་ཚིག་གི་སྤྲོས་པ་དོར་ཏེ་འདི་ལྟར་རྩོམ་གྱི་ལུས་སུ་བསྡེབས་པ་ཡིན་ནོ།།
༢༠༡༨ ལོའི་ཟླ་ ༢ ཚེས་ ༢༠ ཉིན་ལོ་སར་གྱི་གུང་གསེང་དང་བསྟུན་ཏེ་སྦྱར་བའོ།།
རྟེན་ཁུངས།
[1] རོང་ཟོམ་ཆོས་བཟང་གི་རྣམ་ཐར།  > ཡོལ་དགེ་བསྙེན་རྡོ་རྗེ་དབང་ཕྱུག་གིས་མཛད་པ་ལ་གཞི་བྱས་ཏེ་བྲིས་ཞེས་པའི་དབུ་ཅན་བྲིས་མ། ལྡེབ་གྲངས། ༢ ན ཐིག་ཕྲེང་། ༣ པར་གསལ། ནང་བསྟན་དཔེ་ཚོགས་ལྟེ་གནས་ཀྱི་དཔེ་རྟགས། [W18640]
[2] རོང་ཟོམ་ཆོས་བཟང་གིས་མཛད།  > ཤིང་པར། དགའ་ལྡན་ཕུན་ཚོགས་གླིང་གི་པར་མ། ལྡེབ་གྲངས། ༡༠༨ ན ཐིག་ཕྲེང་། ༦ པར་གསལ། ནང་བསྟན་དཔེ་ཚོགས་ལྟེ་གནས་ཀྱི་དཔེ་རྟགས། [W29619]
ཡང་འཇུ་མི་ཕམ་པས་དག་སྒྲིག་གནང་ཞིང་། སི་ཁྲོན་མི་རིགས་དཔེ་སྐྲུན་ཁང་གིས་དཔར་སྐྲུན་བྱས་པའི་ > (པོད་དང་བོ།) ཕྱི་ལོ་ ༡༩༩༩ ཟླ ལྔ་བར་དཔར། དཔར་ཐེངས་དང་བོ། ཤོག་ངོས། (P.195) རུ་གསལ།
[3] དགེ་སློང་ལྡིང་པོ་པས་མཛད།  > ཤིང་པར། སྣ་ཐུང་། ལྡེབ་གྲངས། ༤ བ ཐིག་ཕྲེང་། ༥ པར་གསལ། ནང་བསྟན་དཔེ་ཚོགས་ལྟེ་གནས་ཀྱི་དཔེ་རྟགས། [W26096]
[4] འཇམ་དབྱངས་རྒྱལ་མཚན་གྱིས་མཛད། [M] > (ཁྲིན་ཏུ།)སི་ཁྲོན་མི་རིགས་དཔེ་སྐྲུན་ཁང་། ༡༩༩༦ ལོའི་ཟླ་དང་པོར་དཔར། དཔར་ཐེངས་དང་པོ། ཤོག་ངོས། (P.20) གསལ།
[5] སྒྲ་བ་ནམ་མཁའ་བཟང་བོས་མཛད།  > [G] > པོད་དང་བོ། (ཁྲིན་ཏུ།)སི་ཁྲོན་བོད་ཡིག་དཔེ་རྙིང་སྡུད་སྒྲིག་ཁང་གིས་བསྒྲིགས། སི་ཁྲོན་མི་རིགས་དཔེ་སྐྲུན་ཁང་གིས་དཔར། ༢༠༡༤ ལོའི་ཟླ་ ༡༢ པ། དཔར་ཐེངས་དང་བོ། ཤོག་ངོས།(P.146) ཏུ་གསལ།
[6] རོང་ཟོམ་ཆོས་ཀྱི་བཟང་བོས་མཛད། འཇུ་མི་ཕམ་པས་དག་སྒྲིག་གནང་། [G] > (པོད་གཉིས་པ།) (ཁྲིན་ཏུ།)སི་ཁྲོན་མི་རིགས་དཔེ་སྐྲུན་ཁང་། ཕྱི་ལོ་ ༡༩༩༩ ཟླ ལྔ་བར་དཔར། དཔར་ཐེངས་དང་བོ། ཤོག་ངོས། (P.238) དུ་གསལ།
[གསལ་བཤད།] རྩོམ་ཡིག་འདི་ནི་ཕྱི་ལོ་ 2017.11.25 ཉིན་ཤེས་རབ་ཀྱི་ཚོམས་ཞེས་པའི་བརྡ་སྤྲོད་གླེང་ཚོམས་ཤིག་ཏུ་གཏམ་བཤད་བྱས་པའི་ནང་དོན་གཞིར་བཟུང་སྟེ་ཕྱིས་སུ་འདི་ལྟར་རྩོམ་གྱི་ལུས་སུ་བགྱིས་པའོ།།
གསལ་འདེབས། རྩོམ་འདིའི་པར་དབང་ངེད་བཙན་པོ་ཚང་ལ་དབང་བས་ཆོག་མཆན་མ་ཐོབ་པར་གང་འདོད་དུ་བརྒྱུད་འགོད་བྱེད་མི་ཆོག
རྩོམ་ཁུངས། བཙན་པོ་ཚང་།
རྩོམ་འདིའི་སྦྲེལ་ཐག http://www.tsanpo.com/debate/26264.html


text:
རྒྱ་ནག་ནང་བསྡུས་པའི་རྒྱལ་སྤྱིའི་འདུར་རྒྱུག་འགྲན་སྡུར་ཁྲོད་བོད་རིགས་ཨོ་རྩལ་པ་ཆོས་དབྱིངས་སྐྱིད་ལགས་ཀྱིས་ཨང་དང་པོ་བླངས་ཏེ་གསེར་གྱི་རྟགས་མ་ཐོབ་ཡོད་འདུག
ཁ་སང་ཕྱི་དྲོར་བོད་ལྗོངས་མི་མང་དྲ་བས་གནས་ཚུལ་སྤེལ་བ་ལྟར་ན། ཟླ་འདིའི་ཕྱི་ཚེས་ ༢༥ ཉིན་རྒྱ་ནག་སུའུ་ཀྲུའུ་གྲོང་ཁྱེར་ཝུ་ཀྲུང“ཐའེ་ཧུའུ་མཚེའུ་བསྐོར་བའི”རྒྱལ་སྤྱིའི་འདུར་རྒྱུག་འགྲན་བསྡུར་སྐབས། བུད་མེད་ཀྱི་སྤྱི་ལེ་ ༡༠ ཡི་འདུར་རྒྱུག་འགྲན་བསྡུར་ཁྲོད་བོད་རིགས་ཨོ་རྩལ་པ་ཆོས་དབྱིངས་སྐྱིད་ལགས་ཀྱིས་སྐར་མ་ ༤༢། ༤༦ གི་མགྱོགས་ཚད་གྲུབ་འབྲས་བླངས་ཏེ་ཨང་དང་པོའི་གསེར་གྱི་རྟགས་མ་ཐོབ་ཡོད་པ་དང་། དེ་བཞིན་འདུར་རྒྱུག་དེའི་ཁྲོད་བོད་རིགས་ལུས་རྩལ་པ་ཀླུ་མོ་མཚོ་ཡིས་ཨང་བདུན་པ་བླངས་ཡོད་འདུག
ཐེངས་འདིའི་རྒྱལ་སྤྱིའི་འདུར་རྒྱུག་འགྲན་བསྡུར་དེ་ནི་ཟླ་འདིའི་ཕྱི་ཚེས་ ༢༤ ནས་ ༢༨ བར་ཉིན་ ༤ རིང་འཚོགས་ཀྱི་ཡོད་པ་དང་། རྒྱུག་རྩལ་འགྲན་བསྡུར་གྱི་རྣམ་གྲངས་ལ་ཆེད་ལས་ཚོགས་ཆུང་དང་། གཞོན་ནུ་ལོ་ཆུང་ཚོགས་ཆུང་སོགས་རྣམ་གྲངས་མི་འདྲ་བ་གསུམ་དང་། འགྲན་བསྡུར་ས་ཚིགས་སུ་ཐའེ་ཧུའུ་མཚེའུ་ས་ཚིགས་དང་། མུའུ་ཏུའུ་ས་ཚིགས། ཡོན་པོ་ས་ཚིགས། ཏུང་ཧྲན་ས་ཚིགས་བཅས་སུ་འཚོགས་ཀྱི་ཡོད་པ་དང་། འགྲན་བསྡུར་ཁྲོད་ཨོ་སི་ཊོ་ལེ་ཡ་དང་། ལྷོ་ཨ་ཧྥི་རི་ཁ། བྷིར་རྫིལ། ཨི་ཊ་ལི། སི་པན། ཁི་ལོམ་བྷི་ཡ་སོགས་རྒྱལ་ཁབ་དང་ས་ཁུལ་ཁག་ ༢༨ ཀྱི་ལུས་རྩལ་པ་ ༩༠ དང་། རྒྱ་ནག་གི་ལུས་རྩལ་པ་ ༢༦༠ བཅས་ཁྱོན་ལུས་རྩལ་པ་ ༡༧༠༠༠ ཙམ་མཉམ་ཞུགས་བྱས་ཡོད་འདུག ཕྱི་ཚེས་ ༢༦ ཉིན། ཆོས་དབྱིངས་སྐྱིད་དང་ཀླུ་མོ་མཚོ་གཉིས་ཡོན་པོ་ས་ཚིགས་ནས་བུད་མེད་ཀྱི་འདུར་རྒྱུག་སྤྱི་ལེ་ ༡༠.༥ ཡི་འགྲན་སྡུར་ལ་ཞུགས་ཡོད་འདུག
གཞན་ཡང་། ཟླ་འདིའི་ཚེས་ ༢༤ ཉིན་རྒྱ་ནག་ཧུའུ་པའེ་ཀོ་པེ་ཡི་གྲོང་ཁྱེར་དུ་ཚོགས་པའི་རྒྱལ་ཡོངས་ན་གཞོན་བྲག་འཛེག་འགྲན་བསྡུར་ཚོགས་ཡོད་པ་དང་། འགྲན་བསྡུར་དེའི་ནང་དུ་ཁྱོན་རུ་ཁག་ ༣༨ དང་། ལུས་རྩལ་པ ༡༣༠ ལྷག་མཉམ་ཞུགས་བྱས་ཡོད་པ་དང་། བོད་ལྗོངས་བྲག་འཛེག་རུ་ཁག་ལ་ཨང་དང་པོའི་གསེར་གྱི་རྟགས་མ་ཐོབ་ཡོད་འདུག
གསར་འགོད་པ། པདྨ་རྒྱལ།


text:
ཚད་གསུམ་ཟུང་འབྲེལ་སྐོར་དྲི་བ།
རྩོམ་པ་པོ། མཐའ་ཞུ་འོད་ཟེར་མཐའ་རྒྱས་རིན་པོ་ཆེ།
མདོའི་ཚད་མ་དྲུག་ནི། ཁ་སེང་ཕྲན་ལ་ཚད་མ་དྲུག་གང་ཡིན་དྲི་མཁན་ཞིག་ལ་ལན་དུས་ཐོག་ཏུ་འབུལ་མ་ཐུབ་པར་ལུས། ཡིན་ནའང་ད་ཐེངས་དུས་ཚོད་དང་བསྟུན་ཏེ་ཕྲན་གྱིས་ཚད་མ་དྲུག་གི་སྐོར་ལ་བསམ་ཚུལ་ཞིག་ཞུ་ན་འདོད། དེ་ཡང་ང་ཚོས་ནམ་རྒྱུན་ཚད་གསུམ་ཟུང་འབྲེལ་ཞེས་ཟེར་བ་དེ་རང་ལས་ཚད་མ་དྲུག་གི་གོ་དོན་བསྟན་འདུག་དྲན།
དེ་ཡང་ཚད་མ་གསུམ་ནི། རྒྱལ་བའི་བཀའ་ཚད་མ་དང་གཅིག འཕགས་པའི་ལུང་ཚད་མ་དང་གཉིས། རང་གི་རིག་པ་ཚད་མ་དང་གསུམ་ལ། ཟུང་འབྲེལ་ཞེས་པ་ནི་དེ་གསུམ་རེ་རེ་ལ་ཟུང་རེ་འབྲེལ་བར་འབྱུང་བ་སྟེ། བཀའ་ཚད་མ་དང་མན་ངག་ཚད་མ་གཉིས་ཟུང་འབྲེལ་དང་། ལུང་ཚད་མ་དང་གཏན་ཚིག་ཚད་མ་གཉིས་ཟུང་འབྲེལ། ཚད་མ་དེ་དག་ལ་རྟེན་ནས་སེམས་ཉིད་ཀྱི་ངོ་བོའམ་གནས་ལུགས་རྟོགས་ཤིང་གཏན་ལ་ཕབ་པའི་རིག་པ་ཤར་བ་དེར་རིག་པ་ཚད་མ་དང་། དེ་ལ་བརྟེན་ནས་ཕྲ་ཞིབ་དཔྱོད་པའི་བློ་དེར་རིག་པ་ཚད་མའམ་སྐྱེས་བུ་ཚད་མར་ངོས་འཛིན་འོས་སྙམ་ལ། ཡང་ན་རྟོགས་བྱེད་ཀྱི་ཕྲ་བའི་བློ་གང་ཞིག་གིས་གཞལ་བྱ་རྟོགས་པའི་སུམ་ལྡན་དེར་རིག་པ་ཚད་མའོ།
དེ་ལ་རིག་པའི་ནང་ནས་རིག་པ་ཚད་མ་འབྱུང་བའམ་ཟུང་དུ་འབྲེལ་བའི་ཐ་སྙེད་བྱེད་དོ། དེ་ལ་ནང་གསེས་སུ་དབྱེ་ན་མངོན་རྗེས་གཉིས་སོ། མདོ་ལས་ཟུང་དུ་འབྲེལ་བའི་ཚད་མ་གསུམ་ཞེས་འབྱུང་བ་ལྟར་ཚད་མ་ཟུང་གསུམ་སོ་སོར་ཕྱེས་པ་ལས་ཚད་མ་ཡ་དྲུག་གམ་ཚད་མ་དྲུག་ཅེས་པའི་ཐ་སྙད་དེ་བྱུང་བར་སྙམ་ལ། ཚད་གསུམ་ཟུང་འབྲེལ་ཞེས་པ་ནི། བཀའ་ལུང་རིག་པ་ཚད་མ་གསུམ། གཅིག་ལ་གཅིག་རྟེན་གྱི་འབྲེལ་བ་ཆགས་པ་དེར་འགའ་ཞིག་གིས་ངོས་འཛིན་ནའང་། དེ་ལྟར་ན་ཚད་གསུམ་ཟུང་འབྲེལ་ལམ། ཟུང་དུ་འབྲེལ་བའི་ཚད་མ་གསུམ་ཟེར་མི་འོས་སྙམ། ཟུང་འབྲེལ་ཞེས་པ་ནི་གཉིས་རེ་འབྲེལ་བ་ལ་ཟེར་བ་ལས་གསུམ་འབྲེལ་བ་ལ་ཟེར་སྲོལ་མེད་པའི་ནའོ། །
དེ་དག་གི་ལུང་ནི། མདོ་གཟེར་མིག་ལེའུ་བརྒྱད་པ་ལས། “ དེ་ལ་ཡང་གཏོ་བུས་གསོལ་བ། སྟོན་པ་ལགས། སྟོན་པའི་བཀའ་ལུང་བདུད་རྩི་ཆེན་པོ་དེས། སེམས་ཅན་རྣམས་ཀྱི་ལས་དང་ཉོན་མོངས་གཏན་སྤངས་ནས། གདགས་པ་ཆེན་པོར་འགྱུར་བར་ངེས་ལགས་ན། དོན་ལ་ཐོག་ཏུ་དབབ་པའི་དྲོད་ཚད་གཅིག བདག་ཅག་རྣམས་ལ་སྟོན་པས་བཤད་པར་ཞུ། དེ་སྐད་ཅེས་གཏོ་བུས་གསོལ་ཏོ། །གཤེན་རབ་ཀྱིས་བཀའ་བརྩལ་པ།། གདགས་པ་ཆེན་པོའི་ཡེ་ཤེས་སྐྱེ་བའི་དྲོད་ཚད་ནི། ཟུང་འབྲེལ་ཚད་མ་གསུམ་དང་། དོ་མཉམ་བདེན་པ་གཉིས་ལས་བྱུང་བའོ། །དེ་སྐད་ཅེས་སྟོན་པའི་བཀའ་བརྩལ་ཏོ། །དེ་ཡང་གཏོ་བུས་གསོལ་བ། སྟོན་པ་ལགས་ཟུང་འབྲེལ་ཚད་མ་གསུམ་དང་། དོ་མཉམ་བདེན་པ་གཉིས་སུ། གདགས་པ་ཆེན་པོ་སྐྱེ་བའི་ཡེ་ཤེས་། ཐོག་ཏུ་ཕེབས་པའི་དྲོད་ཚད་བྱུང་ན། འཁོར་དུ་གྱུར་པ་བདག་ཅག་ད་རུང་ཤེས་པ་རྨོངས། ཟུང་འབྲེལ་ཚད་མ་གསུམ་དང་དོ་མཉམ་བདེན་པ་གཉིས། གང་དང་གང་ལ་འདོགས་པ་སྟོན་པས་བཤད་པར་ཞུ། དེ་སྐད་ཅེས་གཏོ་བུས་གསོལ་ཏོ། །གཤེན་རབ་ཀྱིས་བཀའ་བརྩལ་པ་། ཟུང་འབྲེལ་གྱི་ཚད་མ་གསུམ་ནི། སྟོན་པའི་ལུང་ཚད་མ་དང་གཅིག སློབ་དཔོན་གྱི་བཀའ་ཚད་མ་དང་གཉིས། རང་གི་རིག་པ་ཚད་པ་དང་གསུམ་མོ། དོ་མཉམ་བདེན་པ་གཉིས་ནི། དོན་དམ་པའི་བདེན་པ་དང་། ཀུན་རྫོབ་ཀྱི་བདེན་པ་གཉིས་སོ། དེ་ལ་ཚད་མ་གསུམ་ཟུང་དུ་འབྲེལ་པ་ནི། ལུང་གི་ནང་ནས་གཏན་ཚིགས་ཀྱི་ཚད་མ་འབྱུང་ངོ་། །བཀའ་ཡི་ནང་ནས་མན་ངག་གི་ཚད་མ་འབྱུང་ངོ་། །རིག་པའི་ནང་ནས་རིག་པ་ཚད་མ་འབྱུང་ངོ་། །
དེ་ལ་བདེན་པ་གཉིས་དོ་རུ་མཉམ་པ་ནི། དོན་དམ་གཡུང་དྲུང་ཀློང་དུ་བདེན་པ་དང་། ཀུན་རྫོབ་མཚན་མ་དངོས་པོར་བདེན་པའོ། དེ་རྣམས་གཏན་ལ་དབབ་ཐབས་འདི་ལྟར་རོ། ལུང་ཚད་མ་ཞེས་བྱ་བ་ནི། སྔོན་གྱི་སྟོན་པ་ཇི་སྙེད་ནས། ད་ལྟ་གཤེན་རབ་བདག་ཉིད་ཡན་ཆད་ཀྱིས། ཞལ་ནས་གསུངས་པའི་ལུང་འདི། ངེས་པར་མི་ནོར་བཙན་པར་གཟུངས་སུ་ཟུངས། བཀའ་ཡི་ཚད་མ་ཞེས་བྱ་བ་ནི། གང་ཟག་སྦྱངས་པའི་འཕྲོ་ཅན་ཤེས་རབ་ཟབ་མོས་བསྟན་པའོ།། རིག་པ་ཚད་མ་ཞེས་བྱ་བ་ནི། རང་ལ་ཡེ་ནས་ལྷན་ཅིག་སྐྱེས་པའི་རིག་པ་དང་། ལྷན་ཅིག་སྐྱེས་པའི་མ་རིག་པ་བྱ་བ་གཉིས། ཀུན་གཞི་ལ་ཡེ་ནས་སེམས་ཅན་ཐམས་ཅད་ལ་གནས་ཏེ། དགེ་བའི་ཕྱོགས་སུ་དད་བསྐྱེད་གཡུང་དྲུང་བོན་སྦྱངས་རྣམས། མ་རིག་ཆ་བྲི་རིག་པ་ཆ་རགས་རྣམས་ཉིད་དོ། །དེ་ལ་ལུང་གི་གཏན་ཚིག་དང་གཅིག བཀའ་ཡི་མན་ངག་དང་གཉིས། རང་གི་རིག་པ་གསུམ་དུ་འཛོམས་ན། གདགས་པ་ཆེན་པོའི་ཡེ་ཤེས་དྲོད་ཚད་ཐོག་ཏུ་ཕེབས་པའོ། །དེ་ལ་ཡང་བདེན་པ་གཉིས་ལ། དཀར་ནག་སྒྲིལ་མ་བཞིན་དུ་ཤེས་བྱ་ཤིན་ཏུ་གཅེས་པའོ། །དེ་སྐད་ཅེས་སྟོན་པའི་བཀའ་བརྩལ་ཏོ། །དེ་ལ་ཡང་གཏོ་བུས་གསོལ་བ། སྟོན་པ་ལགས། ཟུང་དུ་འབྲེལ་བའི་ཚད་མ་གསུམ་དང་། དོ་རུ་མཉམ་པའི་བདེན་པ་གཉིས་ཏེ་ལྔ་དང་མ་འབྲེལ་བར་གདགས་པ་ཆེན་པོའི་ཡེ་ཤེས་བསྐྱེད་ན་ཐོག་ཏུ་ཕེབས་པའི་དྲོད་ཚད་མཆིས་པ་ལགས་སམ། དེ་ལྔ་དང་ནི་འབྲེལ་བའི་གང་ཟག་ཤིན་ཏུ་ཉུང་སྟེ་མཆིས་ན། དེ་སྐད་ཅེས་གཏོ་བུས་གསོལ་ཏོ། །གཤེན་རབ་ཀྱིས་བཀའ་བརྕལ་པ། གཏོ་བུས་ཞུས་སམ་གསོལ་བ་དེ་ནི་ཤིན་ཏུ་ཡང་ལེགས་ཏེ། ཟུང་དུ་འབྲེལ་བའི་ཚད་མ་གསུམ་མ་མཐུན་ན། སྟོན་པའི་བཀའ་མིན་ནོ། །
དོ་རུ་མཉམ་པའི་བདེན་པ་གཉིས་མ་འགོགས་ན། གཡུང་དྲུང་གི་བོན་མིན་ནོ། །དེ་ལྔ་དང་ནི་ལྡན་པའི་གང་ཟག་རབ་ཏུ་ཉུང་། དེ་བས་འཁོར་བ་མང་ལ་ཐར་པ་ཉུང་བའོ། །དཀའ་བ་སྣ་ཚོགས་སྤྱོད་ལ་དེ་ལྔ་དང་ནི་རབ་ཏུ་འབྲེལ་བར་བསྒྲུབ། ནམ་ཞིག་དང་དུ་ལོན་པའི་དུས་སུ། གདགས་པ་ཆེན་པོའི་ཡེ་ཤེས་སྐྱེ་བའོ། དེ་སྐད་ཅེས་སྟོན་པས་བཀའ་བརྩལ་ཏོ། ། ” ཞེས་པས།
ལུང་ལས་གསལ་བ་ལྟར་ཚད་མ་དྲུག་ནི། གོང་གི་ལུང་ལས་གསལ་བར་གསུངས་འདུག་སྟེ། “ སྟོན་པའི་ལུང་ཚད་མ་དང་གཅིག སློབ་དཔོན་གྱི་བཀའ་ཚད་མ་དང་གཉིས། རང་གི་རིག་པ་ཚད་པ་དང་གསུམ་མོ། ། ” ཞེས་དང་། “ ལུང་གི་ནང་ནས་གཏན་ཚིགས་ཀྱི་ཚད་མ་འབྱུང་ངོ་། ། ” ཞེས་གཏན་ཚིགས་ཚད་མ་ཞེས་དངོས་སུ་ལུང་ཚད་མ་ལས་བྱུང་བར་ཚིག་ཟིན་ལྟར། གཏན་ཚིག་ཚད་མ་དང་བཞི། ཡང་། “ བཀའ་ཡི་ནང་ནས་མན་ངག་གི་ཚད་མ་འབྱུང་ངོ་། ། ” ཞེས་པ་ལྟར་མན་ངག་ཚད་མ་དང་ལྔ། “ རིག་པའི་ནང་ནས་རིག་པ་ཚད་མ་འབྱུང་ངོ་། ། ” ཞེས་པ་ལྟར། རིག་པ་ཚད་མ་དང་དྲུག་གོ །
དེ་ཡང་རིག་པ་ཚད་མ་དེ་ལ་ནང་གསེས་ཀྱི་དབྱེ་བ་ནི། འགྲོ་མགོན་ཚད་མ་ལེའུ་གཉིས་པ་ལས། “ རིག་པ་ཚད་མ་ཙམ་གཞིར་བྱས་ལ། རྟོགས་པར་བྱ་བའི་ཡུལ་མངོན་གྱུར་ལྐོག་གྱུར་གཉིས་སུ་ངེས་པས། དེ་ལ་ལྟོས་ནས་མངོན་སུམ་རྗེས་དཔག་ཕྱེའོ། །ཡང་ན་བློ་རང་གི་ངོ་བོ་རྟོག་པ་དང་བྲལ་མ་བྲལ་གཉིས་སམ། སྣང་ཞེན་གཉིས་ལ་ལྟོས་ནས། ཚད་མ་གཉིས་སུ་ཕྱེའོ། ། ” ཞེས་པ་ལྟར་མངོན་རྗེས་གཉིས་སོགས་ནི། རིག་པ་ཚད་མ་ལས་མ་འདས་སོ། །ད་རུང་ཞིབ་ཏུ་འགྲོ་མགོན་ཚད་མ་ལེའུ་གཉིས་པ་གསུམ་པ་བཞི་པ་སོགས་དང་། འགྲོ་མགོན་མཛོད་འགྲེལ་སོགས་ལས་གསལ་ཏེ། དཔེར་མཚོན་ཙམ་དྲངས་ན། “ གཉིས་པ་འཇལ་བྱེད་བློ་ཡི་རང་བཞིན་ལ་གསུམ་སྟེ། བཀའ་ཚད་མ་དང་། ལུང་ཚད་མ་དང་། རིག་པ་ཚད་མའོ། །དང་པོ་ལ་བཀའ་ནི་སངས་རྒྱས་ཉེས་པ་ཟད་པས་གསུངས་པ་ཡིན་ལ། དེ་ལས་མན་ངག་ཚད་མ་འབྱུང་བས་བཀའ་དོན་གཏན་ལ་འབེབས་པའོ། །
གཉིས་པ་ལ་ལུང་ནི། སངས་རྒྱས་ཀྱིས་གསུངས་ཞིང་ངེས་པའི་གནས་སུ་བྱུང་བ་ལ། དེ་ལས་ཀྱང་གཏན་ཚིག་ཀྱི་ཚད་མ་འབྱུང་བས་དྲངས་ན་རང་ཚིམ་ཞིང་ཕ་རོལ་གྱི་ཐེ་ཚོམ་བཟློག་པའོ། །
གསུམ་པ་ལ། རིག་པ་འཁྲུལ་མེད་རྡིང་འགྱུར་གྱིས་གཏན་ལ་འབེབས་ཏེ། དེ་ལས་ཀྱང་རིག་པའི་ཚད་མ་འབྱུང་བས། མངོན་གྱུར་ལྐོག་གྱུར་གཏན་ལ་འབེབས་པ་ལ། མངོན་སུམ་དང་རྗེས་སུ་དཔག་པས་གཏན་ལ་འབེབས་སོ། ། ” ཡང་འགྲོ་མགོན་མཛོད་འགྲེལ་ལས། “ བཤད་གཞི་དོ་མཉམ་གྱིས་བདེན་པ་གཉིས་ལ། འཆད་བྱེད་ཟུང་འབྲེལ་གྱིས་ཚད་མ་གསུམ་ལ་བརྟེན་ནས་འཆད་དེ། བདེན་གཉིས་དོ་རུ་མ་མཉམ་ན་གཡུང་དྲུང་གི་བོན་མིན། ཚད་གསུམ་ཟུང་དུ་མ་འབྲེལ་ན་སྟོན་པའི་བཀའ་མིན། ཞེས་གསུངས་པའི་དོན་ལ། བདེན་གཉིས་འོག་ནས་འཆད་ལ། འདིར་ཚད་མ་གསུམ་ལ་བརྟེན་ཏེ་འཆད་ན་གསུམ་སྟེ། ཚད་མ་གསུམ་ལ་བརྟེན་དགོས་པའི་རྒྱུ་མཚན་དང་། ཚད་མ་གསུམ་གྱི་རང་བཞིན་ངེས་པར་བྱ་བ་དང་། གང་ལ་བརྟེན་ནས་ཇི་ལྟར་བཤད་པའོ། ། དང་པོ་ལ། སྔོན་གྱི་སྟོན་པ་ཇི་སྙེད་མན་ཆད་ནས། ད་ལྟའི་སྟོན་པ་བདག་ཉིད་ཡན་ཆད་དུ། ལུང་འདི་མ་ནོར་ངེས་པས་ཟུངས་སུ་བཟུང་། ཞེས་ལུང་དང་། གང་ཟག་སྦྱངས་པའི་འཕྲོ་ཅན་ཤེས་རབ་ཟབ་མོས་གསུངས་པས་བཀའ། ཞེས་དང་། མཁས་པ་ཆེན་པོ་གཞན་དག་གི་ཞལ་ནས་དེ་སྐད་གསུངས། ཞེས་དང་། དཔོན་གསས་བླ་མའི་བཀའ་ཞེས་པའི་བཀའ་དང་། མ་རིག་པ་ཆ་བྲི་རིག་པ་ཆ་རགས་སུ་གྱུར་པས་ཚད་མ་ཞེས་དང་། དཀྱུས་ལས་མེད་པ་རིག་པ་ལས་བྱུང་བས་ཞེས་རིག་པའོ། །
གཉིས་པ་ལུང་ཚད་མ་ནི། སངས་རྒྱས་ཀྱིས་གསུངས་པ་མི་བསླུ་བ་དང་། བཀའ་ནི་གང་ཟག་སྦྱངས་པའི་འཕྲོ་ཅན་གྱིས་གསུངས་པ་མི་བསླུ་བ་དང་། རིག་པ་ནི། མ་རིག་པ་ཆ་བྲི་རིག་པ་ཆ་རགས་སུ་གྱུར་པས་མི་བསླུ་བ་སྟེ། དེ་ཡང་ལུང་ལས་གཏན་ཚིགས་དང་། བཀའ་ལས་མན་ངག་དང་། རིག་པ་ལས་རིག་པ་འབྱུང་བ་སྟེ། ལུང་ལས་གཏན་ཚིགས་ཀྱི་ཚད་མ་འབྱུང་། ཞེས་སོ། དེས་ན་གཏན་ཚིགས་ཀྱིས་ཚིགས་སུ་ཆེ་ཞིང་ལ་གཅོད་ལ། མན་ངག་གིས་ངེས་དོན་གསལ་བར་ཚེགས་ཆུང་སྟོན་པ་དང་། རིག་པས་ནི། རིག་པ་རྡིང་གྱུར་དུ་སྟོན་པས་ཏེ། དེ་ལས་ཕྱེ་ནས་མངོན་འགྱུར་རྟོགས་པ་མངོན་སུམ་དང་། ལྐོག་གྱུར་རྟོགས་པ་རྗེས་དཔག་སྟེ། མངོན་སུམ་ཡུལ་ལ་བྱེ་བྲག་འབྱེད་པ་ཡིས། ལྐོག་གྱུར་རྗེས་སུ་དཔག་པས་དོན་ལ་སྤྱད། །ཅེས་རྒྱུད་ལས་གསུངས་སོ། །
དེ་དག་གིས་གཏན་ལ་འབེབས་ལུགས་ནི། ལུང་གི་གཏན་ཚིགས་རྒྱས་ལ། དེའི་བཀའི་མན་ངག་ཐོབ་ཅིང་དེ་རིག་པས་རིག་པ་རྡིང་གྱུར་རྟོགས་པར་བྱེད་པའོ། ། ” ཞེས་པ་སོགས་སོ། །
ད་རུང་སྨན་རིའི་མཁན་ཆེན་ཀུན་བཟང་རྒྱལ་མཚན་གྱིས་མཛད་པའི། ཀློང་རྒྱས་འགྲེལ་པ་ལས་ཀྱང་ཞིབ་དུ་གསུངས་འདུག་གོ མདོར་ན་ཚད་གསུམ་ཟུང་འབྲེལ་ཞེས་ང་ཚོས་དུས་རྒྱུན་ཁ་ནས་ལབ་བཞིན་པ་དེར་གཞིགས་ནས་འགྲེལ་བ་ཞིག་གནང་དང་། ཚད་གསུམ་ཞེས་པ་ནི། ཚད་མ་གསུམ་དང་། ཟུང་འབྲེལ་ཞེས་པ་གཉིས་རེའམ། ཆ་རེ་ལ་གོ་བ་མཁྱེན་གསལ་ལྟར་དང་། ཚད་མ་གསུམ་ལ་ཟུང་རེའམ་ཆ་རེ་རྩིས་པས་དྲུག་ཡིན་པ་འདི་ལྟར་ཐད་ཀར་འགྲེལ་འོས་སམ་སྙམ་པ་ལགས་སོ།། །།
ཞུ་འོད་རྒྱས་པས་ཟླ་དགོན་རི་ཁྲོད་དུ་ཕྱི་ལོ་ ༢༠༡༧།༡༡།༡༡། ཉིན།། །།


text:
ཨ་རིའི་གྲོས་ཚོགས་འཐུས་མིས་ཨ་རིའི་ཕྱི་སྲིད་བློན་ཆེན་ལ་འབོད་སྐུལ།
ཨ་རིའི་གྲོས་ཚོགས་གོང་མའི་འཐུས་མི་ ༢༡ གིས་ཨ་རིའི་ཕྱི་སྲིད་བློན་ཆེན་ཇོན་ཀེ་རི་(John F. Kerry) ་ཕྱི་ལོ་ ༢༠༡༣ ཟླ་ ༤ ཚེས་ ༡༣ ཉིན་རྒྱ་ནག་ཏུ་རྒྱལ་དོན་འཚམས་གཟིགས་སུ་ཕེབས་སྐབས། བོད་ཀྱི་གནད་དོན་གལ་ཆེར་བཟུང་སྟེ་རྒྱ་གཞུང་དང་མཉམ་གླེང་སློང་དགོས་པའི་འབོད་སྐུལ་གྱི་ཞུ་ཡིག་གཅིག་ཕུལ་ཡོད་པ་རེད།
ཞུ་ཡིག་དེ་tibet.net ཐོག་འཁོད་དོན། ང་ཚོས་སྐུ་ཉིད་མཆོག་ལ་བོད་ནང་གི་གནས་སྟངས་ཇེ་བཟང་དུ་གཏོང་ཆེད་འབད་བརྩོན་གནང་རོགས་ཞེས་འབོད་སྐུལ་ཞུ་རྒྱུ་ཡིན། དེ་ལྟར་ཞུ་དགོས་པའི་རྒྱབ་ལྗོང་གི་གནས་སྟངས་ནི། སྐུ་ཉིད་མཆོག་བོད་དོན་ཐོག་ཧ་ཅང་དོ་སྣང་གནང་མཁན་ཞིག་ཡིན་པ་མ་ཟད། ཨ་རིའི་ཕྱི་སྲིད་དྲུང་ཆེ་གོང་མ་ཚོས་བོད་དོན་རྒྱབ་སྐྱོར་གྱི་རྨང་གཞི་བཙུགས་པ་དེ་རྒྱུན་འཁྱོང་ཡོང་ཆེད་ཡིན། སྐུ་ཉིད་མཆོག་དེ་སྔ་ཨ་རིའི་གྲོས་ཚོགས་གོང་མའི་ཕྱི་འབྲེལ་ལས་དོན་ཚན་པའི་ (Senate Foreign Relations Committee) ནང་ཕྱག་ལས་གནང་སྐབས། ཚན་པས་བོད་དོན་རྒྱབ་སྐྱོར་གྱི་ལས་གཞི་དང་སྲིད་བྱུས་མང་དག་ཅིག་གཏན་འབེབས་གནང་སྟེ། ཨ་རིའི་གཞུང་གི་བོད་དོན་རྒྱབ་སྐྱོར་གྱི་ལངས་ཕྱོགས་དེ་སྔ་ལས་གཞི་རྒྱ་ཆེ་རུ་བཏང་ཡོད། རྒྱབ་སྐྱོར་དེ་དག་གིས་བོད་མི་ཚོར་རང་གི་རིག་གཞུང་དང་ངོ་བོ་སྲུང་སྐྱོབ་ཆེད་ཕན་ཐོགས་ཧ་ཅང་བྱུང་བ་མ་ཟད།
བོད་ཀྱི་གནད་དོན་དེ་བཞིན་འཚེ་མེད་ཞི་བར་གཞི་བཅོལ་བའི་གྲོས་མོལ་གྱི་ལམ་ནས་སེལ་རྒྱུར་ཕན་ཐོགས་བྱུང་ཡོད། སྐུ་ཉིད་མཆོག་སྐུ་སྒེར་གྱིས་བོད་དོན་རྒྱབ་སྐྱོར་གནང་བ་དང་བོད་ཀྱི་༸སྐྱབས་མགོན་ཏཱ་ལའི་བླ་མ་མཆོག་དང་སེམས་ཐག་ཉེ་པོ་ཡོད་པ་མ་ཟད། ཨ་རིའི་གྲོས་ཚོགས་གོང་མའི་ཕྱི་འབྲེལ་ལས་དོན་ཚན་པའི་ལས་ཁུངས་སུ་ཐེངས་གཉིས་ཙམ་གདན་ཞུ་གནང་བ་དང། ཕྱོགས་མཚུངས་བོད་མིའི་སྒྲིག་འཛུགས་སྲིད་སྐྱོང་བློ་བཟང་སེང་གེ་མཆོག་ཀྱང་མགྲོན་འབོད་ཞུས་པར་ང་ཚོས་ཡི་རང་བསྔགས་བརྗོད་ཞུ་རྒྱུ་ཡིན། ཞེས་སོགས་འཁོད་ཡོད་པ་མ་ཟད། དོན་ཚན་བདུན་འཁོད་པའི་གནད་དོན་རྣམས་ནི།
༡༽ སྐུ་ཉིད་མཆོག་གིས་རྒྱ་ནག་གཞུང་གི་འགོ་ཁྲིད་དང་ལྷན་གྲོས་མོལ་གནང་སྐབས་བོད་ཀྱི་གནད་དོན་དེ་ཡང་གྲོས་མོལ་གནང་རྒྱུའི་གནད་དོན་ཞིག་ཏུ་བརྩི་དགོས་པ་དང། དེ་ལྟར་བརྩི་དགོས་པའི་རྒྱུ་མཚན་ཡང་དེ་སྔའི་ཨ་རིའི་ཕྱི་སྲིད་དྲུང་ཆེའི་ལས་འགན་རྒྱུན་སྐྱོང་གནང་བ་ལྟ་བུ་དང་། ཡང་ན་ཨ་རིའི་ཆབ་སྲིད་ཀྱི་འགྲོ་ལུགས་ཙམ་གྱི་རྣམ་པའི་ཐོག་ནས་མིན་པར། བོད་ཀྱི་གནད་དོན་དེར་རྒྱབ་སྐྱོར་བྱ་རྒྱུ་དེ་བཞིན་ཨ་རིའི་ཕྱི་སྲིད་ལས་ཁུངས་ཀྱི་ལངས་ཕྱོགས་བརྟན་པོ་ཞིག་ཡིན། ལངས་ཕྱོགས་དེ་ཡང་རྒྱལ་སྤྱིའི་ཁྱོན་ཡོངས་ལ་ཁྱབ་པའི་གཞི་རྩའི་རིན་ཐང་ལ་གཞི་བཅོལ་བ་ཞིག་ཡིན་པའི་ར་སྤྲོད་གནང་དགོས།
༢༽ རྒྱ་ནག་གཞུང་ནས་བོད་མིའི་འགོ་ཁྲིད་དང་ལྷན་དོན་སྙིང་ལྡན་པའི་གྲོས་མོལ་བསྐྱར་གསོ་གནང་དགོས་པ།
༣༽ བོད་དོན་ཐོག་དམིགས་བསལ་འབྲེལ་མཐུད་པ་གསར་པ་གང་མགྱོགས་བསྐོ་གཞག་གནང་རྒྱུ།
༤༽ བོད་མིའི་བདེ་དོན་དང་དཔལ་འབྱོར། དེ་བཞིན་གསར་འགྱུར་ཤེས་རྟོགས་ཆེད་མཐུན་འགྱུར་བསྐྲུན་རྒྱུ་སོགས་ཀྱི་ལས་གཞིའི་ཐད་མུ་མཐུད་རྒྱབ་སྐྱོར་གནང་རྒྱུ།
༥༽ མཉམ་འབྲེལ་རྒྱལ་ཚོགས་ཀྱི་ཆེས་མཐོའི་འགྲོ་བ་མིའི་ཐོབ་ཐང་ལྷན་ཁང་གི་འགན་འཛིན་ལྕམ་སྐུ་ན་ཝི་པིལ་ལེ་ (Navi Pillay) མཆོག་གིས་བོད་དོན་རྒྱབ་སྐྱོར་གྱི་བསྒྲགས་གཏམ་ནང་གསལ་བ་རྣམས་ལག་ལེན་དོན་འཁྱོལ་ཡོང་ཆེད་རྒྱལ་ཁབ་གཞན་དང་མཉམ་འབྲེལ་གྱིས་ལས་འགུལ་སྤེལ་རྒྱུ།
༦༽ ཨ་རིའི་ནང་རྒྱ་ནག་གཞུང་གི་སྐུ་ཚབ་རྣམས་ལ་དམ་བསྒྲགས་གང་ཡང་མེད་པར་འགྲོ་བསྐྱོད་ཆོག་པ་ལྟར། ཨ་རིའི་སྐུ་ཚབ་ཚོ་ལའང་བོད་ནང་དམ་བསྒྲགས་གང་ཡང་མེད་པར་འགྲོ་བསྐྱོད་ཆོག་པའི་ཆོག་མཆན་སྤྲོད་དགོས།
༧༽ ལྷ་སའི་ནང་ཨ་རིའི་གཞུང་ཚབ་འཛུགས་རྒྱུའི་ཆ་རྐྱེན་དེ་གལ་ཆེ་ཤོས་སུ་བརྩི་དགོས།
ཞེས་འཁོད་འདུག གོང་འཁོད་ཞུ་སྙན་དེར་ད་བར་རྒྱབ་སྐྱོར་གནང་མཁན་ཨ་རིའི་གྲོས་ཚོགས་གོང་མའི་འཐུས་མི་ཉི་ཤུ་རྩ་གཅིག་ཡོད་པ་རྣམས་ནི། སྐུ་ཞབས་མཀ་ཨུ་ཌལ་ (Mark Udall) དང། མར་ཀོ་རུ་བྷི་ཡོ་ (Marco Rubio) སོགས་ཡིན་པ་རེད།།


text:
མི་དམངས་ཉིན་རེའི་ཚགས་པར་ཐོག་སྤེལ་བའི་འཕྲིན། ཉེ་ལམ་སློབ་གསོ་པུའུ་གཞུང་སྒྲུབ་ཐིང་གིས་༢༠༡༨ལོའི་སློབ་གྲྭ་ཆུང་འབྲིང་དཀྱུས་མའི་སློབ་བསྡུ་སློབ་ཞུགས་ལས་དོན་ལེགས་པོར་བསྒྲུབ་དགོས་སྐོར་གྱི་བརྡ་སྦྱོར་བཀྲམས་ཏེ་༢༠༡༨ལོའི་སློབ་གྲྭ་ཆུང་འབྲིང་དཀྱུས་མའི་སློབ་བསྡུ་སློབ་ཞུགས་ལས་དོན་ཐད་བཀོད་སྒྲིག་གསར་བ་བརྒྱབ་འདུག
བརྡ་སྦྱོར་ནང་དུ། སློབ་གྲྭ་ཆུང་འབྲིང་དཀྱུས་མའི་སློབ་བསྡུ་སློབ་ཞུགས་ལས་དོན་ལ་ཁྱོན་ཡོངས་ནས་འཆར་འགོད་བཟོ་དགོས་པའི་བླང་བྱ་གཞིར་བཟུང་གཅིག་གྱུར་གྱི་འཆར་འགོད་གསུམ་བཏོན་ཡོད་པ་འདི་ལྟར།
དང་པོ་ནི། སློབ་བསྡུ་སློབ་ཞུགས་བྱེད་ཐབས་གཅིག་གྱུར་གཏན་ལ་འབེབས་དགོས། ཞིང་ཆེན་(ཁུལ་དང་གྲོང་ཁྱེར)སོ་སོས་འོས་འགན་སློབ་གསོ་དང་མཐོ་འབྲིང་དཀྱུས་མ། གཞུང་གཉེར་དང་དམངས་གཉེར་གྱི་སློབ་གྲྭ་ཆུང་འབྲིང་། ཁྱིམ་ཐོའི་སློབ་ལོ་ལོན་པའི་མི་འབོར་དང་ཡུལ་གཞན་མཉམ་སྤོས་ཀྱི་བུ་ཕྲུག གྲོང་ཁྱེར་ཆེ་ཤོས། གྲོང་ཁྱེར་དང་རྫོང་བཅས་ཀྱི་སློབ་བསྡུ་སློབ་ཞུགས་བྱ་བར་གཅིག་གྱུར་འཆར་འགོད་བཟོས་ཏེ། སྤུས་བཟང་མཐོ་འབྲིང་གི་སློབ་བསྡུ་དམིགས་ཚད་དེ་མངའ་ཁོངས་ནང་ཁུལ་དུ་འོས་འཚམ་བཀོད་སྒྲིག་བརྒྱབ་ནས་སློབ་འབྲིང་གི་བསྡུར་ཚད་བརྒྱ་ཆའི་༥༠ལས་ཉུང་མི་རུང་བའི་བླང་བྱ་དོན་འཁྱོལ་དགོས་པ་མ་ཟད། ཉམས་ཞན་པའི་སློབ་འབྲིང་དང་ཞིང་གྲོང་གི་སློབ་འབྲིང་དུ་ཡང་སྤུས་བཟང་སློབ་བསྡུ་འོས་འཚམ་ལག་བསྟར་བྱ་དགོས་པ་དང་། དམངས་གཉེར་སློབ་གྲྭའི་སློབ་བསྡུ་སློབ་ཞུགས་ཀྱི་ལས་ཀ་དེ་ས་གནས་དེའི་སློབ་གསོ་སྲིད་འཛིན་སྡེ་ཚན་གྱི་གཅིག་གྱུར་དོ་དམ་ཁྲོད་བླངས་ནས་གཞུང་གཉེར་སློབ་གྲྭ་དང་མཉམ་དུ་སློབ་མ་བསྡུ་ལེན་བྱེད་དགོས།
གཉིས་པ་ནི། རིགས་ཚོགས་མི་གཅིག་པའི་སློབ་ཞུགས་ལ་གཅིག་གྱུར་འགན་སྲུང་བྱེད་དགོས། གཞིས་སྡོད་ལག་འཁྱེར་ལ་གཞི་བཅོལ་བའི་འོས་འགན་སློབ་གསོའི་ནང་ཕ་མ་དང་མཉམ་དུ་གནས་སྤོས་པའི་བུ་ཕྲུག་གི་སློབ་ཞུགས་སྲིད་ཇུས་མྱུར་དུ་བཏོན་ནས་ཡུལ་གཞན་མཉམ་སྤོས་ཀྱི་བུ་ཕྲུག་གིས་འོས་འགན་སློབ་གསོ་མྱངས་རྗེས་སུ་ཡུལ་དེ་ག་ནས་རྒྱུགས་ཞུགས་ཆོག་པའི་སྲིད་ཇུས་བྱེད་ཐབས་འཐུས་ཚང་དུ་བཏང་ནས་སློབ་གསོ་མཉམ་འདྲེས་ལ་སྐུལ་འདེད་གཏང་དགོས།
གསུམ་པ་ནི། སློབ་གསོའི་ཐོན་ཁུངས་གཅིག་གྱུར་བཀོད་སྒྲིག་རྒྱག་དགོས། མངའ་ཁོངས་ནང་གི་གྲོང་ཁྱེར་དང་གྲོང་གསེབ་ཀྱི་མི་འབོར་འགྲོ་འོང་དང་། སློབ་ལོ་ལོན་པའི་མི་འབོར་གྱི་འགྱུར་ལྡོག་དང་འཕེལ་སྟངས་ལ་གཞིགས་ནས་སློབ་གྲྭ་ཆུང་འབྲིང་གི་བཀོད་པའི་ཐད་ལ་འཆར་འགོད་ལུགས་མཐུན་བཟོས་ནས་སློབ་གྲྭ་འཛུགས་གཉེར་ཐད་སློབ་གནས་འདང་ངེ་བ་ཞིག་མཁོ་འདོན་འགན་སྲུང་བྱེད་དགོས། འཛིན་གྲྭ་ཆེ་ཤོས་དང་སློབ་གྲྭ་ཆེ་ཤོས་ཀྱི་སློབ་མའི་གྲངས་འབོར་ལ་ཚོད་འཛིན་བྱས་ཐོག ༢༠༡༨ལོར་འོས་འགན་སློབ་གསོ་མྱོང་བའི་དུས་རིམ་ནང་སློབ་གྲྭས་འཛིན་གྲྭ་གཅིག་ལ་སློབ་མ༦༦ཡོད་པ་ལྟ་བུའི་སློབ་མ་མང་བོ་ཅན་གྱི་འཛིན་གྲྭ་མི་བསྡུ་བ་འགན་ལེན་བྱེད་དགོས། གྲོང་ཁྱེར་དང་གྲོང་གསེབ་ལ་གཅིག་གྱུར་ཐོག་དགེ་རྒན་བཀོད་སྒྲིག་བརྒྱབ་ཏེ། རྫོང་གིས་སློབ་གྲྭའི་དགེ་རྒན་གདན་ཞུ་དང་དོ་དམ་བྱེད་སྟངས་ཀྱི་བཅོས་སྒྱུར་ལ་ཕྱོགས་ཡོངས་ནས་སྐུལ་འདེད་བྱེད་དགོས།
བརྡ་སྦྱོར་ནང་། འོས་འགན་སློབ་གསོའི་རིན་མེད་སློབ་ཞུགས་ཕྱོགས་ཡོངས་ནས་དོན་འཁྱོལ་དང་སློབ་གྲྭ་ཆུང་འབྲིང་དཀྱུས་མའི་སློབ་བསྡུ་རྒྱུགས་ལེན་ལ་དོ་དམ་ནན་མོ་བྱེད་དགོས། ས་གནས་གྲོང་ཁྱེར་དང་རྫོང་(ཁུལ)ཡོངས་ལ་འོས་འགན་སློབ་གསོའི་རིན་མེད་སློབ་ཞུགས་སྲིད་ཇུས་ཁྱོན་ཡོངས་སུ་ཁྱབ་གདལ་བཏང་སྟེ། འོས་འགན་སློབ་གསོ་མྱོང་བའི་དུས་རིམ་ནང་གི་སློབ་གྲྭའི་རིག་ཚན་སོ་སོར་ཞབས་ཞུ་བྱ་ཡུལ་ཁྱབ་ཁོངས་བགོས་ཐོག སློབ་གསོའི་ཐོན་ཁུངས་ཀྱི་བཀོད་སྒྲིག་དོ་མི་མཉམ་པ་དང་། སློབ་གྲྭ་འདེམ་གསེས་ཀྱི་ཆ་ལ་ཧ་ཅང་རྔམ་དྲག་པའི་ས་གནས་སུ་སློབ་གྲྭ་མང་པོ་བཀོད་སྒྲིག་རྒྱག་དགོས། སློབ་གནས་སྟོང་བའམ་ལྷག་མར་གྱུར་བའི་གཞུང་གཉེར་སློབ་གྲྭ་གྲགས་ཅན་དང་ཐོ་འགོད་མི་འབོར་སློབ་བསྡུའི་མི་གྲངས་དང་བརྒལ་བའི་དམངས་གཉེར་སློབ་གྲྭས་རྩིས་འཁོར་གྱི་གོ་གནས་སྒྲིག་སྟངས་ལྟ་བུའི་བྱེད་ཐབས་སྤྱད་དེ་སློབ་མ་བསྡུ་ཐབས་ལ་འཁྲིད་སྟོན་བྱས་ཆོག དམིགས་བསལ་ཁྱད་ཆོས་ལྡན་པའི་སློབ་མ་བསྡུ་བའི་གཞི་ཁྱོན་རིམ་བཞིན་ཇེ་ཆུང་དུ་བཏང་སྟེ། ༢༠༢༠ལོའི་སྔོན་ལ་སློབ་མ་འདི་རིགས་བསྡུ་མཚམས་གཅོད་དགོས། མཐོ་འབྲིང་དཀྱུས་མའི་སློབ་གྲྭའི་རང་བདག་གི་སློབ་བསྡུ་བྱེད་ཐབས་དང་གོ་རིམ་དག་ཚད་ལྡན་དུ་བཏང་ནས་བསྡུར་ཚད་ལ་ཚོད་འཛིན་དམ་པོ་བྱེད་དགོས། འབྲིང་རྒྱུགས་ནང་སྐར་མ་སྣོན་པའི་རྣམ་གྲངས་མུ་མཐུད་ནས་མཐའ་སེལ་དང་ཡང་ན་ཚད་ལྡན་དུ་བཏང་སྟེ། ལུས་རྩལ་དང་སྒྱུ་རྩལ་ལ་སོགས་པའི་ཐད་ཀྱི་སྐར་མ་སྣོན་པའི་རྣམ་གྲངས་ཆ་ཚང་མེད་པར་བཏང་མེད་པ་རྣམས་༢༠༡༨ལོའི་སློབ་འབྲིང་གི་སློབ་མ་གསར་བ་བསྡུ་སྐབས་མེད་པར་གཏང་དགོས་བ་སོགས་ཀྱི་བླང་བྱ་བཏོན་འདུག
གཞན་ཡང་བརྡ་སྦྱོར་ནང་ནན་འགོག་བཅུའི་སྒྲིག་ལམ་དོན་འཁྱོལ་ནན་མོ་བྱས་ཏེ། ལྟ་སྐུལ་འགན་འདེད་ཁྱོན་ཡོངས་ནས་ཇེ་དྲག་དང་སྒྲིག་བཤེར་ཞུ་གཏུག་དང་གཏུག་ཞུ་དང་ལེན་ལམ་ལུགས་འཐུས་ཚང་དུ་བཏང་ནས་ཁྲིམས་འགལ་སྒྲིག་འགལ་གྱི་བྱེད་སྤྱོད་ངན་པ་རྩད་གཅོད་ནན་མོ་བྱེད་དགོས་པ་དང་། མཇུག་འབྲས་ཚབས་ཆེན་དང་ཤུགས་རྐྱེན་ངན་པ་བཟོ་མཁན་གྱི་སློབ་གྲྭ་དག་ལས་དོན་རྐྱེན་གྱི་ཚབས་ཆེ་ཆུང་ལ་བལྟས་ཏེ་ཁ་ཆད་སློབ་གསོ་གཏོང་བ་དང་། ཁྲོམ་བསྒྲགས་ཡོ་བསྲང་བྱེད་པ། འབྲེལ་ཡོད་འགན་འཁུར་བར་འགན་འདེད་ལ་སོགས་པའི་ཆད་པ་འདྲ་མིན་གཅོད་དགོས། དམངས་གཉེར་སློབ་གྲྭ་དག་ལ་འབྲེལ་ཡོད་གཏན་འབེབས་གཞིར་བཟུང་ལོ་རྗེས་མའི་སློབ་བསྡུ་གྲངས་འབོར་ཇེ་ཉུང་དང་ཡང་ན་དེ་སྔའི་སློབ་བསྡུ་མཚམས་འཇོག་ཏུ་བཅུག་ནས་ཐ་ན་སློབ་གཉེར་གྱི་འཐུས་ཆོག་དཔང་ཡིག་མེད་པར་བཟོ་བའི་ཆད་པ་འདྲ་མིན་གཅོད་དགོས་པ་བཅས་ནན་གྱིས་བསྟན་འདུག


text:
ཡཱན་པ་ལ་ཁ་རྗེས་དྲན་གྱི་མིང་བྱང་།
ཝི་ཤེ་ཏ་ཏི། ཊི་ཇི། མ་སཱ་རི་ཀ། ༣༤༢(Všetaty, T.G. Masaryka 342)
“ཡཱན་གྱི་ཕ་མ་གཉིས་ནི་སཱོ་ཀོལ་ལས་འགུལ་གྱི་ཚོཊ་མི་ཧ་ཅང་དུང་སེམས་ཅན་གཉིས་ཡིན། ཡཱན་དར་མའི་ཆཊ་དུས་གཞི་ནས་ཝི་ཤེ་ཏ་ཏི་ཡོད་པའི་ས་གནས་སཱོ་ཀོལ་(Sokol)ཚོགས་པའི་ནང་འཛུལ་ཞུགས་བྱས། གཅིག་བྱས་ན་ཁོང་གིས་སྔོན་འགྲོ་དང་སྤྲོ་གསང་ལས་སྦྱོང་ཚན་པ་བདམ་པའི་རྒྱུ་མཚན་ནི་ཁོང་ཉིད་སཱོ་ཀོལ་གྲུབ་མཐའི་རྗེས་འབྲངས་རྫུན་མ་ཞིག་ཡིན་པའི་ཆ་ནས་ཡིན་སྲིད། ཁོང་ནི་སྤྱི་ཚོགས་རིང་ལུགས་ཀྱི་ལུས་སྦྱོང་སློབ་གཉེར་གྱིས་ཤུགས་རྐྱེན་ཆེན་པོ་ཐེབས་མཁན་རེད།།”
༡༩༩༩ ལོར་བཏོན་པའི་ཡི་རི་པོ་ཀོར་ནི་(Jiří Pokorný)དྲན་རྟེན་བེར་ནི་ ཛཱས་ཏནེ་མི་(ང་ཚོ་ཆོད་སེམས་བརྟན་པོ་ཡོད།)ཅེས་པའི་དེབ་ལས་དྲངས།
དུས་ཚོད་སྟོང་པ་ཡོད་དུས། ཡཱན་པ་ལ་ཁ་ཝི་ཤེ་ཏ་ཏི་གི་ལུས་སྦྱོང་ཚོགས་ཁང་ལ་སོང་ནས་རྩེད་མོའི་སྐྱིད་སྡུག་གི་གྲོཊ་པོ་ཚོའི་མཉམ་དུ་རྩེད་མོ་རྩེ་གི་ཡོད། ཁོང་གྲོངས་དུས་ཝི་ཤེ་ཏ་ཏི་(Všetaty)གནས་སྡོད་པ་ཕལ་ཆེ་བ་ཁོང་གི་ཆེད་དུ་ངག་སྡོམ་ཁྲོམ་སྐོར་ལ་མཉམ་ཞུགས་བྱས་ཡོད་ལ། ཁོང་ཚོ་པ་ལ་ཁའི་ཁང་པ་ནས་ལུས་སྦྱོང་ཚོགས་ཁང་བར་གོམ་བགྲོད་བྱས་ནས་སོང་བ་དང་། དེར་དམག་འཁྲུག་མ་རྒྱབ་གོང་སཱོ་ཀོལ་ ཝི་ཤེ་ཏ་ཏི་གི་མཁོ་ཁྲིད་ཅིག་གི་བུ་ཡིན་པ་ཝ་ཙ་ལབ་ཨཱག་(Václav Ach)ཞེས་པ་དེས་རྗེས་དྲན་གཏམ་བཤད་བྱས་པ་རེད།
སྤྱི་ལོ་ ༡༩༩༤ ཟླ་བ་ ༡ པོའི་ཚེས་༢༢ ཉིན། ས་པཱོ་ལེཀ་ནོསཊ་ ཡཱན་པ་ལ་ཁ་(ཡཱན་པ་ལ་ཁ་ཚོགས་པ)ཡིས་སྣེ་ཁྲིད་ནས་ལུས་སྦྱོང་ཚོགས་ཁང་ཡོད་སའི་ཚོགས་ཁང་ཆེན་པོའི་ནང་རྡོ་ཀ་མ་རུ་པས་བཟོས་པའི་རྗེས་དྲན་མིང་བྱང་ཞིག་ཞལ་འབྱེད་གནང་ཡོད། མིང་བྱང་དེའི་ཐོག་ཨོལ་བྷ་རམ་ ཛྷོའུ་བྷེག་(Olbram Zoubek)གིས་བཟོས་པའི་པ་ལ་ཁའི་གཤིན་འབག་ཡོད་ལ། (གཤིན་འབག་ངོ་མ་དེ་ཐོག་མར་ ༡༩༦༩ ལོར་ཁང་ཆེན་དེའི་ནང་བཞག་ཡོད།)མིང་བྱང་དེ་ལ་ཡཱན་པ་ལ་ཁ་ ༡༩༤༨ ཟླ་བ་ ༨ ཚེས་༡༡ ། ༡༩༦༩ ཟླ་བ་ ༡ ཚེས་༡༩ ཞེས་བྲིས་ཡོད།
རྗེས་དྲན་མིང་བྱང་དེ་ཡཱན་པ་ལ་ཁ་རྗེས་དྲན་ལོ་དང་པོའི་སྐབས་སུ་ཞལ་འབྱེད་གནང་ཡོད་ལ། སྐབས་དེར་བུད་མེད་ནང་ཁུལ་སྒྱུ་རྩལ་ལུས་རྩེད་འགྲན་བསྡུར་ཞིག་བྱས་པས། དེ་ནས་བཟུང་ལོ་ལྟར་ལུས་སྦྱོང་ཁང་དེར་ཚོགས་ཀྱི་ཡོད།


text:
༢༠༡༨ ལོར་རྒྱ་གར་གཞུང་དམངས་ལ་ཐུགས་རྗེ་ཆེ་ཞུ་རྒྱུ།
དེ་ཡང་ཕྱི་ལོ་ ༢༠༡༨ ཟླ་ ༣ ཚེས་ ༣༡ ཉིན་མོ་འདི་ནི་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་རྒྱ་གར་འཕགས་པའི་ཡུལ་དུ་བཙན་བྱོལ་ལ་༸ཞབས་སོར་ཐོག་མར་འཁོད་ནས་མི་ལོ་ ༦༠ འཁོར་བའི་དུས་དྲན་ཉིན་མོ་ཁྱད་པར་ཅན་ཞིག་ཡིན།
བོད་ཀྱི་རྒྱལ་ཁམས་འདི་ས་བབ་ཀྱི་ཆ་ནས་རྒྱ་གར་འཕགས་ཡུལ་དང་ཁྱིམ་མཚེས་ཡིན་པར་མ་ཟད། སྔོན་གྱི་ཆོས་རྒྱལ་ལོ་པཎ་རྣམས་ཀྱི་བཀའ་དྲིན་ལས་ཆོས་དང་རིག་གཞུང་ཐད་དམིགས་བསལ་གྱི་འབྲེལ་བ་ཟབ་པོ་ཡོད། དེར་བརྟེན་བོད་མི་རྣམས་ཀྱིས་གནའ་སྔ་མོ་ནས་ཡུལ་འདིར་རྒྱ་གར་འཕགས་པའི་ཡུལ་ཞེས་མངོན་པར་བསྟོད་ཀྱི་ཡོད། ༸གོང་ས་༸སྐྱབས་མགོན་ཆེན་པོ་མཆོག་ནས་ ”རྒྱ་གར་ནི་ང་ཚོའི་དགེ་རྒན་དང་། ང་ཚོ་ནི་རྒྱ་གར་གྱི་དགེ་ཕྲུག་ཡིན།” ཞེས་བཀའ་ཡང་ཡང་སྩལ་བ་དང་། ལྷག་པར་གང་ཉིད་ཀྱི་སྐུ་ཚེའི་དུས་ཡུན་མང་ཆེ་བ་རྒྱ་གར་ལ་སྐུ་བཞུགས་གནང་སྟབས་ང་རྒྱ་གར་གྱི་བུ་ཡིན་ཞེས་དང་། བདག་ཉིད་ཆེན་པོ་གྷནདྷིའི་རྗེས་འབྲང་གཤའ་མ་ཞིག་ཡིན། ཞེས་བཀའ་གནང་བ་དང་འབྲེལ་ཡུལ་འདིར་དཔལ་ནཱ་ལེནྡཱའི་མཁས་པའི་བཞེད་གཞུང་གི་སྲོལ་རྒྱུན་ཉམས་པ་སླར་གསོ་ཡོང་ཐབས་དང་། ལྷག་པར་འགྲོ་བ་མིའི་རིགས་ཚང་མ་བདེ་བ་འདོད་པ་དང་། སྡུག་བསྔལ་མི་འདོད་པ་གཅིག་གྱུར་ཡིན་པའི་རིན་ཐང་གི་ལྟ་བའི་ཐོག་ནས་བྱམས་བརྩེ་འཆམ་མཐུན་གྱི་ཞི་བདེ་དང་། ཆོས་ལུགས་ཁག་མཐུན་སྒྲིལ། འགྲོ་བ་མིའི་རིགས་ཀྱི་ཡ་རབས་བཟང་སྤྱོད་དང་། འཚེ་མེད་ཞི་བདེའི་ཞབས་འདེགས་ཀྱི་ནུས་པ་ལྡན་པའི་བོད་ཀྱི་ཆོས་རིག་དང་། སྐད་ཡིག་རང་དབང་ངང་བདག་སྐྱོང་ཐུབ་ཐབས་བཅས་སུ་ཐུགས་ནུས་ཆེར་བསྐྱེད་མཛད་བཞིན་ཡོད།
ང་ཚོ་བོད་མིར་མཚོན་ན་རྒྱ་གར་འཕགས་པའི་ཡུལ་འདི་རང་གི་ཕ་ཡུལ་གཉིས་པ་ལྟ་བུར་རྩི་བཞིན་ཡོད། བོད་མི་བཙན་བྱོལ་བ་རྣམས་ལ་གནས་ཚང་གཡར་གནང་བ་མ་ཟད། བོད་མིའི་རང་དབང་འཐབ་རྩོད་ཐོག་ལའང་ཤ་ཚའི་རྒྱབ་སྐྱོར་ཧ་ཅང་ཆེན་པོ་གནང་བཞིན་ཡོད། དེར་བརྟེན་བོད་མིའི་སྒྲིག་འཛུགས་ཀྱི་སྲིད་སྐྱོང་བློ་བཟང་སེངྒེ་མཆོག་གིས་ ”བོད་མིའི་འཐབ་རྩོད་འདི་རྒྱ་གར་ནང་ཐོག་མར་གཞི་རྟེན་ཚུགས་པ་ཞིག་ཡིན། དེར་བརྟེན་འཐབ་རྩོད་འདིར་རྒྱལ་ཁ་ཐོབ་ཚེ་རྒྱ་གར་ལའང་རྒྱལ་ཁ་ཐོབ་པ་ཞིག་ཆགས་རྒྱུ་རེད། “ ཅེས་གསུང་བཞིན་ཡོད།
༸གོང་ས་༸སྐྱབས་མགོན་ཆེན་པོ་མཆོག་གི་མཚན་སྙན་གཟི་བྱིན་དང་། བོད་མིའི་སྒྲིག་འཛུགས་ཀྱི་དབུ་ཁྲིད་ལམ་སྟོན་འོག་རྒྱ་གར་རྒྱལ་ཡོངས་སུ་བོད་མི་རྣམས་ཀྱིས་ཕྱི་ལོ་ ༢༠༡༨ ཧྲིལ་པོར་རྒྱ་གར་གཞུང་དམངས་གཉིས་ལ་ཐུགས་རྗེ་ཆེ་ཞུའི་ལས་འགུལ་འདྲ་མིན་སྤེལ་བ་བརྒྱུད་བོད་དོན་འཐབ་རྩོད་རྒྱུན་འཁྱོངས་དང་། ལྷག་པར་བོད་ཀྱི་ཆོས་དང་རིག་གཞུང་། སྐད་ཡིག ཡུལ་གོམས་གཤིས་ལུགས་སོགས་རྒྱུན་འཛིན། བོད་མིའི་སྒྲིག་འཛུགས་དང་གཞིས་ཆགས་ཁག་སྲ་བརྟན་ཡོང་ཐབས་བྱ་རྒྱུ་བཅས་ཐད་གལ་ཆེའི་དོན་སྙིང་ལྡན་ཡོད་ན། དེ་ལུགས་ཚང་མས་ལས་འགུལ་ནང་ཧུར་ཐག་ཞུགས་དགོས་པ་དང་། ང་ཚོས་དྲང་བདེན་གྱི་རང་དབང་འཐབ་རྩོད་འདི་འཚེ་མེད་ཞི་བ་དང་གྲོས་མོལ་གྱི་ལམ་ནས་བྱ་རྒྱུའི་ལངས་ཕྱོགས་བརྟན་པོ་རྒྱུན་འཁྱོངས་བྱེད་དགོས།
༢༠༡༨ རྒྱ་གར་གཞུང་མང་ལ་ཐུགས་རྗེ་ཆེ་ཞུའི་ལས་འཆར་རེའུ་མིག
༡༽ ཕྱི་ཟླ་ ༣ ཚེས་ ༡༧ ནས་ ༣༡ གོམ་བགྲོད་ལས་འགུལ།
ཕྱི་ཟླ་ ༣ ཚེས་ ༡༧ ཉིན་བོད་པ་དང་རྒྱ་གར་བ་བསྡོམས་གྲངས་ ༦༠ ནས་ཨ་རུ་ནཱ་ཅལ་མངའ་སྡེའི་ས་ཁུལ་ཆུ་དྭངས་མ་ནས་གོམ་བགྲོད་འགོ་འཛུགས་ཀྱིས་ཚེས་ ༣༡ ཉིན་རྒྱལ་ས་ལྡི་ལིར་ཕེབས་འབྱོར་གནང་རྒྱུ། མི་གྲངས་ ༦༠ དེས་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་རྒྱ་གར་ལ་༧ཞབས་སོར་འཁོད་ནས་ལོ་ངོ་ ༦༠ འཁོར་བར་མཚོན།
༢༽ ཕྱི་ལོ་ ༢༠༡༨ ཟླ་ ༣ ཚེས་ ༣༡
སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་དབུ་བཞུགས་ཐོག་ཐེག་ཆེན་ཆོས་གླིང་གཙུག་ལག་ཁང་དུ། རྒྱ་གར་གཞུང་མང་ལ་ཐུགས་རྗེ་ཆེ་ཞུའི་མཛད་སྒོ་བསྐྱང་རྒྱུ།
ཕྱི་ལོ་ ༢༠༡༨ ཟླ་ ༣ ཚེས་ ༣༡ ཉིན་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་རྒྱ་གར་ནང་༸ཞབས་སོར་འཁོད་ནས་ལོ་ངོ་ ༦༠ འཁོར་བ་དང་སྟབས་བསྟུན། རྒྱ་གར་ལ་ཐུགས་རྗེ་ཆེ་ཞུའི་མཛད་སྒོ་ཞིག་བསྐྱང་གཏན་འཁེལ་ཡོད་པའི་ཚོགས་མགོན་དུ་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་དང་། གཞན་གནད་ཡོད་མི་སྣ་ཁག་མཉམ་ཞུགས་གནང་བའི་ཐོག རྒྱ་གར་ནང་དར་རྒྱས་འགྲོ་བཞིན་པའི་བོད་ཀྱི་ཐུན་མོང་མ་ཡིན་པའི་རིག་གཞུང་ཁག་ངོ་སྤྲོད་ཐོག་ཕྱི་ལོ་ ༢༠༡༨ ལོ་འཁོར་མོར་དུས་སྟོན་སྲུང་བརྩི་ཞུ་རྒྱུ།
༣༽ ཕྱི་ལོ་ ༢༠༡༨ ཟླ་ ༤ ཚེས་ ༢༌༌༌༤
རྒྱ་གར་རྒྱལ་སྤྱིའི་ལྟེ་གནས་ཁང་དུ་ཉིན་གསུམ་རིང་གི་བོད་ཀྱི་རིག་གཞུང་དུས་སྟོན་སྲུང་བརྩི་ཞུ་རྒྱུ།
བོད་ཀྱི་ཆོས་དང་རིག་གཞུང་། ཤེས་རིག སྒྱུ་རྩལ། སྨན་རྩིས། རྒྱལ་རབས། རྩོམ་རིག ཡུལ་སྲོལ་གོམས་གཤིས། གློག་བརྙན་བཅས་ངོ་སྤྲོད་ཞུ་རྒྱུ།
ཉིན་གསུམ་རིང་གི་རིག་གཞུང་དུས་སྟོན་སྐབས་འགྲེམས་སྟོན་དང་། ལས་རིམ་སྣ་ཚོགས་ཀྱི་སྒོ་ནས་བོད་ཀྱི་ཐུན་མོང་མ་ཡིན་པའི་རིག་གཞུང་། འཁྲབ་སྟོན་སྒྱུ་རྩལ། རྩོམ་རིག ཡིག་གཟུགས། ཟས་རིགས། རྡུལ་མཚོན་དཀྱིལ་འཁོར། མར་མཚོན། པར་རིས་འགྲེམས་སྟོན། རུམ་གདན། ཡ་ཊ། པང་གདན་དང་། འབྲོག་པའི་འཚོ་བ་སོགས་འགྲེམས་སྟོན་ཞུ་རྒྱུ་བཅས།།
༤༽ ཕྱི་ཟླ་ ༥ ཚེས་ ༢༩ རྒྱ་གར་ཆེད་དམིགས་བསལ་སྨོན་ལམ་གསུང་འདོན་ཞུ་རྒྱུ།
ས་ག་ཟླ་བའི་ཚེས་ ༡༥ ཉིན་བོད་པའི་དགོན་སྡེ་གྲྭ་ཚང་ཁག་གི་ནང་། ས་ཁུལ་སོ་སོར་བཅའ་བཞུགས་རྒྱ་གར་གྱི་བླ་མ་རྣམས་གདན་ཞུས་ཀྱིས། རྒྱ་གར་རྒྱལ་ཁབ་ཡར་རྒྱས་གོང་འཕེལ་དང་། རྒྱ་གར་མི་དམངས་ཀྱི་བདེ་དོན་ཆེད་དམིགས་བསལ་སྨོན་ལམ་གསུང་འདོན་གོ་སྒྲིག་ཞུ་རྒྱུ།
༥༽ ཕྱི་ཟླ་ ༦ ཚེས་ ༥ རྒྱ་གར་ཡུལ་ལུང་སྔོ་ལྗངས་ལོ་འདབ་རྒྱས་པའི་ལས་འགུལ།
རྒྱལ་སྤྱིའི་ཁོར་ཡུག་ཉིན་མོར་བོད་མི་རྣམས་ནས་ས་ཁུལ་འདྲ་མིན་ལ་གཞི་རྒྱ་ཆེ་བའི་ཤིང་སྣ་འདེབས་འཛུགས་བྱ་རྒྱུ།
༦༽ ཕྱི་ཟླ་ ༦ ཚེས་ ༢༡ རྒྱ་གར་གྱི་འཕྲོད་བསྟེན་གོང་འཕེལ་ལས་འགུལ།
རྒྱལ་སྤྱིའི་རྩ་རླུང་སྒོམ་སྦྱང་༼ཡོ་ག་༽ཉིན་མོར། རྒྱ་གར་དབུས་གཞུང་གིས་གོ་སྒྲིག་གནང་བའི་ཡོ་གའི་ཉིན་མོའི་ལས་རིམ་ནང་མཉམ་ཞུགས་བྱ་རྒྱུ།
༧༽ ཕྱི་ཟླ་ ༧ ཚེས་ ༦ བཀྲེས་སྐོམ་ལ་ཟས་སྦྱིན།
བོད་ཀྱི་བླ་ན་མེད་པའི་དབུ་ཁྲིད་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གི་འཁྲུངས་སྐར་དུས་ཆེན་སྲུང་བརྩི་ཞུ་སླད། གཞུང་ལམ་དང་སྲང་ལམ་ཁག་ཏུ་སྡོད་མཁན་ཁྱིམ་མེད་ཉམ་ཐག་དང་། བཀྲེས་སྐོམ་གྱིས་མནར་བཞིན་པ་རྣམས་ལ་ཟས་ཀྱི་སྦྱིན་པ་གཏོང་རྒྱུ།
༨༽ ཕྱི་ཟླ་ ༡༠ ཚེས་ ༢ རྒྱ་གར་གཙང་བཟོའི་ལས་འགུལ་རྒྱ་ཁྱབ་ཏུ་སྤེལ་ཐབས་ལ་རམ་འདེགས།
རྒྱ་གར་གཙང་སྦྲའི་ཉིན་མོ་སྟེ་ ༼སྭཆ་བྷ་རཏ།༽ སྲུང་བརྩི་ཞུ་སྐབས་བོད་མི་རྣམས་ནས་གཙང་སྦྲའི་ལས་འགུལ་སྤེལ་རྒྱུ།
༩༽ ཕྱི་ཟླ་ ༡༢ ཚེས་ ༡༠ དགུན་ཁའི་གྲང་ངར་ལས་སྐྱོབ་ཆེད་གོས་སྦྱིན་ལས་འགུལ།
སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་ལ་ནོ་བྷེལ་ཞི་བདེའི་གཟེངས་རྟགས་འབུལ་བཞེས་ཉིན་མོ་དང་། རྒྱལ་སྤྱིའི་འགྲོ་བ་མིའི་ཐོབ་ཐང་ཉིན་མོ་བཅས་སྲུང་བརྩི་ཞུ་སྐབས། བོད་མི་རྣམས་ནས་སྡོད་ཁྱིམ་མེད་པའི་ཉམ་ཐག་རྣམས་ལ་དགུན་ཁའི་གྲང་ངར་གྱི་དཀའ་ངལ་སེལ་ཆེད་ཉལ་ཆས་དང་གོས་ཀྱི་སྦྱིན་པ་གཏོང་རྒྱུ།


text:
མདང་ནུབ། བདག་གི་བུ་ཆེ་བས་ཨ་ཕ་ལགས། ང་ལ་གནའ་གཏམ་ཤོད་དང་། གནའ་གཏམ་འབུ་མེ་ལྕེབས་ཤོད་དང་ཟེར། སྒྲུང་གི་ནང་དོན་ཁོའི་ཨ་མས་བཤད་པ་ལྟར་རོབ་ཙམ་ཤེས་ཡོད་ལས་ཆེ། མིང་དེ་ནི་གསལ་བོར་སེམས་ལ་ངེས་འདུག ངས་འབུ་མེ་ལྕེབས་ཞེས་པའི་དཔེ་མིང་དེ་གོ་བ་དང་གྲོགས་འདས་པོ་སྙིང་ལྕགས་ལགས་ཀྱི་མིང་གིས་འབོད་ཀྱིན་པའི་སྣང་ཚུལ་ལས་གཞན་ཅི་ཡང་མ་བྱུང་། བྱིས་པ་ཞིག་གི་སེམས་ངོར་འབྱར་བའི་དཔེ་ཆ་འདི་ཉིད་འདས་པོ་ཁོང་གིས་མི་ཡུལ་ལ་བཞག་པའི་ཞབས་རྗེས་གསལ་བོ་ཞིག་རེད་ཨང་། ངས་སེམས་པ་སྨྲེང་བཞིན་སྨྲེང་བཞིན་སྒྲུང་བཤད་ཚར་ན་ཡང་ནམ་རྒྱུན་ལྟར་སྤྲོ་སྣང་དོད་པོ་ཞིག་བཤད་མ་ཐུབ། སྒྲུང་བཤད་ཚར་བ་དང་བུ་ཆུང་གཉིད་དུ་ཡུར། ང་ཡང་གཉིད་དུ་ཡུར། ད་ནངས་ཞོགས་པར་མིག་ཕྱེས་མ་ཐག་འདང་གི་བུ་ཆུང་གི་སྐད་དེ་རྣ་ལམ་དུ་ད་དུང་གྲགས་ཀྱིན་པ་འདྲ་བས་ངས་དེ་སྔ་ནས་ཟིན་བྲིས་ཙམ་དུ་བཏབ་པའི་ཁ་བ་སྙིང་ལྕགས་དྲན་པ་ཞེས་པ་འདི་བྲིས་ཚར་མེད་ཀྱང་དེ་རིང་དྲ་ངོས་སུ་འགོད་འདོད་བྱུང་སོང་།
ཕྱི་ལོ་ ༢༠༡༥ ལོའི་ཟླ་ ༦ པའི་ཚེས་ ༢༧ ཉིན་གྱི་ཞོགས་པར་༼ཁ་བ་སྙིང་ལྕགས་ལ་མྱ་ངན་ཞུ་༽ཞེས་པའི་ཡིག་འབྲུ་འདི་དང་ཁོང་གི་འདྲ་དཔར་འགའ་ཞིག་སྐད་འཕྲིན་གྱི་རྒྱབ་ལོགས་སུ་འཇོག་གིན་འདུག་མོད། འོན་ཀྱང་། ང་རང་ཡིད་གཏན་ནས་མ་ཆེས། གང་ཡིན་ཟེར་ན་ང་ཚོའི་སྨྱུ་གུ་འཛིན་པ་འགའ་ཞིག་ནི་སྨྱོན་པའི་ཐོ་ཅོ་ལ་དགའ་བས་དེ་སྔ་ཞིག་ལ་སྐུ་ཞབས་ཞོགས་དུང་ཚེ་ལས་འདས་སོང་ཟེར་བའི་སྐད་ངན་ཞིག་ཀྱང་དྲ་ལམ་དུ་ཁྱབ་མྱོང་ཡོད་པས་དེ་འདྲ་ཡིན་སྲིད་པར་སྙམ་ནས་ཡིད་ཆེས་ཐབས་མ་བྱུང་། ད་དུང་ཡང་ཁ་པར་ཨང་གྲངས་དང་སྐད་འཕྲིན་གསུབ་མ་ནུས་པར་ལུས་ཡོད། ངོ་ཤེས་པའི་མི་ཞིག་གློ་རྡེག་ཏུ་མེད་སོང་དུས་ཁོའི་མིང་བྱང་ཁ་པར་ལས་གསུབ་རྒྱུ་ནི་ལས་སླ་བོ་ཞིག་གཏན་ནས་མ་རེད། ད་དུང་ཡང་གསུབ་མེད། གསུབ་འདོད་ཀྱང་མི་འདུག འོན་ཀྱང་འདས་པའི་ལོ་ཟླའི་ནང་འདས་པོ་འགའི་མིང་ཡིག་ཁ་པར་ལས་གསུབ་དགོས་བྱུང་ཡང་དེ་དུས་་ཚོར་སྣང་འདི་འདྲ་ཅང་སྐྱེས་མ་མྱོང་།
ཉིན་དེར་གློ་བ་ཉེ་བའི་གྲོགས་ཤིག་ལ་ཁ་པར་བཏང་བ་ན་གཏམ་དེ་བདེན་པ་ཡིན་པ་ཤེས་སོང་བས་སེམས་གཏིང་ནས་ཕམ་སོང་། བློ་ཤིན་ཏུ་འགྱོད་སོང་། ཁ་བ་སྙིང་ལྕགས་དང་སྙིང་ལྕགས་ཀྱི་ལས་ཀ་བྱེད་སྟངས། སྙིང་ལྕགས་ཀྱི་མི་ཚེའི་ལངས་ཕྱོགས་བརྟན་པོ་དེ་ལ་ཤིན་ཏུ་ནས་དགའ་བ་ཙམ་མ་ཡིན་པར། བོད་རྒྱ་ཡིག་རིགས་གཉིས་ཀྱི་རྨང་གཞི་བརྟན་པོ་ཆགས་པའི་ན་གཞོན་རེ་བ་ཅན་ཞིག་འདི་ལྟར་རྐྱེན་འདས་སུ་གྱུར་པར་ཤིན་ཏུ་སྐྱོ་སོང་། དམིགས་བསལ་གྱིས་ཐེངས་འདིར་མཚོ་སྔོན་པོའི་གསེར་ཉ་སྲུང་སྐྱོབ་ཀྱི་ཕྱིར་དུ་སྲོག་ཤོར་བ་ནི་བདག་ལས་གཞན་གཅེས་ཀྱི་རྒྱལ་སྲས་བྱང་ཆུབ་སེམས་དཔའི་སྤྱོད་པ་རང་ཡིན་པས་དེར་མྱ་ངན་ཞུས་དང་ཞུ་མུས་སུ་ཡོད་པ་བཞིན། བྱེད་དགོས་པ་ཞིག་ཀྱང་ལོས་ཡིན། བློ་ཕམ་པ་ཞིག་ལ་འདིར་མྱ་ངན་ཞུ་རན་མི་འདུག་ཟེར་མཁན་འགའ་རེ་འདུག་པས་ཁོང་ཚོར་མཚོན་ན་ན་གཞོན་ཁ་བ་སྙིང་ལྕགས་ལགས་ཀྱིས་གཞན་དོན་དུ་ཚེ་སྲོག་ཤོར་བར་བོད་གངས་ཅན་པ་རྣམས་ཀྱིས་སྤྲོ་སྐྱིད་ཅིག་གཏོང་དགོས་པ་འདྲ་མོད། དེ་འདྲ་ནི་ནམ་ཞར་ཡང་ཡོང་ཐབས་མེད། འདས་པོ་བྱས་པ་ཅན་ལ་མྱ་ངན་ཞུ་བ་ནི་ཤུལ་ལུས་ཁྲེལ་ཡོད་དག་གི་འགྲོ་ལུགས་ཤིག་ཡིན་པ་ལས་འགྲེལ་བཤད་ཞུ་རྒྱུ་ཅང་མེད། དེ་མིན་གསོན་པོ་བྱས་པ་ཅན་ལ་མྱ་ངན་ཞུས་པའི་ལོ་རྒྱུས་ནི་འཛམ་གླིང་དུ་བྱུང་མེད།
དང་པོ། ཁ་བ་སྙིང་ལྕགས་དང་ངེད་གཉིས་ངོ་ཤེས་སྟངས།
ཐེངས་ཤིག གྲོགས་སྒྲེན་པོས་ཁ་བ་སྙིང་ལྕགས་རེབ་གོང་དུ་ཕེབས་འདུག ཁོས་འབུ་མེ་ལྕེབས་ཀྱི་དེབ་ཀྱང་འཁྱེར་ནས་ཕེབས་འདུག་པས་ཉི་འོད་ཇ་ཁང་དུ་ཡོང་བའི་དུས་ཚོད་ཡོད་དམ་ཟེར། སྤྱིར་ན་ང་རང་དེ་སྔ་ཁ་བ་སྙིང་ལྕགས་ལ་འདྲིས་གཤིབ་བྱས་མྱོང་བའི་མི་ཞིག་མིན་ན་ཡང་། མིང་དེ་གོ་བ་ཙམ་གྱིས་བོད་པའི་ན་གཞོན་རིག་གནས་པའི་སྡེ་རུ་ཡོད་པ་དག་ངོ་ཤེས་རྒྱུ་འདི་ཡང་འགན་འཁྲི་ཞིག་ཏུ་བསམ་ཡོད་པ་བཞིན་ཤར་མར་ཇ་ཁང་དེར་སོང་བ་ཡིན། དུས་རྒྱུན་དུ་ན་གཞོན་ཞེན་པ་ཅན་འགའི་གཤིས་ཀ་དེར་ཤིན་ཏུ་དགའ་བས་ནམ་ནམ་ཞར་ཞར་ལ་ཁོང་ཚོའི་རྩོམ་ཡིག་སོགས་ལ་དོ་སྣང་བྱེད་བཞིན་ཡོད། ཁོང་ཚོར་རེ་བ་བྱེད་བཞིན་ཡོད། གཤིས་ཀ་དེ་ཡང་དཔེ་ཀློག་ལ་བརྟེན་ནས་མི་ཚེ་བསྐྱལ་འདོད་པ། གཞན་བརྟེན་གྱི་སྲིན་འབུའི་སྐྱེ་བ་ལེན་རྒྱུ་ལས་རང་ཁ་རང་གིས་གསོས་ནས་མི་ཚེ་བསྐྱལ་རྒྱུའི་སེམས་ཤུགས་ཡོད་པ། མི་ཚེ་བདེན་དགེ་མཛེས་གསུམ་གྱིས་ཕྱུག་པ་གཟི་བརྗིད་དུ་འདོད་ཀྱིན་པའི་ན་གཞོན་ལངས་ཕྱོགས་ཅན་སྐོར་ཞིག་ཡིན།
མཚན་མོ་དེར་ང་ཚོས་ལབ་གླེང་སྣ་ཚོགས་བྱས་རྗེས་རང་རང་སར་སོང་བ་ཡིན། ཡང་བསྐྱར་ཐེངས་ཤིག་འཕྲད་ཐེངས་ཤིག་སྟེ་དུས་ཚོད་ནམ་ཡིན་གསལ་བོར་མི་དྲན་ཡང་ཁོང་གིས་ང་ཚོའི་སློབ་གྲྭར་དགེ་རྒན་བྱེད་དུ་ཡོང་ན་ཨེ་ཆོག་ཟེར། སྐབས་དེར་ངས་ཁོང་ནི་ནམ་རྒྱུན་གདོང་ལ་ལྷད་མེད་འཛུམ་གྱིས་ཁེངས་པའི་གསར་བུ་ཞིག་དང་། རིག་གནས་ཀྱི་རྨང་གཞི་བཟང་བའི་ཁར་མི་གཞི་ཤིན་ཏུ་བཟང་བ། སྤྱི་ཚོགས་ཀྱི་ལྡིང་ཆའི་ཐོག་འབུར་དུ་ཐོན་བཞིན་པའི་མི་ཞིག་ཡིན་པའི་ངོས་ནས་ངེད་བྱིས་སྐྱོང་ཁང་དུ་ལས་ཀ་བྱེད་དུ་ཡོང་ག་ལ་སྲིད་སྙམ་ནས་རྩེད་མོའི་གྲས་སུ་འཇོག་པ་ལས་དོན་དངོས་ཤིག་ཡིན་པར་རྩ་བ་ནས་མ་འདོད། ཁོས་ཀྱང་གནས་ཚུལ་དེ་ཡང་བསྐྱར་གླེང་མ་བྱུང་། དེ་ཡང་ངས་ཁོང་ལ་གདེང་འཇོག་བྱས་དྲག་པས་ཡིན།
སྐབས་ཤིག་གྲོགས་ཞོགས་ལྗང་དང་ལབ་གླེང་བྱེད་པའི་སྐབས་ཤིག་ལ། “སྙིང་ལྕགས་ཀྱིས་ཁྱེད་ཚོའི་སློབ་གྲྭར་དགེ་རྒན་བྱེད་དུ་ཡོང་རྒྱུའི་སྐད་ཆ་ཞིག་བཤད་པ་ཡིན་མོད། ཁྱེད་ཀྱིས་ལན་ཅང་མ་སྤྲད་པར་ཁོང་ཅུང་ཁ་སྐྱེངས་འདུག” ཟེར།
ང་ཤིན་ཏུ་འགྱོད་བྱུང་། འགྱོད་དོན་ཡང་དེང་སློབ་གྲྭ་ཆེན་མོ་ལས་མཐར་ཕྱིན་པའི་སློབ་མ་ནི་བར་སྣང་ལ་རྡོ་གཅིག་གཡུག་ན་མི་གཉིས་གསུམ་གྱི་མགོ་ལ་ལྷུང་ངེས་པའི་ཚད་དུ་ལྷུང་ཡོད་པས་ཤིན་ཏུ་ནས་འབེལ་བོ་རེད་མོད། འོན་ཀྱང་། དེ་དག་གི་ཁྲོད་མི་གཞི་ལེགས་ཤིང་། ལྷག་བསམ་ལྡན་པ། ངོ་ལྐོག་མེད་པར་ལས་ཀར་འབད་མཁན། གཞུང་དོན་རང་དོན་དུ་བསམ་ནས་འབད་པ་ལྷུར་ལེན་བྱེད་མཁན། གཞུང་རྒྱུགས་ལ་ཞུགས་ནས་གཞུང་ལས་ཐོབ་རྒྱུའི་རེ་བ་བྱེད་པ་ལས་རང་གི་ལས་གནས་ནས་ཡུན་རིང་འདུག་མཁན་ཤིན་ཏུ་དཀོན་པས་ངེད་སློབ་གྲྭར་ཡང་དགེ་རྒན་ཚད་ལྡན་མི་རེག་པའི་དཀའ་ངལ་ལ་འཕྲད་ཡོད་པར་བརྟེན། ཁ་བ་སྙིང་ལྕགས་ལགས་ཀྱི་དོན་གཏམ་དེ་ཀུ་རེ་རུ་བསམ་པར་ཤིན་ཏུ་ནས་འགྱོད་པས་ཁོང་ལ་སྐད་འཕྲིན་རྒྱུད་འབྲེལ་བ་བྱས་པ་ན། ཁོས་གྲོགས་པོ་འགའ་དང་ལྷན་ཏུ་བྱིས་སྒྲུང་འབྲི་བའི་ལས་ཀ་མགོ་བརྩམས་འདུག་པས་ཐབས་ཤེས་གཞན་མ་བྱུང་། ལས་ཀ་དེ་ཡང་ངེད་སློབ་གྲྭར་ཡོང་ནས་ལས་ཀ་མ་བྱས་པ་ཙམ་ལས་ངེད་སློབ་གྲྭའི་བྱིས་པ་སོགས་ལའང་དམིགས་ནས་སྒྲུབ་ཀྱིན་པའི་ལས་ཀ་ཞིག་ཡིན་སྟབས་སེམས་གཏིང་ནས་དགའ་བོ་བྱུང་།
ང་ལ་མཚོན་ན། བོད་ཀྱི་གྲོང་གསེབ་ས་ཆའི་བྱིས་པའི་སློབ་གསོའི་གཉེར་ནས་ལོ་ངོ་ལྔ་དྲུག་འགོར་བའི་རིང་འདིར། དཀའ་ངལ་སྣ་མང་པོར་འཕྲད་ཀྱིན་འདུག་ན་ཡང་། དམིགས་བསལ་གྱིས་བོད་རིགས་བྱིས་པའི་ལག་ཏུ་ཁོང་ཚོར་འོས་ཤིང་འཚམས་པའི་བྱིས་སྒྲུང་གི་དེབ་ཅིག་འཇོག་རྒྱུ་མ་རྙེད་པར་ལུས་པའི་སྐབས་དེར་ཨ་ནུ་དཔེ་ཚོགས་ལས་གཉའ་ཁྲི་བཙན་པོ་ཞེས་པའི་བྱིས་སྒྲུང་དེ་དངོས་སུ་དཔར་འགྲེམས་བྱས་པས་དེ་ལ་རྟེན་འབྲེལ་ཞུས་ཤིང་། ཁོང་ཚོས་མུ་མཐུད་དཔར་འགྱུར་གྱི་འབུ་མེ་ལྕེབས་དང་དགེ་འདུན་ཆོས་འཕེལ་སོགས་ཀྱི་བྱིས་སྒྲུང་དེ་ལེགས་པོ་ཞིག་ཡོང་ཆེད། ངས་ཤོག་ངོས་བཅུ་གྲངས་ཅན་གྱི་བསམ་ཚུལ་ཡི་གེ་ཞིག་བྲིས་ནས་གྲུབ་རྗེས་གྲོགས་འདས་པོ་ཁ་བ་སྙིང་ལྕགས་ལགས་ལ་བསྐུར་རྗེས་བཙན་པོའི་དྲ་བར་བཀོད་ཆོག་མིན་ཡང་དྲིས་པ་ན་ཁོས་ལོས་ཆོག བཀའ་དྲིན་ཆེ་ཞེས་ལབ་བྱུང་། དེ་བས་ངས་ཀྱང་རྩོམ་ཡིག་དེ་བཙན་པོའི་དྲ་བར་བཀོད་པ་ཡིན། ཕྱིས་སུ་འབུ་མེ་ལྕེབས་ཞེས་པའི་བྱིས་སྒྲུང་དེབ་དེ་སྒོར་ཐོན་པ་དང་དེ་ལ་རྟེན་འབྲེལ་ཞུས་ཤིང་རྒྱུད་འགོད་བྱས་པ་ན། ཁོས་འདིའི་ཐད་བསམ་ཚུལ་ཞིག་འདོན་རོགས་ལབ་སོང་ཡང་། ངས་འཕྲད་དུས་ཤིག་ལ་གླེང་ཆོག་བསམ་ནས་ཅང་མ་བྲིས།
གཉིས་པ། ཁོང་ལ་འཕྲད་རྒྱུའི་ཚབ་ཏུ་མྱ་ངན་ཞུ་དགོས་བྱུང་།
ཁར་ཉིན། ཁོང་གི་སྐུ་ཚེའི་འཕེན་པ་རྫོགས་པ་ཐོས་འཕྲལ་ཡིད་སེམས་བློང་བློང་བོར་གྱུར། ཅི་ཡང་སྨྲ་རྒྱུ་མེད་པར་ལུས། བསམ་བསམ་ནས་ཁོང་གི་ཕ་མ་རྒན་རྒོན་གཉིས་གཙོས་པའི་ནང་མའི་མིག་སྔུན་དུ་འགྲོ་དགོས་པར་བསམ་ནས་ལམ་ལ་ཆས། ལམ་ལ་མ་ཆས་པའི་སྔ་ནུབ་ཏུ་ང་དང་གྲོགས་པོ་འགས་འབུམ་དུམ་པ་བཅུ་གཉིས་བླུས། ཚ་བསུར་ཕུད་བྱེད་ཀྱིས་རྩམ་པ་བཅས་བཟུང་ནས་ཞོགས་པའི་ཆུ་ཚོད་ལྔ་བའི་སྟེང་ལམ་ལ་ཆས། ཆར་བ་ཤུགས་དྲག་ཏུ་འབབ་ཀྱིན་འདུག ཉིན་གུང་ཙམ་ལ་མཚོ་སྔོན་པོའི་ཟླ་ཚང་ཞེས་པའི་གྲོང་གསེབ་ཅིག་ཏུ་ཡོད་པའི་ཁོའི་ཕ་ཡུལ་དུ་འབྱོར། བདག་གི་གྲོགས་པོས་ཕ་མ་རྒན་རྒོན་གཉིས་ལ་སེམས་གསོ་བྱས། ང་ཚོ་འབྱོར་ནས་ཅང་མ་འགོར་བར་སྐུ་ཞབས་ཞོགས་དུང་སོགས་མགྲོན་པོ་གཞན་དག་ཀྱང་འབྱོར། དེར་འཛོམས་མཁན་གྱི་མི་ཚང་མས་ཁ་བ་ཁོང་གི་བཅོས་མིན་གྱི་མི་གཤིས་དང་བརྩེ་མདངས། ལྷད་མེད་ཀྱི་འཛུམ་མདངས་བཅས་ཀྱིས་བཞག་པའི་ཚོར་བ་དེ་ཡིད་ལ་བཟུང་སྟེ་ཕེབས་ཡོད་པས་ཀུན་གྱི་མིག་མཐར་མཆི་མ་འཁོར་བ་ནི་ཨ་ཅང་ཅང་། དེ་ནས་ཁོང་རྐྱེན་ལམ་དུ་ཤོར་སར་སོང་ནས་ང་ཚོའི་གྲས་སུ་ཡོད་པའི་དགེ་སློང་འགས་ཚ་བསུར་ཕུད་པ་དང་སྨོན་ལམ་གསུངས། གཞན་དག་གིས་ཁ་བ་ལགས་ལ་མྱ་ངན་ཞུ་ཞེས་པའི་རས་གཞིའི་སྟེང་ལ་ཡི་གེ་བྲིས་ཚར་བ་དང་དེར་འཛོམས་ཚང་མ་མཉམ་དཔར་བླངས། མཚོ་ཁ་དེར་སྐྱོ་བ་སེམས་ཀྱིས་མི་གནོན་པ་བྱུང་། གསེར་ཉ་སྲུང་སྐྱོབ་ཆེད་རང་སྲོག་ཤོར་བར་འགྱོད་པ་ཆེན་པོ་སྐྱེས། གཞན་དོན་དུ་རང་སྲོག་འབུལ་ནུས་པ་ནི་རྒྱལ་སྲས་བྱང་ཆུབ་སེམས་དཔའི་མཛད་པ་མིན་ནམ་སྙམ་པ་དང་། ཉ་འཛིན་མཁན་གྱི་རྒྱ་རིགས་དེ་དག་ཇི་ལྟར་རྩད་རྫོགས་དང་དེ་དག་ལ་ཁྲིམས་ལྟར་ཐག་གཅོད་བྱེད་རྒྱུའི་ནུས་པ་ཇི་ལྟར་མེད་སོང་བ་རེད་སྙམ་པ་སོགས་ཡིད་ལ་འཁོར། ཅང་ཤེས་ཡུལ་ཚོའི་ལས་བྱེད་པ་དག་ལ་ཡང་འཁང་ར་བྱས།
དེ་ནས་ང་དང་མཉམ་དུ་ཡོད་པའི་གྲོགས་པོ་ཞིག་གིས་འབྲེལ་བ་རྒྱུད་མ་སྐྱེས་ཨ་མའི་འབྲོག་ཁྱིམ་ཚང་གི་སྦྲ་ནག་ཆེན་པོ་ཞིག་གི་ནང་འདས་པོ་རྐྱེན་ལམ་དུ་ཤོར་བའི་རྒྱུ་རྐྱེན་ལ་ཉན་པའི་གོ་སྐབས་བྱུང་བ་དང་། ཁོའི་གྲོགས་དང་བསམ་བློའི་དཔུང་རྡང་གཅིག་པ་ཚོས་སྐད་ཆ་བཤད་ཅིང་སྙན་ངག་གྱེར། སྐད་ཆ་དང་སྙན་ངག་འགའ་ཞིག་གིས་མིག་ལས་མཆི་མ་བཏོན།
བུད་མེད་རྩོམ་པ་པོ་འོ་གཞུག་སྐྱིད་ཀྱིས་ཁ་བ་ལགས་གསེར་ཉའི་ཆེད་དུ་གཤེགས་སོང་བས་དེ་རིང་ནས་ང་རང་གིས་ཉ་ཤ་མི་བཟའ་རྒྱའི་དམ་བཅས་པ་ཡིན། ང་ཚོའི་ཐབ་ཚང་ཞེས་པའི་དྲ་ཚོམས་དེར་ཡང་དེའི་སྐོར་གླེང་རྒྱུ་བྱུང་། ཞེས་པ་དེས་དེར་འདུས་ཀྱི་མི་དག་ལ་ཡིད་འགུལ་ཐེབས་སུ་བཅུག་ཅིང་འགའ་རེས་ཉ་ཤ་བཅད་པ་སྐད་འཕྲིན་དུའང་བཀོད་བྱུང་། དེ་ལྟར་མྱ་ངན་ཞུ་བའི་རིམ་པ་མཇུག་བསྡུས།
གསུམ་པ། ཅིའི་ཕྱིར་ཁ་བ་སྙིང་ལྕགས་ལ་མྱ་ངན་ཞུ་དགོས་སམ།
ཁ་བ་སྙིང་ལྕགས་ནི་ཕོར་བའི་དོན་དུ་ཁ་གླ་བའི་རིགས་མིན་ལ། ཕོར་བའི་དོན་དུ་བླ་བཙོང་བའི་རིགས་དེ་ཡང་གཏན་ནས་མིན། ཁ་བ་སྙིང་ལྕགས་ནི་གཞན་ལ་བརྟེན་ནས་འཚོ་བ་རོལ་འདོད་མཁན་ཞིག་མིན་ལ། རྐྱལ་སྟོང་བྱས་ནས་དཔེ་ཀློག་མི་བྱེད་པ་ཞིག་ཀྱང་གཏན་ནས་མིན། ཁ་བ་སྙིང་ལྕགས་ནི་ལོ་ཉེར་དྲུག་ལ་སོན་པའི་ན་གཞོན་བྱས་པ་ཅན་ཞིག་སྟེ། བོད་ཀྱི་བྱིས་པར་བོད་པས་བྲིས་པའི་ཟུར་ལྟའི་ཀློག་དེབ་མེད་པ་ནས་ཡོད་པར་བྱེད་མཁན་གྱི་མི་རིགས་ཞེན་ཅན་ཞིག་ཡིན། ཁ་བ་སྙིང་ལྕགས་ནི་སྙན་ངག་བཞེངས་པར་མཁས་ཤིང་རིགས་དོན་དུ་འདང་རྒྱག་གིས་ཁེངས་པའི་ན་གཞོན་སྒེར་གཤིས་ཅན་ཞིག་ཡིན། ལྷག་པར་དུ་གངས་ཅན་པའི་ཁོར་ཡུག་སྲུང་སྐྱོབ་ཀྱི་ཆེད་དུ་རང་སྲོག་ཤོར་བའི་དཔའ་བོ་ཞིག་ཡིན། རྒྱལ་སྲས་བྱང་ཆུབ་སེམས་དཔའ་ཞིག་ཡིན། ཁོང་གི་མི་ལོ་ཉེར་དྲུག་ནི་བདེན་དགེ་མཛེས་གསུམ་གྱིས་རྒྱན་ནས་ཡོང་བ་ཞིག་ཡིན་པས་རྗེས་དྲན་བྱེད་ཆོག་ཆོག་ཡིན། ད་ཐེངས་མང་པོ་ཞིག་གིས་མྱ་ངན་ཞུ་དོན་ཡང་འདི་ཡིན། གཞན་དོན་དུ་རང་སྲོག་ཤོར་བའི་རིགས་མཐའ་དག་ལ་མྱ་ངན་ཞུ་འོས་དང་མི་འོས་ནི་ང་ཚོའི་སེམས་ན་གསལ་བ་ལྟར་རེད། དེ་བས་ཁ་བ་སྙིང་ལྕགས་ལ་མྱ་ངན་ཞུ་བ་ནི་ཁོར་ཡུག་གི་བབ་ལ་གཞིགས་ནས་བཤད་ན་ཁྲིམས་མཐུན་དང་ལུགས་མཐུན་ཞིག་ཡིན།
ཁོང་ལ་མྱ་ངན་བྱེད་མི་འདོད་པ་དག་གིས་ཅི་བསམ་པ་ཡིན་ནམ། མྱ་ངན་ཞུས་པར་མིག་ཚ་བཞིན་མི་རིགས་འདིར་ཕྲག་དོག་ཆེ་ཚུལ་སོགས་གླེང་མཁན་གྱི་མིག་ཡ་ཅན་དེ་དག་ལ་ཅི་བྱུང་བ་ཡིན་ནམ། མི་བྱས་པ་ཅན་ལ་མྱ་ངན་གྱི་ཚོགས་འདུ་བསྡུས་པར་མི་འཐད་པའི་རྣམ་འགྱུར་སྟོན་མཁན་འགའ་ཤས་འབྱུང་གི་འདུག། དེ་ནི་སྤྱི་ཚོགས་ཤིག་གི་སྣང་ཚུལ་ཞིག་ཡིན་པས་ཡ་མཚར་དོན་གང་ཡང་མི་འདུག་མོད། འོན་ཀྱང་བསམ་པར་བྱ་བ་འདི་ཡོད་དེ། གློ་བུར་དུ་སྐུ་གཤེགས་པ་ཙམ་གྱིས་སྐྱོན་ཆ་ཡོན་ཏན་དུ་བསྒྱུར་བ་ཞིག་གཏན་ནས་ཡོད་པ་མ་རེད། འོན་ཀྱང་མི་ཞིག་ཚེ་ལས་འདས་རྗེས་དེའི་བཟང་ཆ་གླེང་བ་ནི་རིག་གནས་ཀྱི་སྣང་ཚུལ་ཞིག་ལས་གཞན་ཅི་ཡང་མིན། གློ་བུར་དུ་སྐུ་གཞན་དོན་དུ་གཤེགས་པ་ནི་གླེང་འོས་པ་ཡིན། གཞན་དོན་དུ་ཚེ་སྲོག་ཤོར་བའི་སྤྱོད་པ་ལ་ཅི་ཟེར་མིན་ཁོང་ཚོས་ཀྱང་ལོས་ཤེས་མོད། ཁ་བ་སྙིང་ལྕགས་ལ་མྱ་ངན་ཞུས་ན་སེམས་ན་འདོད་ཀྱིན་མེད་པ་ནི་ཕྱོགས་རེས་པའི་སེམས་ཀྱི་འཁྱེར་སོ་ཞིག་ལས་གཞན་ཅི་ཡང་མེད། གཞན་ཡང་མི་འཇིག་རྟེན་ན་ཡོད་དུས་ཕན་ཚུན་ཕྲག་དོག་བྱེད་པ་ཡང་མིའི་རིགས་སྤྱི་ཡོངས་ལ་ཁྱབ་པའི་སེམས་གཤིས་ཤིག་ལས་བོད་པ་ཁོ་ནར་དར་བ་ཞིག་མིན་ལ། ཨ་མདོ་བ་ཚོ་ཁོ་ནར་དར་བ་ཞིག་ནི་དེ་བས་ཀྱང་མིན། འཇིག་རྟེན་ན་ཡོད་དུས་ཀྱི་མི་དག་ནི་ཕྲག་དོན་ཅན་ཏག་ཏག་ཡིན་པ་བདེན་ཡང་། དེ་དག་ལས་སུ་ཞིག་གཞན་དོན་དུ་སྐུ་གཤེགས་ན་དེ་ལ་མྱ་ངན་ཞུ་མི་ཆོག་ཟེར་བ་ཞིག་གཞར་ཡང་ཡོད་པ་མ་རེད།
དེས་ན་ང་ཚོ་ཤུལ་ལུས་པ་དག་གིས་གཞན་ལ་ཕྲག་དོག་དང་འགྲན་སེམས་སོགས་ཡོངས་སུ་སྤངས་ནས་རྒྱལ་སྲས་བྱང་ཆུབ་སེམས་དཔའི་སྤྱོད་པ་ལྷུར་ལེན་དགོས་ཚུལ་ལབ་ཀྱི་འདུག་མོད། མི་ཡོད་ཚད་དང་དམིགས་བསལ་བོད་པ་ཐམས་ཅད་རྒྱལ་སྲས་བྱང་ཆུབ་སེམས་དཔའ་ལྟར་འགྱུར་ཐབས་ཡོད་པ་མ་རེད། གང་ལྟར་ཁ་བ་ལ་མྱ་ངན་ཞུས་པ་ནི་ཁྲེལ་གཞུང་ཞིག་ཡིན། འགྲོ་ལུགས་ཤིག་ཡིན།
གསལ་འདེབས། རྩོམ་འདིའི་པར་དབང་ངེད་བཙན་པོ་ཚང་ལ་དབང་བས་ཆོག་མཆན་མ་ཐོབ་པར་གང་འདོད་དུ་བརྒྱུད་འགོད་བྱེད་མི་ཆོག
རྩོམ་ཁུངས། བཙན་པོ་ཚང་།
རྩོམ་འདིའི་སྦྲེལ་ཐག http://www.tsanpo.com/news/14859.html


text:
བཏགས་ཆོས་སྐུ་ངོ་ཐུབ་བསྟན་ལུང་རིགས་བློ་ཡུལ་དུ་འཆར་བར་གདག་གཞི་ཁ་སྤུ་ཅན་དེ་ཅིས་ཀྱང་བློ་ཡུལ་དུ་འཆར་དགོས་ཤིང་། སྐུ་ངོའི་གདོང་ན་མངོན་གསལ་གྱི་རྟགས་ཤིག་ཡོད་པ་ནི་ཁ་སྤུ་དེ་ཡིན། ཁོང་ནམ་མཇལ་ལ་ཁ་སྤུ་དེའང་མཐོང་འོང་ལ། ཁ་སྤུ་ནག་ནག་པོ་དེས་ཁོང་ཉིད་སྒོམ་ཚུགས་དང་དཀྱེལ་ཡངས། གནའ་མྱི་རུས་རྐང་ཅན་ཞིག་འདུག་སྙམ་གྱི་ཚོར་བ་ཞིག་སུ་ལའང་བསྟེར་གྱི་ཡོད།
འགུལ་གྲགས་མེད་པའི་བར་སྐབས་ཤིག་ནས་སྐུ་ངོའི་གདོང་ཕྱི་ལ་གཅིག་དོན་ཡོང་དུས། སུ་ཞིག་ཡིན་རུང་མི་བདེ་བ་ཞིག་གི་ཚོར་སྣང་འགོག་མེད་ཅིག་བྱུང་བ་ནི། ཁོང་གི་ཁ་སྤུ་དེ་སྔོན་མའི་སྐུ་ངོ་ཐུབ་བསྟན་ལུང་རིགས་ཀྱི་ཁ་སྤུ་དེ་མ་ཡིན་པར། ཤ་ཕྱོགས་ཁུག་རྟའི་བྲང་སྤུ་ནས་བཏོགས་ཏེ་བཟོས་པའི་ཁ་སྤུ་རྫུན་མ་ཞིག་ཡས་མཆུ་ན་ཁྱོན་ནས་མི་འཕྲོད་བཞིན་དུ་བཙུགས་འདུག་པའི་ཐུབ་བསྟན་ལུང་རིགས་ཀྱི་ཁ་སྤུར་གྱུར་འདུག གཅིག་བྱས་ན་ཁོང་གི་དེ་སྔོན་གྱི་ཁ་སྤུ་དེའང་སུ་ཞིག་གི་བྲང་སྤུ་བཏོགས་ནས་བཙུགས་པའི་རྫུན་བཟོའི་ཁ་སྤུ་ཞིག་ཨེ་ཡིན་སྙམ་པའི་ནེམ་ནུར་ཞིག་དབང་མེད་དུ་སྐྱེ་འོང་ལ་ད་དུང་སྐུ་ངོའི་གདོང་ལ་བཅེར་ནས་ཉེ་འཁོར་ཚོས་ཀྱང་མགོ་གཡུག་རེ་གནང་ནས་སྐུ་ངོ་ལ་ཁྱེད་སུ་ཡིན་ཞེས་འདྲི་ཚིག་རེ་འཕེན་བཞིན་འདུག
མདོ་སྨད་པ་ལ་གཅིག་ཏུ་བགྲང་ས་དང་གཉིས་ལ་བརྩི་ས་ཡིན་པའི་གཞོན་སྐྱེས་ཤེས་འཇོན་ཅན་ཉུང་ཉུང་རྙེད་རྒྱུ་མེད་པ་ཞིག་གཏན་ནས་མ་ཡིན་རུང་སྐུ་ངོས་སྤྱན་རས་ལ་མིག་ཤེལ་གསར་པ་ཞིག་གཡོགས་ནས་ཤར་ཕྱོགས་ཁུག་རྟ་མ་གཏོགས་གཟིགས་པར་མ་གནང་ཞིང་གསལ་བར་མ་གྱུར་བའི་གནས་སྟངས་ཡ་མཚན་པ་ཞིག་གསར་དུ་དྲ་ལམ་ན་ཁྱབ་འདུག ལོ་ལྔ་ཚན་ཞིག་གི་ཡར་སྔོན་དུ་གདན་ས་ཆེན་པོ་སེ་ར་ན་སྐུ་ངོ་ཐུབ་བསྟན་ལུང་རིགས་ཀྱི་ཁ་སྤུ་ནག་ནག་ཅན་གྱི་ཞལ་ནས་གསུང་པའི་བཀའ་སློབ་དེ་དག་ཁ་སང་དེ་རིང་ལའང་རྒན་ལགས་རྣམ་པ་ཚོས་ཤར་རེ་བགྲངས་གནངས་ཏེ་ངེད་ཅག་ལ་བཀའ་སློབ་གནང་གི་ཡོད། གསར་བུ་སྣང་མཐོ་ཚོས་ཉན་དེ་ཙམ་མ་འདོད་ནའང་སྐུ་ངོའི་ཞལ་གསུང་དེ་མ་རེད་ཟེར་ས་ཞིག་རག་མེད་ཚོད་ལ། སྐུ་ངོ་ནི་སྒམ་བརླིང་ཅན་ཞིག་འདུག་པས་ཞལ་གསུང་དེའང་བརླིང་པོ་ཞིག་ཡིན་སྙམ་གྱིས་མགོ་སྒུར་སྒུར་གྱིས་ཉན་ཡོད། དེ་དུས་སུ་ལ་ཡང་སྐུ་ངོའི་གཟིགས་རྒྱ་དེ་འདི་ཙམ་ཆུང་གི་རེད་སྙམ་པ་ཞིག་བློ་ཡུལ་དུ་མི་འཁོར་ལ་འཁོར་ཡང་བཤད་ས་ཞིག་མི་རག་ཐག་ཆག་ཡིན།
ཤར་ཕྱོགས་ཁུག་རྟ་ནི་འགྲེལ་བཤད་མི་དགོས་པའི་མི་སྣ་ཞིག་ཡིན་ལ། སྲིད་སྐྱོང་ལ་ཉེས་འཛུགས་གཞི་མེད་རྐྱང་རྐྱང་བྱེད་པའི་མི་སྣ་ཞིག་ཡིན་པ་ཀུན་ལ་གྲགས་ཤིང་གྲུབ་པས་ཨ་མདོ་བ་མང་པོ་ཞིག་གིས    འདི་འདྲ་བའི་སྐད་ཆ་དམར་པོ་རེ་བཤད་ནས་ཁོང་ལ་ཁ་ཏ་སློབ་གསོ་བྱས་རུང་བོང་བུའི་རྣ་བར་གསེར་བླུག་རང་རེད། ཉན་རྒྱུ་བཞག་ནས་འཕག་འཚག་རྒྱག་གི་རེད། ཤར་ཕྱོགས་ཁུག་རྟ་ལབ་དུས་འགྲེལ་བཤད་མི་དགོས་པའི་ཚོད་དུ་སླེབས་པའང་སྲིད་སྐྱོང་ལ་ཉེས་འཛུགས་བྱེད་པའི་དཀའ་དྲིན་ཁོ་ན་ཡིན་ཀྱང་ཁོས་བཀའ་དྲིན་ལ་བསམ་ཤེས་བྱེད་ག་ལ་ཤེས།
སྐུ་ངོ་ཐུབ་བསྟན་ལུང་རིགས་ཀྱིས་ཤར་ཕྱོགས་ཁུག་རྟ་སྤྱི་འཐུས་སུ་ལངས་པའི་རྒྱབ་སྐྱོར་གྱིས་འདི་སྐད་གསུངས་ཏེ་་་་་ཁོ་བ་ནི་༸གོང་ས་ཐམས་ཅད་མཁྱེན་པའི་བཞེད་དགོངས། བོད་དང་བོད་མིའི་ཕུག་ཕན་བཀའི་བླང་དོར་ལམ་སྟོན་ལ། རང་གི་འདི་དང་ཕྱི་མའི་༸སྐྱབས་གནས་ཉག་གཅིག་གི་དད་པ་དག་སྣང་ཙམ་གྱིས་མ་ཡིན་པར། བརྟག་ཅིང་དཔྱད་པས་ཀྱང་བོད་དང་བོད་མིའི་ཕུག་ཕན་དེ་བས་ལྷག་པ་ཞིག་མེད་པར་ངེས་པ་རྙེད་པའི་ཐོག ད་བར་སྤྱི་ཚོགས་ཀྱི་གླེང་སྟེགས་གང་སར། རང་དབང་གིས་འཇིགས་ཞུམ་མེད་པར་མགོན་པོ་གང་གི་བཀའི་ཕེབས་སྒོ་ཁག་ལ་མཐའ་གཅིག་ཏུ་ཉམས་ལེན་གུས་བཀུར་དང་།(སྐུ་ངོའི་མ་རྩོམ་ལ་ལྟ་འདོད་ན་འདི་ནོན)གསུང་དུམ་འདིར་བལྟས་ན་ཤར་ཁུག་གིས་༸རྒྱལ་བའི་བཞེད་དགོངས་རྟོགས་ཚུལ་དེ་གཞི་མེད་སར་ཉེས་འཛུགས་དང་། ཁུངས་མེད་སར་རྫུན་བཤད་པ་དེ་ཡིན་ནམ། ཡང་ན་དར་དམར་གནམ་ལ་འཕྱར་ནས་ངོ་རྒོལ་བྱེད་ཚུལ་དེ་བོད་མིའི་ཕུགས་ཕན་ལ་ངེས་པར་རྙེད་སྟངས་ཡིན། གྲོགས་གྲོགས་པོ་ཚུན་ཆད་སུན་དགོས་པའི་གཞི་མེད་སྐྱོན་འཛུགས་དང་ངོ་ཚ་ཞེལ་ཁྲེལ་མེད་པར་ཧམ་བཤད་དང་ངུ་ཟུག་དེ་དག་འཇིགས་ཞིམ་མེད་ཚུལ་དེ་ཡིན་ནམ། སྐུ་ངོའི་ཟབ་ཅིང་བརླིང་བའི་ཚིག་འབྲི་རེ་རེ་ན་ཤར་ཁུག་གི་བྱེད་ངན་བྱེད་ལུགས་ཀྱི་རྣམ་ཐར་བསྡུས་ཏེ་བྲིས་པ་ཡིན་ནམ་སྙམ་ལ། ད་དུང་སྐུ་ངོས་ཅི་ཞིག་གསུང་གྲབས་ཡོད་དམ།
ང་ཚོས་སྐུ་ངོ་ཐུབ་བསྟན་ལུང་རིགས་ངོ་མ་དེ་མཐོང་འདོད་ལ་ཟམ་གདོང་བླ་མའི་དགེ་ཕྲུག་ཡིན་རབས་དེ་ཉན་འདོད། ཟམ་གདོང་བླ་མ་དང་ཁ་ཁོག་གཉིས་ཀ་འདྲ་ཚུལ་དེ་ལྟ་འདོད། འོན་ཀྱང་ང་ཚོས་དེ་རིང་མཐོང་བའི་སྐུ་ངོ་ཐུབ་བསྟན་ལུང་རིགས་ནི་དེ་སྔར་གྱི་སྐུ་ངོ་ཐུབ་བསྟན་ལུང་རིགས་མ་ཡིན་པར། རྡ་སའི་མྱི་གྲལ་ལ་མི་ཚུད་པའི་མི་ཞིག་མདོ་སྨད་སྤྱི་འཐུས་སུ་རྒྱབ་སྐྱོར་བྱེད་པའི་ཐུབ་བསྟན་ལུང་རིགས་རེད། ཁ་སྤུ་རྫུན་མ་ཞིག་དང་ངོ་གདོང་རྫུན་མ་ཁུར་བའི་ཐུབ་བསྟན་ལུང་རིགས་རེད།
2015-9-9


text:
ཁྲེན་སཱན་གྱིས་བརྩམས།ཡ་མ་རྒྱལ་མཚན་གྱིས་བསྒྱུར། 2017-09-04
སྐད་རིགས་ཉེན་ཁར་བཅར་བ་ནི་འཛམ་གླིང་ཡོངས་ཀྱི་སྣང་ཚུལ་ཞིག་ཡིན། མཉམ་འབྲེལ་རྒྱལ་ཚོགས་རིག་སློབ་ཚན་ཁག་རྩ་འཛུགས་ཀྱི《 སྐད་ཉེན་བཅར་བའི་བསྟར་བསྒྲིགས་རི་མོ》 ལྟར་ན། འཛམ་གླིང་ཡོངས་ལ་སྐད་རིགས༧༠༠༠ཡོད། དེའི་ནང་ནས་ཕྱེད་ཡན་གྱི་སྐད་རིགས་དུས་རབས་འདིའི་ནང་འཇིག་པར་འགྱུར་བ་དང་། ༨༠%ནས༩༠%བར་གྱི་སྐད་རིགས་བགྲང་བྱ༢༠༠ལས་མི་གནས་པར་འཇིག་པར་འགྱུར། སྐད་འཆི་བ་དང་སྲོག་ཆགས་རྩི་ཤིང་འཇིག་པའི་མྱུར་ཚད་ཕན་ཚུན་བསྡུར་ན་སྔ་མ་འཇིག་པའི་མྱུར་ཚད་མགྱོགས་ཤིང་ཕྱི་མ་འཇིག་པའི་མྱུར་ཚད་དལ་ཞེས་གསར་བསྒྲགས་བྱས་པའོ།།
སྐད་འཆི་བའི་མྱུར་ཚད་ནི་མིའི་བསམ་པའི་འཆར་སྒོ་ལས་རབ་ཏུ་བརྒལ་བ་ཞིག་སྟེ། ཆ་སྙོམས་གཟའ་འཁོར་གཉིས་རེའི་མཚམས་སུ་སྐད་རིགས་རེ་ནུབ་པར་འགྱུར་བ་མ་ཟད་སྐད་ཀྱི་གདངས་ཙམ་ཡང་མི་ལུས་པར་འཆི་བར་གྱུར་ཏོ།།
སྤྱིར་ཀྲུང་གོའི་མི་ཀུན་གྱིས་དོ་སྣང་བྱེད་སའི་སྐད་ཉེན་བཅར་བའི་དོན་དེ་ཚ་བའི་ས་ཁུལ་དུ་གནས་མེད་མོད། འོན་ཏེ་ཀྲུང་གོའི་སྤྱི་ཚོགས་ཚན་རིག་གླིང་གྲངས་ཉུང་མི་རིགས་སྐད་ལ་ཞིབ་འཇུག་བགྱིས་པའི་འབུམ་རམས་པ་ཧང་ཁྲེན་ལྭང(黄成龙)གིས་མཚམས་སྦྱོར་བྱས་པ་སྟེ། ཀྲུང་གོ་ལ་སྐད་རིགས་༡༢༩ཡོད། དེའི་ནང་ནས་ཕྱེད་ཡན་གྱི་སྐད་ལ་གསོན་ཤུགས་ཤིན་ཏུ་ཞན། ཉུང་བརྩིས་བྱས་ཀྱང་སྐད་རིགས་ཉི་ཤུ་སུམ་ཅུ་ཞིག་ཉེན་ཁར་བཅར་བའི་རྣམ་པར་གནས་ཡོད། དཔེར་ན། ཡུན་ནན་ཨཱ་ནུའོ་ཡི་སྐད། ཤར་བྱང་ཧི་ཀྲིན་གྱི་སྐད། གྲུ་གུ་ཐཱ་ཐའི་སྐད། ཀན་སུའུ་ཡུའུ་གོའི་སྐད། དབུས་རྒྱུད་ཀྱི་གདོད་མའི་སྐད་སོགས་ལྟ་བུའོ།།
སྐད་རིགས་ཤིག་གི་གསོན་ཤུགས་ནི་དུས་རབས་ནས་དུས་རབས་བརྒྱུད་པའི་རྒྱུན་སྤེལ་སྟེང་དུ་གནས་པ་ལས་མི་གྲངས་མང་ཉུང་ལ་རག་ལས་པ་མ་ཡིན་ཏེ། སྐད་རིགས་ཆུང་བ་ཞིག་ལ་འཕེལ་ཤུགས་རབ་ཏུ་རྒྱས་ཆོག་ལ། སྐད་རིགས་ཆེན་པོ་ཞིག་ཡིན་ན་ཡང་དེ་ལས་ལྡོག་སྟེ་འཕེལ་ཤུགས་ཞན་པ་ཡོད། དཔེར་ན། ཀྲུང་གོ་ལ་མན་རིགས་ཀྱི་མི་གྲངས་ཁྲི་སྟོང་གཅིག་ཡོད། འོན་ཏེ་མན་སྐད་འཆད་ཐུབ་པའི་མི་བརྒྱ་ལྷག་ལས་ལུས་མེད་པ་དང་། ཆེས་མཐའ་མར་མན་སྐད་བཤད་ཤེས་པའི་རྒན་པོ་དེ་ཤི་བ་ནས་མན་ཇུའི་སྐད་ཀྱང་དེ་དང་མཉམ་དུ་ཤི། དེའི་ཡིག་ཐོག་གི་སྐད་ད་དུང་མུ་མཐུད་དུ་གནས་སྲིད་མོད། བརྒྱུད་པའི་རྒྱུད་པ་མེད་པར་གྱུར་བས་དེ་ནི་རིན་མེད་ཀྱི་ཤུན་སྐོགས་སྟོང་བ་ཞིག་གོ།
ཨ་རིའི་སྐད་བརྡ་རིག་པའི་དགེ་རྒན་ཆེན་མོ་ཧྭ་ལིས་སིན་(哈里森)གྱིས་གསུངས་པ་སྟེ། སྣང་ངོར་རེ་ལ། གལ་ཏེ་རྒྱུ་མེད་རྐྱེན་མེད་ཀྱིས་ངང་ནས་ཆུ་སྲིན་རྩ་བ་ནས་མེད་པར་འགྱུར་བའམ་ཡང་ན་གཏོར་གཟུགས་མཆོད་རྟེན་མགོ་མཇུག་བརྡིབས་པ་དང་ཡཱ་མ་སོའི་ནགས་ཚལ་ཡེ་ནས་གཅོད་པ་རྫོགས་སོང་ན། མིའི་རིགས་སྤྱི་ཡི་ཤུལ་བཞག་ཡིན་སྟབས། མི་རྣམས་ཅི་འདྲའི་ཞེ་སྡང་འབར་བར་ངེས་ཤིང་ཐབས་བརྒྱ་ཇུས་སྟོང་གིས་འགོག་བར་བྱེད་པ་ནི་གསལ་བའི་མིག་གིས་དངོས་མཐོང་ལགས། སྐད་རིགས་ནི་དེ་ལས་གནའ་ཤུལ་དང་། མིའི་རིགས་ཀྱི་རིན་ཐང་བྲལ་བའི་རྩ་ནོར་ཡིན། སྐད་རིགས་ཀུན་ལ་རང་རང་གི་གྲུབ་ཚུལ་ཐུན་མོང་མ་ཡིན་པའི་བསམ་གཞིགས་ཀྱི་ཁྱད་ཆོས་ལྡན་པ་སྟེ། མི་རིགས་གནས་པའི་ཐབས་ཤེས་ཁྱད་པར་བ་ཞིག་མཚོན་ནོ།། སྐད་རིགས་གང་ཞིག་ཡིན་ཡང་སོ་སོ་ལ་ཚད་མེད་པའི་མཚོན་ཐབས་རང་བཞིན་ཡོད་ལ་སྡེར་སྦྱོར་རང་བཞིན་ཡང་སྟུག་པོ་ཡོད། སྐད་དེའི་མིང་གི་ཚོགས་དང་སྒྲ་བསྐྱེད་མ་ལག བརྡ་སྤྲོད་སོགས་ལེགས་པའི་གྲུབ་ཆ་རྣམས་ནན་གྱིས་སྦྲེལ་ན། འུ་ཅག་མིའི་ལག་གིས་བསྐྲུན་པའི་འཛུགས་སྐྲུན་གང་ཞིག་ལས་ཀྱང་རླབས་པོ་ཆེའོ་ཞེས་གསུངས།
སྐད་རིགས་ཀྱི་འཆི་བ་ལ་རྒྱུན་པར་སྣང་ཚུལ་གཉིས་ཡོད། གཅིག་ཏུ། སྐད་རིགས་གང་ཞིག་བཤད་པའི་མི་མེད་པར་འགྱུར་བ་དང་། གཉིས་སུ། སྐད་རིགས་གང་ཞིག་འཆད་པའི་མིས་རང་གི་ཕ་སྐད་བསྐྱུར་ཏེ་སྐད་རིགས་གཞན་པ་བཀོལ་བ། འདས་པའི་ལོ༢༠༠ཁྲོད། མི་སེར་སྤེལ་བའི་རིང་ལུགས་ནི་ཆེས་ཆེ་བའི་གཏོར་བརླག་མཁན་ཏེ། ཡོ་རོབ་གླིང་མི་སེར་སྤེལ་མཁན་གྱིས་ཨོ་སི་ཁྲུ་ལི་ཡའི་ཡུལ་སྐད༡༢༠ལྷག་རྩ་མེད་བཏང་བ་དང་། མེ་གླིང་བྱང་མའི་ཡུལ་སྐད༣༠༠ལྷག་ཚར་གཅོད་བྱས། དེ་བཞིན་ད་ལྟའི་འཛམ་གླིང་རང་བཞིན་ཏེ་དཔལ་འབྱོར་དང་སྤྱི་ཚོགས་གནོན་ཤུགས་ཀྱིས་བཙན་བསྐུལ་འོག་མི་དམངས་གྲོང་གསེབ་ནས་གྲོང་ཁྱེར་དུ་སྤོས་པ། ཁོང་ཚོའི་ཕ་སྐད་རྣམ་ཀུན་བཙན་ཐབས་ཀྱིས་འགོག་གནོན་འོག་ཏུ་གནས་པའོ།།
སྐད་རིགས་ཀྱི་ལེགས་ཉེས་གནད་དོན་གླེང་དུས། ཧྭ་ལིས་སིན་གྱིས་སྐད་རིགས་ཤིག་མེད་ན་མིའི་རིགས་ཀྱི་བསམ་དོན་ཀུན་མཚོན་ཐབས་བྲལ་བར་འགྱུར། སྐད་གང་རུང་གཉིས་སྦྱངས་མྱོང་བའི་མིས་ཤེས་སྲིད་དེ། སྐད་རིགས་གཉིས་བར་རྒྱུན་དུ་བསྒྱུར་འགྱུར་མི་ཐུབ་པའི་སྣང་ཚུལ་ཡོད། གོ་དོན་དང་འཛམ་གླིང་ལ་འབྲེལ་ཡོད་བསམ་གཞིགས་ཀྱི་ཐབས་ཇུས་གང་ཞིག་བསྒྱུར་བའི་གོ་རིམ་ཁྲོད་དུ་བརྒལ་ཐབས་མེད་པའི་གྲོག་རོང་ཞིག་གམ་ཡང་ན་བོར་དངོས་བྱུང་བའི་ཚོར་བ་ཞིག་བྱུང་བར་གདོན་མི་ཟ།
ཁོང་གིས་བསྡོམས་རྩིས་བྱས་པ་ལྟར་ན། འཛམ་གླིང་གི་མི་གྲངས༨༠%ཡིས་སྐད་རིགས༧༠༠༠ལས་གཙོ་བོ་སྐད་རིགས་༨༣འཆད་ཀྱིན་ཡོད། ལུས་པའི་སྐད་རིགས༦༠༠༠ལྷག་ཡོད་ལ། ཕལ་ཆེར་བ་ཡིག་ཐོག་ཏུ་བཀོད་མེད། ཚིག་མཛོད་དང་ཡིག་ཆ། དཔེ་མཛོད་ཁང་ངམ་གཙུག་ལག་ཁང་གང་ནང་དུའང་དེ་ཚོའི་རྒྱུ་ཆ་འཚོལ་མི་ཐུབ། བརྡ་འཕྲིན་ཡོངས་མིའི་དྲན་པ་ནང་དུ་གསོག་ཉར་བགྱིས་ཡོད་ཕྱིར་འཕེལ་ཤུགས་ཤིན་ཏུ་ཞན། འུ་ཚོའི་སྐད་རིགས་ཤིག་འཇིག་པ་དང་མཉམ་དུ་དུས་རབས་དུ་མར་གནས་པའི་འབྲེལ་ཡོད་ཀྱི་དུས་ཚོད་དང་། དུས་ཚིགས། གཟའ་སྐར་གྱི་འཁོར་བགྲོད། རྒྱ་མཚོའི་སྐྱེས་དངོས། གསོ་རིག རྩི་ཤིང་། ལོ་རྒྱུས། ལྷ་སྒྲུང་། གླུ་དབྱངས། དེ་མིན་དུས་རྒྱུན་ལས་དོན་གྱི་ཤེས་བྱ་དང་བསམ་གཞིགས་ཡོ་བྱད་སོགས་ཀྱང་མཐར་འཇིག་པར་འགྱུར་རོ།།
དགེ་རྒན་ཆེན་མོ་ཧྭ་ལིས་སིན་(哈里森)གྱིས་སྐད་རིགས་འདིའི་སྤྱི་མིང་ལ་མི་རིགས་ཤེས་བྱའི་མཛོད་ཅེས་བཏགས་པའོ།། འདས་པའི་ལོ་ལྔ་བརྒྱའི་ནང་གི་ཕོ་ལེ་ཝན་ཡ་རྒྱལ་ཁབ་ཀྱི་རྒྱུན་སྡོད་མི་རིགས་ཁོ་ལོའོ་ཝ་ཡས་(Kallawaya)རྩྭ་སྨན་ཤིང་སྨན་བརྒྱ་ཕྲག་དུ་མའི་ལྐོག་གྱུར་གྱི་ཤེས་བྱ་སྐད་རིགས་ནང་དུ་འདུ་ཕྱིར། དུས་རབས་ནས་དུས་རབས་ཕ་བུ་ཕན་ཚུན་བརྒྱུད་ཐུབ་པ་ལས་གཞན་ནི་མ་ཡིན་ནོ།།
ཤེས་བྱ་འདི་ཚོ་དབྱིན་ཡིག་ཏུ་བསྒྱུར་བར་བྱས་ནས་སྐད་རིགས་སྣ་རྐྱང་གི་གཙུག་ལག་ཁང་དུ་བཞག་ན་ལོས་ཆོག་མོད། འོན་ཀྱང་སྐད་ནི་ཤིང་གི་སྡོང་པོ་ཞིག་དང་ཀུན་ནས་མཚུངས་ཏེ། མི་ཚོས་སྐད་ཀྱི་སྡོང་བོ་དེ་གནས་གཞན་ཞིག་ཏུ་སྤོས་དུས་སྔར་ཡོད་ཀྱི་སྡོང་བོའི་གྲུབ་ཚུལ་ཀུན་རྩ་བ་ནས་འགྱེལ་འགྲོ་བ་ལྟ་བུ་ཡིན་ནོ།།
མིའི་རིགས་རིག་པ་པ་མཱ་ཀི་ལི་ཐ་མཱས་ཏི་མ་གཤེགས་པའི་སྔོན་དུ། ཁོང་མོས་འཇིག་རྟེན་ལ་ཆེས་སྐྱོ་བའི་སྐད་ཆ་སྟེ། འུ་ཚོའི་འཇིག་རྟེན་ནི་ངར་ཤུགས་ཀྱིས་གཅིག་འདྲར་གྲུབ་པའམ་མཛེས་མདངས་དབུལ་བའི་གནས་ཤིག་ཏུ་འགྱུར་བར་ངེས། མི་རྣམས་ཀྱི་བསམ་བློ་ཀུན་སྣ་གཅིག་པའི་ཤེས་སྟོབས་དང་། བསམ་པའི་གྲུབ་ཆ་བཙོན་དུ་ལྷུང་བའི་ཉེན་ཁར་ཡང་ཡོང་བར་སྲིད་དེ། ཆེས་འཇིགས་སུ་རུང་བའི་གནས་ནི་ལོ་རྒྱུས་ཀྱི་ཉམས་རྒུད་ཐོག་ཏུ་མེད་ལ། རིག་གནས་དང་དངོས་པོའི་ཤེས་བྱའི་གསེང་དུའང་ཡེ་ནས་མེད། དེ་ནི་ནམ་ཞིག་གི་ཞོགས་དུས་གཉིད་ལས་སངས་སྐབས། སྔར་གྱི་འཇིག་རྟེན་འདི་མཛེས་སྡུག་ཕུན་ཚོགས་ཀྱིས་སྤྲས་པ་ཞིག་བྱུང་མྱོང་བར་དྲན་པ་མ་བྱུང་བ་ནི་འཇིགས་པའི་གནས་རྔམ་པོ་ཆེ་སྟེ་སྐད་རིགས་འཆི་བ་འདི་ཉིད་དོ་ཞེས་གསུངས་པ་ལྟ་བུ་ཡིན་ནོ།།
དོ་སྣང་ཆེ་བའི་རྩོམ།
རྩོམ་གསར། 10


text:
སྤུར་རྒྱལ་བཙན་པོའི་བང་སོ་ཞེས་པ་འདི་ནི་བོད་ཀྱི་བཙན་པོའི་དུས་སྐབས་སུ་བཏབ་པའི་ཆོས་རྒྱལ་གྱི་བང་སོ་སྟེ་བོད་ལྗོངས་ལྷོ་ཁ་འཕྱོངས་རྒྱས་རྫོང་ཁོངས་མུ་ར་རིའི་འདབས་སུ་བཏབ་ཡོད། ཆོས་རྒྱལ་བང་སོར་བང་སོ་ཇི་ཙམ་ཡོད་མེད་སྐོར《ཆོས་འབྱུང་མཁས་པའི་དགའ་སྟོན》དང《རྒྱལ་རབས་གསལ་བའི་མེ་ལོང》གཉིས་ལྟར་ན་ས་དེར་བང་སོ་ཉི་ཤུ་རྩ་གཅིག་ཙམ་ཡོད་འདུག་ཀྱང༌། ད་ཆ་དེ་ལྟ་བུའི་མང་པོ་མཐོང་རྒྱུ་མེད་པ་ནི་ལ་ལ་དམག་འཁྲུག་དང་དུས་ཟིང་ནང་གཏོར་བརླག་སོང་བའམ། ཡང་ན་ལ་ལ་ཆར་ཆུས་འཇིག་པ་གང་རུང་བྱུང་བར་ངེས། ཡང་སྙིང་བང་སོ་ཁ་གྲངས་ཇི་ཙམ་ཡོད་མེད་ནི་མཁས་དབང་རྣམས་ཀྱིས་རྟོག་ཞིབ་གནང་གཞིར་གྱུར། ད་ཆ་ར་རིའི་འདབས་སུ་བང་སོ་བརྒྱད་དགུ་ཙམ་ཞིག་དངོས་སུ་མཐོང་རྒྱུ་ཡོད་ཀྱང་བང་སོ་དེ་དག་གི་ནང་དུ་བཙན་པོ་སུ་དང་སུ་བཞུགས་ཡོད་མེད་ཐད་ལ་ཡང་ཡོངས་སུ་གཏན་འཁེལ་བའི་ཚིག་ཐག་གཅོད་པར་དཀའ། འོན་ཀྱང་སྲོང་བཙན་སྒམ་པོ་དང༌། ཁྲི་སྲོང་ལྡེ་བཙན། ཁྲི་རལ་པ་ཅན་བཅས་ཀྱི་བང་སོ་ངོས་འཛིན་རྒྱུའི་ཐད་ཕལ་ཆེ་བ་གཅིག་མཐུན་ཡིན། ད་ཡོད་ཀྱི་བང་སོ་རྣམས་ནི་ས་རྡོས་བརྩིགས་པའི་ཐོག་ལེབ་མོ་ཤ་སྟག་རེད། བང་སོའི་ཞིག་ཁ་ནས་གྱང་ཤུལ་བང་རིམ་གསལ་པོ་མཐོང་རྒྱུ་འདུག་པས་གྱང་སྟར་རེའི་དབར་ལ་མཐོ་ཚད་ལིའི་རྨིས་བཅོ་ལྔ་ནས་ཉི་ཤུ་བར་ཟིན། དང་ཐོག་བང་སོ་དེ་དག་སྟེང་དབྱིབས་གྲུ་བཞི་ཡིན་སྲིད་ཀྱང་དུས་ཡུན་རིང་པོའི་ནང་ཆར་ཆུས་བཤལ་བའི་དབང་གིས་ད་ཆ་བང་སོའི་སྟེང་ཐོག་རྣམས་དབྱིབས་སྒོར་མོ་ཡིན། མུ་ར་རིའི་རི་སྐེད་མཚམས་སུ་བང་སོ་ཞིག་ཡོད་པ་དེ་ནི། ཁྲི་ལྡེ་བཙུག་བརྟན་མེས་ཨག་ཚོམ་གྱི་བང་སོ་ཡིན་པར་གྲགས། བང་སོ་དེའི་གཡས་གཤམ་གྱི་ཞིང་ཁའི་ནང་འགྲམ་དུ་རྡོ་རིང་བཙུགས་པའི་བང་སོ་ཆེ་བ་ཞིག་ཡོད་པ་དེ་ནི་མངའ་བདག་ཁྲི་རལ་པ་ཅན་གྱི་བང་སོ་ཡིན་སྐད་ཀྱང༌། ཡང་དག་མིན་ཐད་ཞིབ་དཔྱད་གནང་དགོས་པ་ཡོད། ཁྲི་སྲོང་ལྡེ་བཙན་གྱི་བང་སོ་ནི་མུ་རིའི་ཤར་ངོས་རི་ཟུར་དུ་བཏབ་ཡོད། ལོ་རྒྱུས་ཀྱི་དེབ་ཐེར་ནང་ཆོས་རྒྱལ་ཁྲི་སྲོང་ལྡེ་བཙན་དགུང་ལོ་ང་དྲུག་ཤིང་མོ་གླང་གི་ལོ་ལ་ཟུང་མཁར་དུ་གཤེགས། དེ་ཡི་བང་སོ་མུ་ར་རི་ལ་བརྩིགས། །གྲལ་ནི་ཡབ་ཀྱི་རྒྱབ་ངོས་གཡས་ན་ཡོད། །དེ་ནི་མ་གྲོངས་དུས་ནས་ཉིད་ཀྱིས་བརྩིགས། །མིང་ནི་འཕྲུལ་རི་གཙུག་སྣང་བྱ་བ་བཏགས། །དེ་ཡི་རྩ་ན་རྡོ་རིང་གཅིག་ཀྱང་ཡོད་ལ། བང་སོ་ཕྱི་རྒྱན་ཅན་དུ་གྲགས་པར་གྱུར་ཞེས་འཁོད་ཡོད། ཆོས་རྒྱལ་སྲོང་བཙན་སྒམ་པོའི་བང་སོ་ནི་བང་སོ་དང་པོའི་གཡོན་ངོས་རི་གཤམ་གྱི་ཆུ་བོའི་འགྲམ་དུ་ཡོད་ཅིང༌། དེ་ཡང་མཐའ་ལྕགས་རིས་བསྐོར་བའི་ནང་བང་སོའི་སྒོ་ནུབ་ཏུ་གཏད་པ་ལ་གྱང་རིམ་པ་གཉིས་ཀྱིས་བསྐོར་ཞིང༌། ནང་དུ་རྡོ་རྩིག་ཉིས་བསྐོར་ཅན་སྟེང་ཐོག་ཕུབ་པ་དེའི་སྟེང་ལྷ་ཁང་དམར་པོ་སྒོ་ཤར་དུགཏད་པ། ད་ཡོད་ལྷ་ཁང་མདོ་སྦུག་གཉིས་ལ་རྒྱ་ཁྱོན་ཀ་དྲུག་གི་ས། ནང་རྟེན་དུ་རྒྱལ་བ་བྱམས་པ་འཁོར་དུ་ཕྱག་གཡས་ནས་བརྩིས་འཕགས་པ་ལོ་ཀེ་ཤྭ་ར། མར་མེ་མཛད། རྒྱལ་བ་ཚེ་དཔག་མེད། ཕྱག་རྡོར་བཅས་དང༌། ཕྱག་གཡོན་དུ་སྤྱན་རས་གཟིགས་ཕྱག་སྟོང་སྤྱན་སྟོང༌། ཤཱཀྱཐུབ་པ། གུ་རུ་སྣང་སྲིད། རྟ་མགྲིན་དཔའ་འཇིགས་དང༌། མདོ་རུ་ཆོས་རྒྱལ་སྲོང་བཙན་སྒམ་པོ། གཡས་སུ་རྒྱ་བཟའ། བློན་པོ་མགར་བ་སྟོང་བཙན། གཡོན་དུ་བལ་བཟའ་དང༌། ཐོན་མི་སམ་བྷོ་ཊ་སོགས་རྟེན་མང་དུ་བཞུགས་ལ། ད་དུང་སྐྱ་ལྡེབས་སུ་མཁན་སློབ་ཆོས་གསུམ་དང༌། གུ་རུ་མཚན་བརྒྱད་ལ་སོགས་པའི་ལྡེབས་བྲིས་ཀྱང་མང་པོ་ཡོད། དེ་བཞིན་སྔར་སྲོང་བཙན་ལྷ་ཁང་ཀི་ནང་སྒོའི་ལྷོ་ངོས་སུ་སྲོང་བཙན་བང་སོའི་དཀར་ཆག་བཀོད་ཡོད་སྐད་དང༌། དཀར་ཆག་ནང༌། སྲོང་བཙན་བང་སོ་ཆུ་བོའི་མདའ་རུ་ཆགས། །ཆེ་ཆུང་ཚད་ནི་དཔའ་ཆེན་མདའ་རྒྱང་གང༌། །སྟེང་གི་ཞེང་ནི་ཉག་གི་རྡོ་རྒྱང་གང༌། །ནང་དུ་ལྷ་ཁང་ལྔ་ཡི་བཞུགས་སུ་གསོལ། །བང་སོ་ནང་རྒྱན་ཅན་དུ་གྲགས་པ་ཡིན། །གསང་བའི་མཚན་ནི་མུ་རི་སྨུག་པོ་ཞེས། །འཛམ་བུ་གླིང་གི་ནོར་ཕུད་ལན་གསུམ་བསྡུས། །ལྷ་ཀླུ་མི་ཡི་སྐྱེ་འགྲོའི་བདེ་སྐྱིད་བསྐྲུན། །ཞེས་འཁོད་ཡོད་པ་དང༌། ད་དུང་ལོ་རྒྱུས་ཀྱི་ཡིག་ཆ་འགའ་རེའི་ནང་བང་སོ་འདིར་རེའུ་མིག་དགུ་ཡོད་པའི་དབུས་སུ་བཙན་པོའི་སྐུ་ཕུང་གསེར་གྱིས་བཏུམས་པ་བཞུགས་ཤིང༌། ནང་གི་རེའུ་མིག་ཐམས་ཅད་ནོར་གྱིས་བཀང་བ། སྙིགས་མའི་དུས་སུ་ཆུ་བོས་འཇིག་སྟེ་གནས་སྒོ་བྱེ་རྒྱུ་ཡིན་པ་སོགས་བརྗོད་འདུག་མཁས་པ་ལ་ལས་ཆོས་རྒྱལ་སྲོང་བཙན་སྒམ་པོའི་བང་སོ་དེ་བང་སོ་ཨང་ལྔ་པར་རྩི་བ་དང༌། ཁྲི་སྲོང་ལྡེ་བཙན་གྱི་བང་སོ་དེ་བང་སོ་ཨང་བརྒྱད་པར་འཇོག་པ་གནང་ཡོད། དེ་ལྟར་པུར་རྒྱལབཙན་པོའི་བང་སོ་དེ་དག་གི་ནང་ནས་ལྷ་ཁང་རྣམས་རྩ་ཞིག་སོང་བ་ཕུད། ད་ལྟ་ལྷག་བསྡད་རྣམས་རྒྱལ་ཡོངས་ཀྱི་གཙོ་གནད་རིག་དངོས་སྡེ་ཚན་གྱི་ཁོངས་སུ་གཏོགས་པས་རྒྱལ་ཁབ་ནས་དོ་དམ་སྲུང་སྐྱོབ་མཛད་བཞིན་ཡོད།
版权所有:西藏民族大学图书馆 更新
地址:陕西省咸阳市文汇东路六号 邮编:712082 电话:029-33755418 邮箱:lib@xzmu.edu.cn
您是第 2715932 位访客


text:
གཅིག་བྱས་ན་མིད་པར་འབྲས་སྐྲན་ཕོག་པའི་ཉེན་ཁ་ཆུང་དུ་ལྡབ་གཉིས་ལྷག་ཙམ་གཏོང་ཐུབ་ཀྱི་རེད།
སྤྱིརསོ་ཡག་པོ་འཁྲུད་པ་དེ་ནི་སོ་ཁོ་ན་སྲུང་སྐྱོང་བྱས་པ་ཙམ་མ་ཡིན་པ། ཨ་རིའི་ཞིབ་འཇུག་མི་སྣས་ཤེས་རྟོགས་བྱུང་གསལ། ཁའི་འཕྲོད་བསྟེན་ཡག་པོ་བྱས་ན། གཅིག་བྱས་ན་མིད་པར་འབྲས་སྐྲན་ཕོག་པའི་ཉེན་ཁ་ཆུང་དུ་ལྡབ་གཉིས་ལྷག་ཙམ་གཏོང་ཐུབ་ཀྱི་རེད། ནེའུ་ཡོག་སློབ་ཆེན་གྱི་ཞིབ་འཇུག་མི་སྣས་《འབྲས་སྐྲན་ཞིབ་འཇུག་》ཅེས་པའི་ཟླ་རེའི་དུས་དེབ་ཐོག་ཏུ་སྙན་ཞུ་བཀོད་པར། ཁོང་ཚོས་མི་ཁྲི་12.2ཀྱི་ཁའི་མ་དཔེར་དབྱེ་ཞིབ་བྱས་ཤིང་། དེའི་ཁྲོད་ཀྱི་ཞིབ་འཇུག་བྱ་ཡུལ་མི་106ལ་དེའི་རྗེས་ཀྱི་ལོ་10ནང་མིད་པར་འབྲས་སྐྲན་ཕོག་པ་རེད། ཞིབ་འཇུག་མི་སྣས་ཁའི་ནང་དུ་རྙིལ་ཚད་དང་འབྲེལ་བའི་འབུ་ཕྲ་ཁ་ཤས་དེ་དག་གལ་ཏེ་འདུས་ཚད་ཅུང་ཆེ་ན། མིད་པར་འབྲས་སྐྲན་ཕོག་པའི་ཉེན་ཁ་མཐོ་རུ་21%འགྲོ་རྒྱུ་ཡིན་པ་ཤེས་རྟོགས་བྱུང་བ་རེད། ཞིབ་འཇུག་འདིར་གཙོ་ཁྲིད་བྱེད་མཁན་དགེ་རྒན་ཆེ་མོ་བ་ཞིག་གིས་མིད་པར་འབྲས་སྐྲན་ཐོག་མ་ཕོག་པའི་ན་ལུགས་ན་སྟངས་མངོན་གསལ་དོད་པོ་མིན་པས། མི་མང་པོའི་ནད་ངོ་ཟིན་དུས་མིད་པར་འབྲས་སྐྲན་ཕོག་ནས་ཡུན་ཅུང་རིང་པོ་དང་ཡུན་རིང་པོ་སོང་བ་ཡིན་པས། འཚོ་གནས་ཐུབ་ཚད་མཐོན་པོ་མེད་པ་རེད་ཅེས་བཤད་པ་རེད།


text:
༡༽ བོད་ས་ཕོ་ཁྱི་ལོའི་བོད་ཟླ་དང་པོའི་ཚེས་ལྔ་དང་། ཕྱི་ལོ་ ༢༠༡༨ ཟླ་ ༠༢ ཚེས་ ༢༠ ཉིན་ཏེ་རྒྱལ་བ་མཉམ་མེད་ཆེན་པོའི་འཁྲུངས་མཆོད་དུས་ཚེས་བཟང་པོར་ཞོགས་པ་ཕྱག་ཚོད་ ༧ པའི་ཐོག་༸ཞྭ་དཀར་བསྟན་པའི་གཙུག་རྒྱན་༧སྐྱབས་རྗེ་རྒྱལ་བ་སྨན་རིའི་ཁྲི་འཛིན་སོ་བཞི་པ་མཆོག་སྐལ་བཟང་གསེར་ཁྲིར་མངའ་གསོལ་གནང་རྒྱུ།
༢༽ སྔ་དྲོའི་ཕྱག་ཚོད་ ༧།༣༠ ཐོག་མཛད་སྒོའི་སྐུ་མགྲོན་གཙོ་བོ་རང་གཞུང་ཆོས་རིག་བཀའ་བློན་མི་རྗེ་སྐུ་ངོ་གཡུ་ཐོག་ཀརྨ་དགེ་ལེགས་མཆོག་ནས་མཛད་སྒོ་དང་འབྲེལ་བའི་བཀའ་སློབ་བསྩལ་གནང་རྒྱུ། རྩོམ་ཡིག་འདིའི་འཕྲོ་ཀློག » »
1,351 total views, 2 views today
༄༅། །བསྟན་པའི་མཆོག་གྱུར་འཁྲུལ་མེད་བོན་ལུགས་ཀྱི། །སྐྱབས་གནས་མཆོག་གྱུར་རྩ་གསུམ་མཆོག་གསུམ་དང་། །བསྟན་སྲུང་མཆོག་གྱུར་བོན་སྐྱོང་སྡེ་དྲུག་གི། །མཁྱེན་བརྩེའི་མཆོག་གྱུར་གཡེལ་མེད་འདིར་གཟིགས་ཤིག །མཁས་པའི་མཆོག་གྱུར་མཉམ་མེད་ཤེས་རྒྱལ་གྱི། །བསྟན་འཛིན་མཆོག་གྱུར་སྐྱེས་བུ་འདི་ཡིན་ཞེས། །ལུང་བསྟན་མཆོག་གྱུར་ངེས་གསལ་བསྟན་དུ་གསོལ། །ངེས་པའི་མཆོག་གྱུར་འཁྲུལ་མེད་བསྩལ་དུ་གསོལ། ། རྩོམ་ཡིག་འདིའི་འཕྲོ་ཀློག » »
18,114 total views, 1 views today
གཤེན་གྱི་འབྱུང་ལྡན་སུམ་བརྒྱ་དང་གཅིག་བོད་མེ་བྱ་ལོའི་ཟླ་བ་བཅུ་གཅིག་པའི་ཚེས་གཅིག་ཉིན་ཏེ། ཕྱི་ལོ་ ༢༠༡༧ ཟླ་ ༡༢ ཚེས་ ༡༩ ཉིན་ནས་བོན་གཞིས་ཐོབ་རྒྱལ་གསར་པའི་ལ་མགོ་རུ་རྟེན་གཞིར་བྱས་པ་༧གཡུང་དྲུང་བོན་གྱི་གདན་ས་ཆེན་མོ་དཔལ་གཤེན་བསྟན་སྨན་རིའི་གླིང་དུ་༧རྒྱལ་བ་སྨན་རིའི་ཁྲི་འཛིན་༣༤པ་རྟགས་སྒྲིལ་གྱི་ལས་རིམ་དབུ་འཛུགས་གནང་བ། རྩོམ་ཡིག་འདིའི་འཕྲོ་ཀློག » »
5,505 total views, 1 views today
འཆར་ཅན་ལྟར་ཕྱི་ལོ་ ༢༠༡༧ ཟླ་བ་ ༡༢ ཚེས་ ༡༨ ཉིན་ནས་བོན་གཞིས་ཐོབ་རྒྱལ་གསར་པར་བརྟེན་གཞིར་བྱས་པའི་གསོ་རིག་འབུམ་བཞིའི་མཐོ་སློབ་ཁང་གི་ལོ་མཇུག་ཡིག་ཚད་དབུ་འཛུགས་གནང་ཡོད་པ་དང་། རྩོམ་ཡིག་འདིའི་འཕྲོ་ཀློག » »
1,984 total views, 2 views today
སྟོན་པའི་རྒྱལ་པོ་འཁོར་བ་འདྲེན་པའི་དཔལ། །མུན་པའི་ཚོགས་རྣམས་འཇོམས་བྱེད་སྒྲོན་མེའི་འོད། །མ་རིག་ནད་གདུང་སེལ་བ་སྨན་པའི་གཙོ། །མི་ཡི་མཆོག་ཏུ་གྱུར་བ་དམུ་ཡི་རྒྱལ། །དུག་ལྔའི་འདམ་དང་མཚོ་སྐེམ་མེ་ཆེན་དཔུང་། །མཚན་དང་དཔེ་བྱད་ལྡན་པའི་གཟི་འཕགས་པོ། །དཀའ་བ་སྣ་ཚོགས་དང་དུ་བླངས་ནས་ནི། །མཛད་པ་སྣ་ཚོགས་མཐར་རུ་ཕྱིན་མཛད་ཅིང་། །གཟིགས་ཚད་བཞི་དང་དགོངས་ཚད་དྲུག་གཉིས་ཀྱིས། །བྱམས་པ་ཆེན་པོས་འཁོར་བ་སྒྲོལ་མཛད་པའི། །གཤེན་རབ་སྤྲུལ་བའི་སྐུ་ལ་ཕྱག་འཚལ་ལོ། ། རྩོམ་ཡིག་འདིའི་འཕྲོ་ཀློག » »
2,520 total views, 2 views today
བོན་གཞིས་ཐོབ་རྒྱལ་གསར་པའི་བཙུན་དགོན་རདྞ་སྨན་གླིང་དུ་༧སྐྱབས་རྗེ་ཞིང་གཤེགས་དམ་པ་༧རྒྱལ་བ་སྨན་རིའི་མཁན་ཆེན་ཁྲི་འཛིན་༣༣པ་ལུང་རྟོགས་བསྟན་པའི་ཉི་མ་དཔལ་བཟང་པོ་མཆོག་གི་སྐུ་གདུང་མཐོང་གྲོལ་རིན་པོ་ཆེ་གདན་ཞུས་དང་མངའ་དབུལ་རབ་གནས་ཀྱི་ཆོ་ག་སྤེལ་བ། རྩོམ་ཡིག་འདིའི་འཕྲོ་ཀློག » »
3,311 total views, 1 views today
ཕྱི་ལོ་ ༢༠༡༧ ཟླ་བ ༡༡ ཚེས་ ༦ ཉིན་གཡུང་དྲུང་བོན་གྱི་གདན་ས་ཆེན་མོ་༧དཔལ་གཤེན་བསྟན་སྨན་རིའི་གླིང་དུ་བཤད་སྒྲུབ་འདུས་སྡེའི་རྒྱུན་ལས་བརྗེ་སྤོར་གསར་བསྐོ་མཛད་གནང་བ། རྩོམ་ཡིག་འདིའི་འཕྲོ་ཀློག » »
2,273 total views, 1 views today
དེ་ཡང་། གཡུང་དྲུང་བསྟན་པ་རྒྱས་པའི་ས་གནས། །མདོ་སྔགས་ཉི་མ་ཤར་བའི་གླིང་ཆེན། །རིག་གནས་ཆུ་བོ་འདུས་པའི་རྫིང་བུ། །ལེགས་བཤད་ལུང་རིག་སྒྲོགས་པའི་སྐྱེད་ཚལ། །མང་ཐོས་མཁས་མང་འདུས་པའི་ལྟེ་གནས། །གྲུབ་པའི་སར་བཞུགས་རྣམས་ཀྱི་མཁའ་སྤྱོད། །རྣམ་དག་འདུལ་བ་འཛིན་པའི་དགོན་སྡེ། ༧གཡུང་དྲུང་བོན་གྱི་གདན་ས་ཆེན་པོ་༧དཔལ་གཤེན་བསྟན་སྨན་རིའི་གླིང་དུ་དཀྱིལ་འཁོར་རིགས་བརྒྱའི་ཁྱབ་བདག ༧དཔལ་ལྡན་བླ་མ་མི་ཡི་སེང་ཆེན་༧སྐྱབས་རྗེ་༧རྒྱལ་བ་སྨན་རིའི་མཁན་ཆེན་ཁྲི་འཛིན་སོ་གསུམ་པ་མཚན་བརྗོད་པར་དཀའ་ན་ཡང་དགོས་པ་དང་དོན་གྱི་སླད་དུ་ཞུས་ན། ལུང་རྟོགས་བསྟན་པའི་ཉི་མ་དཔལ་བཟང་པོ་རིན་པོ་ཆེ་མཆོག་གི་ཐུགས་ཀྱི་དགོངས་པ་འོག་མིན་དབྱིངས་ཀྱི་ཕོ་བྲང་མཁའ་སྤྱོད་དག་པའི་ཞིང་ཁམས་སུ་གཟིགས་ནས་དགོངས་རྫོགས་མཆོད་འབུལ་ཡོངས་སུ་གྲུབ་པའི་ཉིན་སྟེ། རྩོམ་ཡིག་འདིའི་འཕྲོ་ཀློག » »
2,297 total views, 1 views today
དེ་ཡང་ཇི་སྐད་དུ། “ཤེས་རབ་རྒྱལ་མཚན་སྲིད་པ་གསུམ་ལ་འཛུགས། །བསྟན་པའི་དར་ཆེན་སྟོང་གསུམ་མཁའ་ལ་ཕྱར། །སྙན་པའི་དུང་ཆེན་སྒྲ་ནི་ཕྱོགས་བཅུར་སྒྲོགས། །བསྟན་འཛིན་གཤེན་རབ་དེ་དང་ཕྱོགས་བཅུ་ཡི། །བསྐལ་སྟོང་སངས་རྒྱས་སེམས་དཔའ་རིག་འཛིན་དང་། །རིགས་ལྔ་མཁའ་འགྲོ་རྒྱུད་གསུམ་བླ་མར་བཅས། །སྟོང་གསུམ་བདེར་བཀོད་སངས་རྒྱས་སྨན་རི་བ། །བསྐལ་སྟོང་འགྲོ་དོན་མཛད་ལ་ཕྱག་འཚལ་ལོ། །ཞེས་དང་། རྩོམ་ཡིག་འདིའི་འཕྲོ་ཀློག » »
2,860 total views, no views today
༧སྐྱབས་རྗེ་དམ་པ་༧རྒྱལ་བ་སྨན་རི་བའི་ཁྲི་འཛིན་སོ་གསུམ་པ་མཚན་བརྗོད་པར་དཀའ་བ་དོན་གྱི་སླད་དུ་མཚན་ནས་སྨྲོས་ན་ལུང་རྟོགས་བསྟན་པའི་ཉི་མ་དཔལ་བཟང་པོ་མཆོག་གི་དགོངས་རྫོགས་དགུང་ཞག་ཞེ་དགུའི་ཉིན་མཐའ་མའི་མཛད་རིམ་གཤམ་གསལ། རྩོམ་ཡིག་འདིའི་འཕྲོ་ཀློག » »
3,009 total views, 2 views today


text:
བོད་ཡིག་དཔེ་མཛོད་ཀྱི་གཞི་གྲངས་ལྟེ་གནས་ཟླ8པའི་ཚེས21ཉིན་ཀྲུང་གོའི་བོད་རིག་པ་ཞིབ་འཇུག་ལྟེ་གནས་སུ་དངོས་སུ་བཙུགས། ཀྲུང་གོའི་ཤུལ་བཞག་ཚད་ལྡན་ཡིག་ཆའི་གྲས་སུ། བོད་ཡིག་གི་ཚད་ལྡན་ཡིག་ཆའི་ཐོན་ཁུངས་ཀྱི་རྣམ་གྲངས་མང་ཞིང་གྲངས་འབོར་ཧ་ཅང་ཆེ་ལ། ཆ་མི་ཚང་བའི་རྒྱུས་ལོན་བྱས་པ་ལྟར་ན། རྒྱལ་ཡོངས་སུ་བོད་ཡིག་གི་གནའ་དཔེའི་ཚད་ལྡན་ཡིག་ཆའི་བསྡུ་ཉར་བྱས་ཚད་ནི་པོད(དེབ)ཁྲི200ཡས་མས་ཤིག་ཡོད།
ཀྲུང་གོའི་བོད་རིག་པ་ཞིབ་འཇུག་ལྟེ་གནས་ཀྱིས2015ལོར་ཆེད་སྒྲུབ་མི་སྣ་རྩ་འཛུགས་དང་། ཕྱོགས་སོ་སོའི་ནུས་པ་མཐུན་སྦྱོར་བྱས་ཏེ། བོད་ཡིག་གི་གནའ་དཔེའི་ཚད་ལྡན་ཡིག་ཆ་འཚོལ་སྡུད་དང་ལེགས་སྒྲིག་བྱེད་མགོ་བརྩམས། དེར་པེ་ཅིན་དང་བོད་རང་སྐྱོང་ལྗོངས། མཚོ་སྔོན། ཀན་སུའུ། སི་ཁྲོན་སོགས་བོད་ཁུལ་གྱི་བོད་ཡིག་གནའ་དཔེའི་ཚད་ལྡན་ཡིག་ཆ་གཅིག་གྱུར་གྱིས་འཚོལ་སྡུད་བྱས་ཡོད། ལྷག་པར་དུ་ཐེངས་དང་པོར་ཕོ་བྲང་པོ་ཏ་ལ་དང་ནོར་བུ་གླིང་གའི་གནའ་དཔེའི་དཀར་ཆག་འགའ་ལེགས་སྒྲིག་བྱས། དེའི་ནང་ལ་ལ་ནི་སྔ་མོ་ནས་བྲིས་རྒྱུན་ཆད་པའི་བཀའ་གདམས་པ་དང་། བཀའ་བརྒྱུད་པ། ཞི་གཅོད་པ་བཅས་གནའ་སྔ་མོའི་དཔེ་རྒྱུན་དཀོན་པའི་རིགས་ཀྱི་ཚད་ལྡན་ཡིག་ཆ་རེད། དཀར་ཆག་གི་ཁྲོད་དུ་མདོ་སྔགས་གཉིས་ཀྱི་ནང་དོན་འདུས་པའི་ཆོས་ལུགས་ཀྱི་ཚད་ལྡན་ཡིག་ཆ་བཀོད་ཡོད་པར་མ་ཟད། ལོ་རྒྱུས་དང་རྣམ་ཐར། བརྡ་སྤྲོད་རིག་པ། རྩོམ་རིག གསོ་རིག་དང་སྐར་རྩིས་བཅས་ཀྱི་ནང་དོན་མང་པོའང་བཀོད་ཡོད་པས།《བཀའ་བསྟན་འགྱུར》རིགས་ཀྱི་ཚད་ལྡན་ཡིག་ཆའི་ནང་དུ་ཐོ་འགོད་བྱས་མེད་པའི་རྒྱུ་ཆ་རེད། ད་ལྟའི་བར་དུ་བོད་ཡིག་གི་གནའ་དཔེའི་ཚད་ལྡན་ཡིག་ཆ་པོད(དེབ)ཁྲི4ལྷག་འཚོལ་སྡུད་བྱས་པ་དང་། བོད་ཡིག་དཔེ་མཛོད་ཀྱི་གཞི་གྲངས་ལྟེ་གནས་འཛུགས་པར་རྨང་གཞི་བརྟན་པོ་བཏིང་བ་རེད།།
2017ལོའི་དུས་དེབ་དྲུག་པ།


text:
ཕྱི་ཚེས་༢༤ཉིན་རིས་མེད་ཀྱི་མདོ་སྔགས་སེམས་གསུམ་གྱི་ལྟ་གྲུབ་བགྲོ་གླེང་ཚོགས་ཆེན་ཐེངས་དང་པོའི་ཉིན་གཉིས་པའི་བགྲོ་གླེང་མུ་མཐུད་དུ་གདན་ས་སྨན་རིའི་གླིང་གི་གཡུང་དྲུང་བོན་གྱི་དཔེ་མཛོད་ཁང་གི་གྲོས་ཚོགས་ཚོམས་ཆེན་དུ་ཚོགས་ཡོད་པ་དང་།
སྔ་དྲོ་ཆུ་ཚོད་༨།༤༥སྟེང་དེ་རིང་གི་ཚོགས་འདུའི་མདོ་འཛིན་པ་མཁན་པོ་ཚུལ་ཁྲིམས་བཟང་པོ་མཆོག་གི་མདོ་འཛིན་འོག་ཉིན་གཉིས་པའི་བགྲོ་གླེང་དབུ་འཛུགས་གནང་ཡོད་པ་དང་། ཉིན་འདིའི་ཚོགས་ཐུན་དང་པོའི་ཚོགས་འདུའི་གཙོ་སྐྱོང་བ་དགེ་བཤེས་བློ་བཟང་དབང་གྲགས་ལགས་ནས་རྒྱལ་བ་ཇོ་ནང་པའི་མཁན་པོ་ཀུན་དགའ་འཚམས་ཆུང་གི་ལོ་རྒྱུས་མདོར་བསྡུས་ཤིག་ཞུས་རྗེས། རྩོམ་ཡིག་འདིའི་འཕྲོ་ཀློག » »
1,789 total views, 2 views today
ཕྱི་ལོ་༢༠༡༨ཕྱི་ཟླ་༤ཚེས་༢༣ཉིན་རྒྱ་གར་ས་གནས་རིས་མེད་མཐུན་ཚོགས་རྒྱུན་ལས་སྐབས་དང་པོ་དང་། གཡུང་དྲུང་བོན་གྱི་གདན་ས་ཆེན་མོ་དཔལ་གཤེན་བསྟན་སྨན་རིའི་གླིང་གཉིས་ཀྱིས་མཉམ་འབྲེལ་སྒོས་གོ་སྒྲིག་གནང་བའི་༼རིས་མེད་ཀྱི་མདོ་སྔགས་སེམས་གསུམ་གྱི་ལྟ་གྲུབ་བགྲོ་གླེང་ཚོགས་ཆེན་ཐེངས་དང་པོ༽སྨན་རིའི་གླིང་འདིར་འཚོགས་ཡོད་པ་རེད། དེ་ཡང་འཛམ་གླིང་འདི་ནི་ཆོས་ལུགས་སྣ་ཚོགས་ཀྱི་ལྟ་བའི་ཤན་ཤུགས་ཐེབས་པའི་མི་རིགས་འདྲ་མིན་གྱི་གཞིས་ཁྱིམ་ཆེན་མོ་ཞིག་དང་། ལྟ་གྲུབ་འདྲ་མིན་དེའི་སྟེང་ནས་སེམས་ཅན་ཞི་བདེར་སྙེགས་པའི་ལམ་ཁ་མ་ནོར་བ་ཞིག་ཡིན་ཕྱིན། དེ་དག་ཞི་བདེའི་ལམ་ཁར་སྙེགས་པའི་ཐབས་ལམ་ནི་ཆོས་ལུགས་རིས་མེད་ཀྱི་ལྟ་གྲུབ་ཁོ་ནར་འཁུམས་པའི་ཀུན་སློང་རྨང་གཞིར་བཏིང་ནས་རྒྱ་གར་ས་གནས་རིས་མེད་མཐུན་ཚོགས་རྒྱུན་ལས་སྐབས་དང་པོ་དང་། གཡུང་དྲུང་བོན་གྱི་གདན་ས་ཆེན་མོ་དཔལ་གཤེན་བསྟན་སྨན་རིའི་གླིང་གཉིས་ནས་མཉམ་འབྲེལ་སྒོས་ཚོགས་འདུ་སྐོང་འཚོགས་གནང་ཡོད་པ་དང་། དེ་ཡང་གོང་ཚེས་ཞོགས་པའི་ཕྱག་ཚོད་༧་དང་སྐར་མ་༣༠་སྟེང་ཐེངས་འདིའི་བགྲོ་གླེང་ཚོགས་མགོན་དུ་བཀའ་དྲིན་ཆིབས་བསྒྱུར་བསྐྱང་གནང་བའི་༧སྐྱབས་རྗེ་རྒྱལ་བ་སྨན་རིའི་ཁྲི་འཛིན་སོ་བཞི་པ་ལུང་རྟོགས་ཟླ་བ་དར་རྒྱས་རིན་པོ་ཆེ་གཡུང་དྲུང་བོན་གྱི་དཔེ་མཛོད་ཁང་གི་ཚོགས་རའི་ཚོམས་ཆེན་དུ་གདན་ཞུས་གྲུབ་རྗེས། རྩོམ་ཡིག་འདིའི་འཕྲོ་ཀློག » »
4,489 total views, no views today
བོད་ཟླ་གསུམ་པའི་ཚེས་ལྔ་སྟེ་ཕྱི་ལོ་༢༠༡༨ལོའི་ཟླ་༤པའི་ཚེས་༢༠ཉིན་གྱི་སྔ་དྲོའི་ཕྱག་ཚོད་བཅུ་པའི་སྟེང་། ༧དབུས་གཡུང་དྲུང་བོན་འཛིན་སྐྱོང་ལྷན་ཚོགས་ཀྱི་གྲོས་ཚོགས་ཚོམས་ཆེན་དུ་༧སྐྱབས་རྗེ་རྒྱལ་བ་སྨན་རིའི་མཁན་སློབ་རྣམ་པ་གཙོས་ཚོགས་སྡེ་ཁག་གི་ལས་ཀྱི་སྣེ་མོ་བ་སུམ་ཅུ་ལྷག་ཅིག་ཚང་འཛོམས་ཐོག་བཤད་སྡེའི་རྒན་ལགས་དང་དཔེ་མཛོད་ལས་བྱེད་སོགས་ལས་སྣེ་ཁག་ཅིག་གསར་དུ་བསྐོ་བཞག་བྱས་ཡོད་པ་དང་། དེ་ཡང་༧སྐྱབས་རྗེ་ཁྲི་འཛིན་རིན་པོ་ཆེས་གསུངས་དོན། གདན་ས་འདི་ནི་གཡུང་དྲུང་བོན་གྱི་གདན་སའི་བསྟི་གནས་ཡིན་པའི་ཆ་ནས་གདན་ས་འདིའི་བསླབ་པ་སློབ་གཉེར་གྱི་འཕེལ་རྒྱས་དང་ཉམས་རྒུད་ཀྱིས་གཡུང་དྲུང་བོན་གྱི་བསྟན་པ་སྤྱིའི་འཕེལ་འགྲིབ་མཚོན་གྱི་ཡོད་པའི་ཆ་ནས།
རྩོམ་ཡིག་འདིའི་འཕྲོ་ཀློག » »
722 total views, 1 views today
འཛམ་གླིང་བོན་གྱི་གཙུག་རྒྱན་ཞྭ་དཀར་བསྟན་པའི་མངའ་བདག་༧སྐྱབས་རྗེ་རྒྱལ་བ་སྨན་རི་བའི་ཁྲི་འཛིན་སོ་གསུམ་པ་ལུང་རྟོགས་བསྟན་པའི་ཉི་མ་དཔལ་བཟང་པ་རིན་པོ་ཆེ་མཆོག་རྒྱལ་བ་གཤེན་གྱི་འབྱུང་ལྡན་༣༠༠བོད་ས་མོ་སྦྲུལ་གྱི་ལོ་སྟེ་སྤྱི་ལོ་༡༩༢༩ཧོར་ཟླ་ལྔ་བའི་ཚེས་བཅོ་ལྔ་ཉིན་སྐུ་མཆོག་བལྟམས་པ་ནས་བཟུང་དགུང་གྲངས་༨༩ལ་ཕེབས་པའི་བར་དུ་བོན་གཞིས་བྱེས་གཉིས་དང་འཛམ་གླིང་ཤར་ནུབ་ཀྱི་ཡུལ་གྲུ་ཀུན་ཏུ་རྒྱ་ཆེའི་མཛད་འཕྲིན་བསྐྱངས་པ་དང་། བོད་ཀྱི་གཞོན་སྐྱེས་ཀུན་ལ་གནའ་དེང་རིག་པའི་ཤེས་ཡོན་བསྩལ་ཞིང་། དེ་བཞིན་རབ་འབྱམས་པའི་མཚན་རྟགས་བཞེས་པའི་དགེ་བཤེས་བརྒྱ་ཕྲག་ལྷག་བོད་གཞིས་བྱེས་གཉིས་ཀྱི་དགོན་པའི་མཁན་པོ་དང་དཔོན་སློབ་ཤར་ནུབ་ཀྱི་རྒྱལ་ཁབ་རྣམས་བོན་ཚོགས་ཀྱི་དབུ་ཁྲིད་དང་། གཙུག་ལག་སློབ་གཉེར་ཁང་གི་སློབ་དཔོན་བཅས་སུ་མངགས་གཏོང་མཛད་ཡོད་པ་དང་། དཔལ་གཤེན་བསྟན་སྨན་རིའི་གླིང་དུ་ཡང་བུ་སློབ་སྟོང་ཕྲག་མང་པོ་གསོ་སྐྱོང་མཛད་གནང་ཡོད་པ་སོགས་བཀའ་དྲིན་གཞལ་དུ་མེད། དེ་ལྟ་སྟོང་གསུམ་འདུལ་བའི་སྟོན་པ་ལྟ་བུའི་མཛད་འཕྲིན་བསྐྱངས་ནས་༢༠༡༧དགུང་གྲངས་གྱ་དགུ་བཞེས་ཐོག་བོད་རབ་བྱུང་བཅུ་བདུན་པའི་མེ་བྱ་ལོའི་ཧོར་ཟླ་བདུན་པའི་ཚེས་ཉེར་བཞི་ཉིན་ཏེ། སྤྱི་ལོ་༢༠༡༧་༩་༡༤ཉིན་གྱི་ཕྱི་དྲོ་ཆུ་ཚོད་༦དང་སྐར་མ་༢༥ཐོག་གདན་ས་གཤེན་བསྟན་སྨན་རིའི་གླིང་གི་བླ་བྲང་དུ་ཐུགས་དམ་གཡོ་བ་མེད་པའི་ངང་ནས་དགོངས་པ་བོན་དབྱིངས་སུ་གཤེགས་གནང་མཛད་ཡོད། རྩོམ་ཡིག་འདིའི་འཕྲོ་ཀློག » »
1,686 total views, no views today
༧ཞྭ་དཀར་གཡུང་དྲུང་བོན་གྱི་ལྷ་མི་སྡེ་ཡོངས་ཀྱི་དྲུང་དུ།
སྙན་སྒྲོན་རིན་པོ་ཆེ་ཞུ་གསོལ་འདེབས་སྙིང་ནི།
ད་ལམ་༧ཞྭ་དཀར་བསྟན་པའི་གཙུག་རྒྱན་༧སྐྱབས་རྗེ་རྒྱལ་བ་སྨན་རི་བ་མཆོག་སྐུ་ཁམས་ཅུང་བདེ་མིན་ལ་བརྟེན་འཕྲལ་དུ་སྨན་ཁང་ལ་ཕེབས་ནས་བརྟག་དཔྱད་བྱས་པས། སྐུ་གཟུགས་ཅུང་ཉམས་ཞན་གྱུར་བ་ལས་གཞན་ནད་གཞི་གཏིང་ཟབ་སོགས་མེད་ནའང་། སྐུ་ངལ་གསོ་རྒྱུ་གལ་ཆེན་ཡིན་པ་ལམ་སྟོན་བྱུང་བ་སོང་། ད་ཆར་ཉིན་རེ་བཞིན་སྐུ་ཁམས་གསལ་དྭངས་བྱུང་དང་འབྱུང་བཞིན་ཡོད་པ་དང་། འོན་ཀྱང་སྐུའི་ཕྱྭ་ཞབས་རིམ་བསྒྲུབ་རྒྱུ་ནི་སློབ་འབངས་ཡོངས་ཀྱི་ལས་འགན་ཡིན་པ་ལ་སོང་། རྩོམ་ཡིག་འདིའི་འཕྲོ་ཀློག » »
2,856 total views, 1 views today
ཁ་སང་ཨ་རིའི་མཁའ་སྐྱོད་བཟོ་སྐྲུན་རིག་རྩལ་དང་མཁའ་དབྱིངས་རྟོག་ཞིབ་ཚན་པས་སའི་གོ་ལ་དང་ཤིན་ཏུ་མཚུངས་པའི་གོ་ལ་གཞན་ཞིག་རྙེད་སོན་བྱུང་ཡོད་པ་བསྒྲགས་འདུག ཟླ་འདིའི་ཚེས་ ༢༣ ཉིན་ཨ་རིའི་མཁའ་སྐྱོད་བཟོ་སྐྲུན་རིག་རྩལ་དང་མཁའ་དབྱིངས་རྟོག་ཞིབ་ཚན་པ་ (NASA) ཞེས་པས། ཕྱི་ལོ་ ༢༠༠༩ ལོ་ནས་བཟུང་མཁའ་དབྱིངས་སུ་གོ་ལའི་ཚད་ལེན་རྒྱང་ཤེལ་མཁའ་འཕྲུལ་ (Kepler space telescope) ཞེས་པ་ཞིག་བཏང་སྟེ། མཁའ་དབྱིངས་ཀྱི་རྒྱུ་སྐར་ལ་རྟོག་ཞིབ་བྱས་པ་བརྒྱུད། ཉི་མའི་ཁྱིམ་རྒྱུད་ཀྱི་ཕྱི་རོལ་དུ་སའི་གོ་ལ་དང་ཤིན་ཏུ་མཚུངས་པའི་གོ་ལ་གཞན་ཞིག་རྙེད་ཡོད་པ་མ་ཟད། རྩོམ་ཡིག་འདིའི་འཕྲོ་ཀློག » »
3,501 total views, 2 views today


text:
ཟླ 7 པའི་ཚེས1 ཉིན། ཀྲུང་གོ་གུང་ཁྲན་ཏང་དབུ་བརྙེས་ནས་ལོ་ངོ95འཁོར་བའི་རྟེན་འབྲེལ་ཚོགས་ཆེན་ཐོག་ཏུ་སྤྱི་ཁྱབ་ཧྲུའུ་ཅི་ཞིས་ཅིན་ཕིང་གིས་གལ་ཆེའི་གསུང་བཤད་གནང་སྟེ། ཕྱོགས་ཡོངས་ནས་ཀྲུང་གོ་གུང་ཁྲན་ཏང་གིས་ཀྲུང་གོའི་མི་དམངས་རྣམས་མཐུན་སྒྲིལ་མཉམ་སྡེབ་ངང་སྣེ་ཁྲིད་དེ་དཀའ་སྤྱད་འབད་འཐབ་བྱས་པའི་འོད་སྟོང་འཕྲོ་བའི་ལོ་རྒྱུས་དང་། རླབས་ཆེན་གྱི་ལེགས་སྐྱེས། ལོ་རྒྱུས་ཀྱི་བློ་སྐྱེད་བཅས་ལ་ཕྱོགས་བསྡོམས་གནང་ཞིང་། ཐོག་མའི་ཀུན་སློང་མི་བརླག་པ། མུ་མཐུད་དུ་མདུན་སྐྱོད་བྱེད་པར་ངེས་པར་དུ“ཕྱོགས་བརྒྱད་ཀྱི་རེ་འདུན”སེམས་ལ་དམ་པོར་བཟུང་དགོས་པའི་སྐོར་ལ་འགྲེལ་བརྗོད་གནད་སྨིན་གནང་། མཐོ་རིམ་ནང་བསྟན་སློབ་གླིང་གིས་སློབ་གླིང་ཡོངས་ཀྱི་ལས་ཐོག་ཏང་ཡོན་དང་། མང་ཚོགས། ཆོས་ལུགས་ཁྱབ་ཁོངས་ཀྱི་མི་སྣ་བཅས་ལྷན་དུ་གསུང་བཤད་ལ་ཐུགས་མཉན་མཛད་དེ་ཐུགས་མཐུན་མོས་གུས་ཀྱི་རྣམ་པ་དོད་པོ་བྱུང་འདུག
ཉིན་ཤས་བསྟུད་མར། ཚང་མས་ནན་ཏན་ངང་སྤྱི་ཁྱབ་ཧྲུའུ་ཅི་ཞིས་ཅིན་ཕིང་གི“བདུན་གཅིག”གི་གལ་ཆེའི་གསུང་བཤད་ཁག་ལ་ཐུགས་མཉན་མཛད་པ་རེད། ཟླ7 ཚེས1 ཉིན་སློབ་གླིང་ཡོངས་ཀྱི་དགེ་སློབ་དང་ལས་བཟོ་སྒྲིག་འཛུགས་བྱས་ཏེ་བརྙན་འཕྲིན་གྱི་ཐད་གཏོང་ལ་གཟིགས་མཉན་མཛད་ཅིང་། ཕྱི་དྲོར་བཞུགས་མོལ་ཚོགས་འདུ་ཚོགས་པ་རེད། ཟླ7 ཚེས4 ཉིན་གྱི་སྔ་དྲོར་སློབ་གླིང་གི་ཆེད་དུ་ཁྲུའུ་རིམ་པ་ཡན་གྱི་ལས་བྱེད་ལས་བཟོ་དང་ཀྲེ་པུའུ་ཨུ་ཡོན་ལྷན་དུ་སློབ་སྦྱོང་བགྲོ་གླེང་ཚོགས་འདུ་ཚོགས་པ་རེད། ཚང་མས་མགྲིན་གཅིག་དབྱངས་གཅིག་གིས། ཏང་གིས་རྒྱལ་ཡོངས་ཀྱི་མི་དམངས་རྣམས་ཀྱི་སྣེ་ཁྲིད་དེ་འོད་སྟོང་འབར་བའི་གྲུབ་འབྲས་ཐོབ་པར་སྤོབས་སེམས་རབ་ཏུ་སྐྱེས་པ་དང་། ཏང་གིས་རྒྱལ་ཡོངས་ཀྱི་མི་དམངས་རྣམས་ཀྱི་སྣེ་ཁྲིད་དེ“ཕྱོགས་ཡོངས་བཞིའི”འཐབ་ཇུས་སྒྲིག་བཀོད་དང་། “ལོ་བརྒྱ་ཕྲག་གཉིས”ཀྱི་འབད་རྩོལ་དམིགས་ཡུལ་ལ་དེ་བས་རེ་བས་བརྟས་ཡོད་ཅེས་གསུངས། ཕྱོགས་ཡོངས་ནས་འབྱོར་འབྲིང་སྤྱི་ཚོགས་ལ་རྒྱལ་ཁ་ཕུ་ཐག་ཆོད་པ་ཐོབ་རྒྱུའི་དུས་རིམ་ཁྲོད། དཀའ་གནད་ལ་ཐུག་དུས། དུས་དང་རྣམ་པ་ཀུན་དུ་ཇི་ལྟར་ཡོང་བའི་ལམ་ཁར་ཕྱིར་འདང་བརྒྱབ་སྟེ་མུ་མཐུད་དུ་བློ་རྩ་བརྟན་པོས་ཡར་བརྩོན་གྱི་སྙིང་སྟོབས་རྒྱུན་འཁྱོངས་བྱེད་པ་དང་། ཀུན་ལས་མདུན་དུ་བསྐྱོད་ནུས་པའི་སྙིང་སྟོབས། ནམ་ཡང་གྱེན་དུ་ཕྱོགས་པའི་གསོན་ཤུགས། བཅོས་སྒྱུར་གསར་སྤེལ་ཉིད་སྒུལ་ཤུགས་སུ་བཟུང་ནས། དཀའ་སྤྱད་འབད་བརྩོན་གྱི་སྙིང་སྟོབས་ལ་ལྷོད་པ་མེད་པར། ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་འཛུགས་སྐྲུན་བྱ་གཞག་དང་། བོད་བརྒྱུད་ནང་བསྟན་གྱི་འཐུས་ཚབ་མི་སྣ་གསོ་སྐྱོང་བྱེད་པའི་ལས་དོན་ལ་རང་ཉིད་ཀྱི་ནུས་ཤུགས་གང་ཡོད་ལེགས་སྐྱེལ་འབུལ་རྒྱུའི་ཆོད་སེམས་གསལ་པོར་བརྗོད།
ཚོགས་ཞུགས་མི་སྣ་ཡོངས་ཀྱིས་མ་གྲོས་གཅིག་མཐུན་ངང་། སྤྱི་ཁྱབ་ཧྲུའུ་ཅི་ཞིས་ཅིན་ཕིང་གི་གསུང་བཤད་ནི། ཏང་གི་ལོ་རྒྱུས་ཐོག་གི་དཀའ་སྡུག་གི་ལོ་ཟླ་དང་མིག་སྔའི་ཕྱོགས་ཡོངས་ནས་བསྒྱུར་བཅོས་གཏིང་ཟབ་བྱེད་པའི་དཀའ་ཁག་གཉིས་གཅིག་རམ་གཅིག་གིས་བཏེགས་ཏེ། མིག་རྒྱང་རིང་བའི་ཕུགས་འདུན་དང་རེ་སྙེག་གིས་ངེད་ཚོས་ཏང་དང་རྒྱལ་ཁབ་ཀྱི་བྱ་གཞག་འཕེལ་རྒྱས་ལ་བཅངས་པའི་ཆོད་སེམས་མངོན་ཚོན་ནུས་ཞེས་གསུངས། “བདུན་གཅིག”གི་གལ་ཆེའི་གསུང་བཤད་ཀྱིས་སེམས་འགུལ་ཐེབས་སུ་བཅུག་པ་དང་། བློ་སྤོབས་རྒྱས་སུ་བཅུག་པས་མི་ཚད་ལྷག་པར་དུ་སྤྱི་ཁྱབ་ཧྲུའུ་ཅི་མཆོག་གིས་ཏང་ཡོངས་ཀྱི་བློ་མཐུན་ཚོས་དང་ཐོག་མའི་ཀུན་སློང་མ་བརྗེད་པར་མདུན་སྐྱོད་བྱེད་དགོས་གསུངས་ཤིང་། ང་ཚོར“ལོ་རྒྱུས་ཀྱིས་མི་བློ་རྩེ་གཉིས་ཅན་དང་། བབ་ལྟ་ཅན། སྒྱིད་ལུག་ཅན། ནུས་མེད་སྙོམས་ཆུང་ཅན་རྣམས་ནམ་ཡང་སྒུག་མི་སྲིད”ཅེས་ཏང་ཡོན་ཡོངས་ལ་རེ་བ་གསར་པ་བཏོན་གནང་ཞིང་། སྒུལ་ཤུགས་ཡང་གསར་པ་སྦྱིན་པ་རེད། ཚོགས་ཞུགས་འཐུས་མི་ཚོས་མགྲིན་གཅིག་ཏུ་བརྗོད་པར། མཐོ་རིམ་ནང་བསྟན་སློབ་གླིང་གིས་བོད་བརྒྱུད་ནང་བསྟན་གྱི་འཐུས་ཚབ་མི་སྣ་གསོ་སྐྱོང་གི་བྱ་གཞག་གཉེར་བཞིན་ཡོད་པས། “རིམ་པ་གསུམ་པའི་ཡོན་གནས”འཛུགས་སྐྲུན་ཁྲོད“ལམ་པ”ལྟ་བུའི་ནུས་པ་ཐོན་ཡོད། སྔོན་ཐོན་གྱི་མིག་དཔེ་བཟང་པོ་དམིགས་ཡུལ་དང་སྐུལ་མར་བཟུང་སྟེ། སྔ་ཕྱི་བར་གསུམ་དུ་ཆབ་སྲིད་ཀྱི་ལམ་ཕྱོགས་བཟང་པོ་རྒྱུན་སྐྱོང་བྱེད་པ་དང་། མུ་མཐུད་དུ་འགན་འཁྲིའི་འདུ་ཤེས་དང་བྲེལ་འཚབ་ཀྱི་འདུ་ཤེས་གོང་མཐོར་གཏོང་དགོས་ཤིང་། རང་རང་གི་ལས་གནས་ཐོག་ཏུ་ཁེངས་རློམ་མེད་པར་བློ་ཐག་ཆོད་པོས་དུས་ཚོད་ཀྱིས་རང་ཉིད་སྒུག་མི་སྲིད་པའི་འདུ་ཤེས་ཐོག་ནས་ལས་དོན་ཁག་ལེགས་གྲུབ་བྱས་ཏེ། རྒྱལ་གཅེས་ཆོས་གཅེས་ཀྱི་གྲྭ་བཙུན་ཤེས་ལྡན་པ་དེ་བས་མང་བ་གསོ་སྐྱོང་བྱས་ཏེ་བོད་ལྗོངས་དང་ཞིང་ཆེན་བཞིའི་རྒྱུན་རིང་བརྟན་ལྷིང་འཕེལ་རྒྱས་ལ་རྨང་གཞི་བཟང་པོ་འཛུགས་སྐྱོང་བྱེད་དགོས་ཞེས་བརྗོད།
ཀྲེ་པུའུ་ཡི་ཧྲུའུ་ཅི་ཟུར་པ་བློ་མཐུན་རྣམ་ལྷ་བཀྲ་ཤིས་ནས་བརྗོད་པར། ང་ཚོས་ངེས་པར་དུ“བདུན་གཅིག”གསུང་བཤད་ཀྱི་དོན་དངོས་ཀྱི་དོན་སྙིང་དང་ལོ་རྒྱུས་ཀྱི་དོན་སྙིང་ལ་ངེས་ཤེས་འདྲོང་པར་བྱེད་དགོས། གཅིགཆོད་སེམས་གཅིག་ཡིད་ལ་བརྟན་པོར་ངེས་དགོས་པ་སྟེ། དང་ཐོག་མའི་ཀུན་སློང་མི་བརྗེད་པ། མངག་བཅོལ་གཅིག་ཡིད་ལ་བཟུང་དགོས་པ་སྟེ། དེའང་ཏང་གི་མངག་བཅོལ་ཡིད་ལ་བཟུང་དགོས་ཤིང་། བློ་གཅིག་སེམས་གཅིག་གིས་མི་དམངས་ལ་ཞབས་འདེགས་ཞུ་དགོས་པ་དེའོ། །ལས་དོན་གཅིག་ལེགས་པོར་སྒྲུབ་དགོས་པ་སྟེ། མུ་མཐུད་མདུན་སྐྱོད་ཀྱི་ལམ་བུའི་ཐོག་ཏུ་རང་རང་གི་ལས་གནས་ཐོག་ཏུ་ཏན་ཏིག་ངང་ལས་དོན་སྒྲུབ་པའོ། །གཉིས་ནས་ནང་བསྟན་སློབ་གླིང་གི་མིག་སྔའི་གནས་བབས་བཟང་པོར་ངེས་ཤེས་འདྲོང་པར་བྱས་ཏེ། ཏང་ཡོན་མི་རེ་ངོ་རེས་རང་ཉིད་ཀྱི་གདོང་ལེན་སྣེ་ཁྲིད་ཀྱི་ནུས་པ་ཐོན་པ་བྱས་ཏེ། ཏང་གི་སྐྱིད་སྡུག་ལ་ཕུལ་བྱུང་གི་རྒྱུགས་ཤོག་ཡར་འབུལ་ཐུབ་པ་དང་། ལས་དོན་ཁག་ལ་མང་ཚོགས་བློ་ཡིད་ཚིམ་པ་དང་། དབུ་ཁྲིད་ཐུགས་བློ་བདེ་བའི་བྱེད་ཕྱོགས་སྐྱོང་དགོས།
ཀྲེ་པུའུ་ཡི་ཧྲུའུ་ཅི་ཟུར་པ་བློ་མཐུན་ལིའུ་ཕིང་གིས་རང་ཉིད་ཀྱི་མྱོང་ཚོར་བརྗོད་པར། སྤྱི་ཁྱབ་ཧྲུའུ་ཅི་ཞིས་ཅིན་ཕིང་གི“བདུན་གཅིག”གསུང་བཤད་ནི་རྩ་འཛིན་རང་བཞིན་གྱི་ཡིག་ཆ་ཞིག་ཡིན་ཞིང་། ང་ཚོའི་བསམ་བློའི་རྒྱགས་ཕྱེའང་ཡིན་པ་རེད། ཏང་ཡོན་མི་རེ་ངོ་རེས་རང་ཉིད་ཀྱི་རང་སྦྱོང་ལའང་དམ་འཛིན་བྱས་ཏེ། དངོས་གནས་སྦྱོང་བ་དང་། དངོས་གནས་ཡིད་ཆེས་ཡོད་པ་། དངོས་གནས་བེད་སྤྱོད་གཏོང་བ་བཅས་བྱེད་དགོས་ཞེས་གསུངས། ངེས་པར་དུ“ཐོག་མའི་ཀུན་སློང་མི་བརྗེད་པར། མུ་མཐུད་མདུན་སྐྱོད་བྱེད་དགོས།”ཞེས་པའི་སྙིང་དོན་ཡིད་ལ་བཟུང་སྟེ། རྒྱལ་ཁབ་མདུན་སྐྱོད་བྱེད་དགོས་ལ། མི་རིགས་ཀྱང་མདུན་སྐྱོད་བྱེད་དགོས། གཞན་ཡང་ང་ཚོ་ཏང་ཡོན་རང་ཉིད་ཀྱིས་ཀྱང་མདུན་སྐྱོད་བྱེད་དགོས་ཞེས་གསུངས། རྒྱུགས་གཞིར་དྲི་བ་ཁ་གསལ་ཞིག་ཇི་ལྟར་གདབ་ཅེ་ན། ཏང་ཀྲུང་དབྱང་གི་ངོས་ནས་བརྗོད་ན་སྲིད་ཇི་ལྟར་སྐྱོང་བ་དང་། རྒྱལ་ཡོངས་ཀྱི་སྣེ་ཇི་ལྟར་ཁྲིད་པ། མར་ཁེ་སེའི་རིང་ལུགས་ལག་ལེན་དུ་ཇི་ལྟར་འཁྱོལ་བ་དེ་ཡིན་ལ། མི་སྒེར་གྱི་ངོས་ནས་བརྗོད་ན་རང་ཉིད་ཀྱི་ལས་དོན་ཇི་ལྟར་ལེགས་གྲུབ་ཡོང་བ་བྱ་རྒྱུ་དེ་རེད།
ཀྲེ་པུའུ་ཧྲུའུ་ཅི་བློ་མཐུན་ཝང་ཁྲང་ཡུས་ཀྱིས་རང་ཉིད་ཀྱི་མྱོང་ཚོར4 གསུངས་པ་སྟེ། གཅིག་ནི་སྤྱི་ཁྱབ་ཧྲུའུ་ཅི་ཞིས་ཅིན་ཕིང་གི“བདུན་གཅིག”གསུང་བཤད་ཀྱི་དོན་སྙིང་བླ་ལྷག་ཏུ་ཆེ་ལ་གོ་དོན་གཏིང་ཤིན་ཏུ་ཟབ། དེ་ནི་ཏང་ཡོན་མི་རེ་ངོ་རེའི་ངོས་ནས་བརྗོད་ན་ཀུན་སློང་རྣམ་དག་དང་རེ་འདུན་གཙང་མའི་སློབ་གསོ་ཞིག་ཡིན་པ་རེད། “བདུན་གཅིག”གི་གལ་ཆེའི་གསུང་བཤད་ཀྱིས་མི་ཚང་མར་ཏང་འཛུགས་ཀྱི་ཀུན་སློང་དང་། ཏང་ཡོན་གྱི་ཀུན་སློང་། ཏང་ཞུགས་ཀྱི་ཀུན་སློང་ལ་རྒྱུས་ལོན་གསལ་པོ་ཞིག་བྱེད་བཅུག་པ་དང་། གཞི་རྩའི་ཐོག་ནས་བསམ་བློའི་གཏོང་ཕྱོགས་དང་། མར་ཁེ་སིའི་རིང་ལུགས་ཀྱི་བསམ་བློ་དང་འདུ་ཤེས། ཐབས་ལམ་སོགས་བརྟན་འཛུགས་བྱས་པ་རེད། གཉིས་ནི“བདུན་གཅིག”གསུང་བཤད་ཀྱིས་ཕྱོགས་བརྒྱད་ཀྱི་ཐོག་ནས་དོན་དངོས་ཐོག་ཏུ་གདོང་གཏུག་དགོས་པའི་གནད་དོན་ལ་ལན་བསྐྱོན་ཞིང་། ང་ཚོར་ལོ་རྒྱུས་རང་བཞིན་གྱི་གདམ་གར་ཁ་ཕྱོགས་གསལ་སྟོན་བྱས་ཡོད། ཏང་གི་ཚོགས་ཆེན་བཅོ་བརྒྱད་པ་ཚོགས་ཚུན་དུ་ང་ཚོས་ཕྱོགས་གང་སྤྱིའི་ཐད་དུ་རྩ་བའི་རང་བཞིན་གྱི་འགྱུར་བ་བྱུང་བར་མྱོང་ཚོར་གཏིང་ཟབ་བྱུང་རུང་། མི་འགྱུར་བ་ནི་ཏང་གི་སྙིང་དོན་དང་། ཏང་གི་གཞི་རྩའི་ལམ་ཕྱོགས། བྱེད་ཕྱོགས་སྲིད་ཇུས། ཏང་གི་མཛུབ་སྟོན་གྱི་བསམ་བློ་དང་རྨང་གཞིའི་ཉམས་མྱོང་བཅས་ཡིན། སྤྱི་ཁྱབ་ཧྲུའུ་ཅི་ཞིས་ཅིན་ཕིང་གི་གཏམ་བཤད་ཁྲོད་དུ་ལྟེ་བ་གཅིག་དང་རྩ་གནད་གཉིས་རྒྱུན་འཁྱོང་བྱེད་རྒྱུར་ཆེད་དུ་ནན་བཤད་གནང་བ་དང་། བསྒྱུར་བཅོས་སྒོ་དབྱེའི་ལོ་ངོ30 ལྷག་གི་ནང་དུ་ལོ་རྒྱུས་ཀྱི་དགག་གནད་དུ་ལོ་རྒྱུས་ཀྱི་དྲི་བར་ལན་གལ་ཆེན་ཞིག་བཏབ་པ་རེད། གསུམ་ནི། “བདུན་གཅིག”གལ་ཆེའི་གསུང་བཤད་ཀྱིས་ཏང་ཡོངས་ཀྱི་ཡིད་ཆེས་བརྟན་དུ་བཏང་བ་དེ་རེད། སྤྱི་ཁྱབ་ཧྲུའུ་ཅི་ཞིས་ཅིན་ཕིང་གི “བདུན་གཅིག”གསུང་བཤད་ལ་ཉན་རྗེས“དེང་གི་གོམ་ཁས་སྔོན་གྱི་ལོ་ཟླར་བརྒལ”བའི་ཚོར་སྣང་སྟེར་ཞིང་། ང་ཚོར་སྔོན་ཆད་ལ་རྒྱུས་ལོན་དང་། འབྱུང་འགྱུར་ལ་མཛུབ་སྟོན་ཡོད་པར་གྱུར་ཞིང་། རང་རེའི་ཏང་གི་རླབས་ཆེན་རང་བཞིན་ལ་ངེས་ཤེས་རྙེད་པར་གྱུར། བཞི་ནི“བདུན་གཅིག”གི་གལ་ཆེའི་གསུང་བཤད་ནི་གཏིང་ཟབ་ལ་རྒྱ་ཆེ་བས་ང་ཚོས་ཡང་སྐོར་བསྐྱར་སྐོར་དུ་སློབ་སྦྱོང་བྱེད་པ་དང་། གོ་བ་ལེན་པ། ཡིད་ལ་ངེས་དགོས་ཤིང་། གསུང་བཤད་ཀྱི་རེ་བ་ལྟར་གཤིབ་བསྡུར་ཞིབ་བཤེར་དང་། སློབ་སྦྱོང་དང་ལག་ལེན་ཟུང་འབྲེལ་བྱེད་པ། རང་ཉིད་ཀྱི་ནུས་པ་མཐོར་འདེགས་བྱེད་པ། གནས་སྐབས་ཀྱི་སློབ་སྦྱོང་ཙམ་མིན་པར་དུས་ཡུན་རིང་པོར་སློབ་སྦྱོང་དང་། རང་ཉིད་ནས་འགོ་བཙུགས་ཏེ་ལག་ལེན་དུ་འདེབས་པ་དགོས། སྤྱི་ཁྱབ་ཧྲུའུ་ཅི་ཞིས་ཅིན་ཕིང་གི“བདུན་གཅིག”གི་གལ་ཆེའི་གསུང་བཤད་ཀྱི་དགོངས་པར་སློབ་སྦྱོང་དང་དོན་འཁྱོལ་བྱེད་པ་སྒུལ་ཤུགས་སུ་བཟུང་སྟེ། མུ་མཐུད་དུ་ལས་དོན་སྤེལ་བ་དང་བྱ་གཞག་གསར་གཏོད་ཀྱི་ངར་ཤུགས་སློང་དགོས། ཏང་ལ་ལྷག་བསམ་ཟོལ་མེད་བྱེད་པའི་སྙིང་སྟོབས་ཉིད་ནང་བསྟན་སློབ་གླིང་གི་ཞིབ་ཕྲའི་ལས་དོན་དང་། བློ་གཅིག་སེམས་གཅིག་གིས་མི་དམངས་ལ་ཞབས་འདེགས་ཞུ་བའི་ལས་དོན་ཁྲོད་དུ་མཐུད་སྦྱོར་བྱས་ཏེ། བོད་བརྒྱུད་ནང་བསྟན་གྱི་འཐུས་ཚབ་མི་སྣ་གསོ་སྐྱོང་བྱེད་པའི་བྱ་གཞག་དང“རིམ་པ་གསུམ་གྱི་ཡོན་གནས”འཛུགས་སྐྲུན་བྱེད་པའི་ལས་དོན་མདུན་ཕྱོགས་སུ་སྐུལ་འདེད་གཏོང་དགོས་ཞེས་གསུངས། །


text:
རྒན་ཆོས་འཕེལ་ལགས་ཀྱི་《གངས་ཅན་བོད་ཀྱི་གནས་བཤད་ལམ་ཡིག་གསར་མ》ཞེས་བྱ་བ་ནི་དབུས་གཙང་འགྲིམ་མཁན་ཚོར་ངེས་པར་མཁོ་བའི་ལམ་སྟོན་སྒྲོན་མེ་ལྟ་བུ་ཞིག་རེད། … ཞིབ་ཏུ་ཀློག →
དགོན་པའི་སྒོ་ཆེན་དང་རྒྱབ་རི་གླང་ཆེན། སྤྱི་ཟླ་6པའི་ཚེས་23ཉིན་གྱི་ཞོགས་པར་གྲོང་ཁྱེར་ལན་ཇུ་ནས་གྲོ་ཚང་རྡོ་རྗེ་འཆང་དུ་བསྐྱོད་པ་ཡིན། དགོན་པ་འདི་… ཞིབ་ཏུ་ཀློག →
སྤྱི་ལོ་840ཡས་མས་ཤིག་ལ་བཙན་པོ་འུ་དུམ་བཙན་གྱིས་ལྷ་ཁང་མཐའ་དག་ཐལ་བའི་རྡུལ་དུ་བརླགས། ཆོས་དཔེ་ཐམས་ཅད་འབྱུང་བཞིར་བསྟིམས། རབ་བྱུང་བ་ཀུན་ལ་མདའ་གཞུ་ར… ཞིབ་ཏུ་ཀློག →
བོད་ཀྱི་ལོ་པཎ་ཆོས་འབྱུང་ཁག་ཏུ་ཆག་ལོ་ཙཱ་བ་གསུམ་གྱི་མཚན་མཇལ་མྱོང་སྟེ། ཆག་ལོ་ཙཱ་བ་དགྲ་བཅོམ་དང་། ཆག་ཕྱི་མ་ཆོས་རྗེ་དཔལ་དང་། ཆག་ལོ་གསུམ་པ་ར… ཞིབ་ཏུ་ཀློག →
© 2018 བཙན་པོ་དྲ་བ། — WordPress སྤྱད་ནས་བཟོས། — 青ICP备17000686号
— དཔེ་སྒྲོམ་རྩོམ་པ་པོ། Anders Noren — ཀླད། ↑